ފޮރިން ސަރވިސް އޮފިސަރެއްގެ މަޤާމުން ދުނިޔޭގެ އެންމެ ބާރުގަދަ އެއް ލީޑަރަށް ފޮރިން ސަރވިސް އޮފިސަރެއްގެ މަޤާމުން ދުނިޔޭގެ އެންމެ ބާރުގަދަ އެއް ލީޑަރަށް\nފޮރިން ސަރވިސް އޮފިސަރެއްގެ މަޤާމުން ދުނިޔޭގެ އެންމެ ބާރުގަދަ އެއް ލީޑަރަށް\nއދ.ގެ އާއްމު މަޖލީހުގެ ރައީސްކަމަށް އަބްދުﷲ ޝާހިދު އިންތިޚާބުވެވަޑައިގަތުމަށްފަހު އެ އިދާރާގައި ފުރަތަމަވެސް ވާހަކަފުު ދެއްކެވީ ދިވެހިންގެ ފަހްރުވެރި ދިވެހި ބަހުންނެވެ. އެމަނިކުފާނު ވިދާޅުވީ މީ ދިވެހިންނަށް ލިބިގެންދިޔަ ފަހްރުވެރި ކާމިޔާބީއެއްކަމަށެވެ.\nފޮރިން މިނިސްޓަރ ޢަބްދުﷲ ޝާހިދަކީ ރާއްޖޭގެ ޚާރިޖީ ދާއިރާގައި މިވަގުތު ހުންނެވި އެންމެ ތަޖުރިބާކާރު އެއް ބޭފުޅާކަމަށް ވިދާޅުވުމަކުން މުޅިން ދޮގަކަށްނުވާނެއެވެ. ވަރަށްވެސް އާދައިގެ މަޤާމަކުން ޚާރިޖީ ދާއިރާއަށް ވަދެވަޑައިގެންނެވި މިނިސްޓަރ ޝާހިދު މިވަނީ މިހާރު ދުނިޔޭގެ އެންމެ ނުފޫޒުގަދަ އެއް މަޤާމަށް ހޮވިވަޑައިގެންފައެވެ. މިނިސްޓަރ ޝާހިދު އދ. ގެ 76 ވަނަ ޢާންމު މަޖިލީހުގެ ރިޔާސަށް އިންތިޙާބުވެވަޑައިގަތުން ވެގެންދާނީ ރާއްޖެފަދަ ކުޑަ ޤައުމަކަށް ލިބިގެންދާ ފަޙުރަކަށެވެ. އަދި މިއީ ދިވެހިންނާއި ދިވެހިރާއްޖެއަށް ލިބިގެންދާ ބޮޑު ޝަރަފެއްކަން ޔަޤީނެވެ.\nފޮރިން މިނިސްޓަރ ޢަބްދުﷲ ޝާހިދު ރާއްޖޭގެ ޙަރިޖީ ދާއިރާއާއި ގުޅިވަޑައިގަތީ ފޮރިން ސަރވިސް އޮފިސަރެއްގެ ގޮތުގައި 1983 ވަނަ އަހަރެވެ. އޭރު އެމަނިކުފާނުގެ އުމުރުފުޅަކީ އެންމެ 21 އަހަރެވެ. މިނިސްޓަރ ޝާހިދުވަނީ އެމެރިކާގެ ދަ ފްލެޗާ ސްކޫލުން، އިންޓަނޭޝަނަލް ރިލޭޝަންސް އިން މާސްޓާސް ޑިގްރީ ޙާޞިލުކުރައްވާފައެވެ. އަދި އޮސްޓްރޭލިއާގެ ޔުނިވަރސިޓީ އޮފް ކެންބެރާއިން ޕޮލިޓިކަލް ސައިންސްގެ ދާއިރާއިން އަންޑަރ ގްރެޖުއޭޓް ޑިގްރީ ފުރިހަމަކުރައްވާފައެވެ. ފޮރިން މިނިސްޓްރީއާއި ގުޅިވަޑައިގެންނެވިތާ 10 އަހަރުފަހުން އެ މިނިސްޓްރީގެ އިންޓެނޭޝަނަލް އެފެއާޒްގެ ޑިރެކްޓަރުކަމުގެ މަޤާމު ޝާހިދަށް ލިބިވަޑައިގަތެވެ. ދިވެހިރާއްޖެ ބައިނަލްއަޤްވާމީ ދުނިޔޭގައި ތަމްޞީލުކުރެއްވުމަށް މިނިސްޓަރ ޝާހިދު ފެށްޓެވި ދަތުރުފުޅުގެ ފެށުމަކީ އެއީއެވެ.\nޝާހިދު ވަނީ 1987 ވަނަ އަހަރުން ފެށިގެން 1994 ވަނަ އަހަރާއި ހަމައަށް އދ.ގެ ހުރިހާ ޢާންމު މަޖިލީހުގެ ޖަލްސާތަކަށް ވަޑައިގެން، ރާއްޖެފަދަ ކުދި ޖަޒީރާ ޤައުމުތަކުގެ ހައްޤުގައި އެއްވެސް ވަރުބަލިކަމެއް ނެތި ވަކާލާތުކުރައްވާފައެވެ. ވަކިން ޚާއްސަކޮށް ތަރައްޤީވަމުން އަންނަ ޤައުމުތަކާއި ކުދި ޤައުމުތަކަށް މާލީގޮތުންނާއި، މޫސުމީ ބަދަލުތަކާއި، ތިމާވެށީގެ ގޮތުން ކުރިމަތިވާ ތަފާތު ގޮންޖެހުންތައް އދ.ގެ ސަމާލުކަމަށް ގެނައުމުގައި މިނިސްޓަރ ޝާހިދުގެ ދައުރު ބޮޑެވެ.\nޚާރިޖީ ދާއިރާގައި ފޮރިން ސަރވިސް އޮފިސަރެއްގެ ގޮތުގައި އަބްދުﷲ ޝާހިދު ފެއްޓެވި މަސައްކަތް އެ ދާއިރާގެ އެންމެ ނުފޫޒުގަދަ މަޤާމަށް ޝާހިދު ވަޑައިގަތީ ވޯޓްލީ 193 ޤައުމުގެ ތެރެއިން 143 ޤައުމުގެ ތާއީދާއެކު.\nއޭގެ ރައީސުލްޖުމްހޫރިއްޔާގެ އެގްޒެކެޓިވް ސެކްރެޓަރީ ނުވަތަ ޗީފް އޮފް ސްޓާފްގެ މަޤާމު 10 އަހަރު ފުރުއްވުމަށްފަހު، ފޮރިން މިނިސްޓްރީގެ ސްޓޭޓް މިނިސްޓަރަކަށް ޝާހިދު ޢައްޔަނުކުރައްވާފައިވަނީ 2005 ވަނަ އަހަރެވެ.\nމިނިސްޓަރ ޝާހިދު ފޮރިން މިނިސްޓަރުގެ މަޤާމު ފުރުއްވާ މިއީ ދެވަނަ ފަހަރެވެ. އެމަނިކުފާނު ރާއްޖޭގެ ފޮރިން މިނިސްޓަރަކަށް އެންމެ ފުރަތަމަ ޢައްޔަނުކުރައްވާފައިވަނީ ކުރީގެ ރައީސް އަލްއުސްތާޛު މައުމޫން ޢަބްދުލްޤައްޔޫމުގެ ވެރިކަމުގައި 2007 ވަނަ އަހަަރެވެ. އަދި ދެވަނަ ފަހަރަށް އެ މަޤާމަށް އައްޔަނުކުރައްވާފައިވަނީ ރައީސް އިބްރާހީމް މުޙައްމަދު ޞާލިޙުގެ ވެރިކަމުގައި 2018 ވަނަ އަހަރެވެ.\nއދ.ގެ ޢާންމު މަޖިލީހުގެ ރިޔާސަށް އިންތިޚާބުވެވަޑައިގެންނެވި ފުރަތަމަ ދިވެއްސެއްގެ ޝަރަފާއެކު ރާއްޖޭގެ ތާރީޚުން ޖާގަހޯއްދަވާފައިވާ މިނިސްޓަރ ޝާހިދު، އދ.ގެ މައި އިދާރާގައި ހުންނަވާ ރޭ ދެއްވި ތަޤްރީރަކީވެސް ވަރަށް ތާރީޚީ ތަޤްރީރެކެވެ. އެމަނިކުފާނުގެ ތަޤުރީރު ފެއްޓެވީވެސް ދިވެހިންގެ ދިވެހި ވަންތަކަމާއި ޤައުމިއްޔަތުކަމުގެ މައްޗަށް އިޝާރާތްކުރައްވާ ސީފާ ދިވެހި ބަހުންނެވެ. އަދި އެމަނިކުފާނު ޚާރިޖީ ދާއިރާއަށް އެންމެ ފުރަތަމަ ވަދެވަޑައިގެންނެވި ހަނދާންތައް އައުކުރައްވާ، އެ ދާއިރާއިން ކުރިއަށްދާން ހިތްވަރު ލިބި، އެންމެ ބޮޑު ޝަޢުގެއް އުފެދިގެން އައީ އދ.ގެ ޗެމްބަރުގެ ތެރޭގައި ކުރެވުނު މަސައްކަތްތަކުގެ ތެރެއިންކަން މިނިސްޓަރުގެ ވާހަކަފުޅުގައި ފާހަގަކުރައްވާފައިވެއެވެ.\n"ހަނދާނަން އަންނަނީ މި ހޯލުތަކުގެ ތެރޭ ހިނގާފައި އުޅުނު ހަނދާން. މި ޗެމްބަރަށް ވަންނަ ހަނދާން. މިތަނުގެ ތާރީޚުން ޝައުގު އިތުރުވެ، ކުރިއަށް ދިޔުމުގެ ހިތްވަރު ލިބިގެން ދިޔަ. އަދި މަލްޓިލެޓެރަލިޒަމް ނުވަތަ ގިނަ ގައުމުތައް ގުޅިގެން ކުރާ މަސައްކަތުގައި ހުރި ކުޅަދާނަ ކަމާއި ބާރާއި މެދު ހައިރާންކަން އިތުރުވި. އަދި އެހެންމެ ކުރިއަށް ދެވެން އޮތް މަގަކީ މަލްޓިލެޓެރަލިޒަމްކަން ގަބޫލު ކުރެވިގެން ދިޔަ" މިނިސްޓަރ ޝާހިދު ވިދާޅުވިއެވެ.\nފޮރިން މިނިސްޓަރ އދ. މައި އިދާރާގައި ދިވެހި ބަހުން ދެއްކެވި ވާހަކަފުޅުތައް ފާހަގަކުރައްވާ ދިވެހިބަހުގެ އެކެޑަމީގެ ރައީސް އަޝްރަފު ޢަލީ ވަނީ އެމަނިކުފާނަށް ތަޢުރީފުކުރައްވާފައެވެ. އަދި މިނިސްޓަރުގެ ވާހަކަފުޅުން ދުނިޔެއަށް ދިވެހީންގެ ހައިބަތު ހާމަކޮށްދީފައިވާކަމަށާއި، މިނިސްޓަރު ދެއްކެވި ލާމަސީލު ނަމޫނާއަށްޓަކައި ފަޚުރުވެރިވާކަމަށްވެސް އަޝްރަފު ވިދާޅުވިއެވެ.\nދުނިޔެއަށް ތިޔަ ހާމަކޮށް ދެއްވީ ދިވެހީންގެ ހައިބަތު\nދިވެހި ގައުމުގެ އިއްޒަތުގެ މަތިވެރިކަން\nޝުކުރިއްޔާ އޮނަރަބަލް ޚާރިޖީ ވަޒީރު\nތިޔަ ދެއްކެވި ލާމަސީލު ނަމޫނާއަށް ޓަކައި މަނިކުފާނަށް ޓަކައި ފަޚުރުވެރިވަން👏🏼🇲🇻🇲🇻👏🏼👏🏼👏🏼@DhivehiEkedamee pic.twitter.com/c1JctFnu7U\n— އަޝްރަފް ޢަލީ (@ashraf830) June 7, 2021\nހަނދާނަން އަންނަނީ މި ހޯލުތަކުގެ ތެރޭ ހިނގާފައި އުޅުނު ހަނދާން. މި ޗެމްބަރަށް ވަންނަ ހަނދާން. މިތަނުގެ ތާރީޚުން ޝައުގު އިތުރުވެ، ކުރިއަށް ދިޔުމުގެ ހިތްވަރު ލިބިގެން ދިޔަ\nއަބްދުﷲ ޝާހިދު، މިނިސްޓަރ އޮފް ފޮރިން އެފެއާޒް\nރާއްޖޭގެ ޙާރިޖީ ދާއިރާގައި މިނިސްޓަރ ޝާހިދުގެ ފާހަގަކޮށްލެވޭ މަސައްކަތްޕުޅުތަކަށް ބަލާލާއިރު، ކޮމަންވެލްތާއި ރާއްޖޭގެ ގުޅުން ހީނަރުވެފައިވަނިކޮށް އެ ގުޅުން އަލުން އިއާދަކޮށް، ކޮމަންވެލްތުގެ މެންބަރަކަށް ރާއްޖެ އަލުންވުމަށް ކުރެއްވި މަސައްކަތްޕުޅު ފާހަގަކޮށްލެވެއެވެ. އަދި 2023 ވަނަ އަހަރު ބޭއްވުމަށް ހަމަޖެހިފައިވާ އިންޑިއަން އޯޝަން އައިލެންޑް ގޭމްސް ރާއްޖޭގައި ހޯސްޓްކުރުމަށް ރާއްޖޭން ހުށަހެޅި ބިޑް ކާމިޔާބުކުރުމުގައިވެސް ސީދާ މިނިސްޓަރ ޝާހިދު އިސްވެ ހުންނަވާ އަދާކުރެއްވި ދައުރު ފާހަގަކޮށްލެވެއެވެ. މި މުބާރާތް ވެގެންދާނީ ރާއްޖޭގެ ކުޅިވަރު ހަޔާތުގައިވެސް ބޭއްވިގެންދާ ފުރަތަމަ އިންޓަރނޭޝަނަލް މަލްޓި-ސްޕޯޓްސް މުބާރާތަށެވެ.\nމިނިސްޓަރ ޝާހިދު (މ) ކުރީގެ ފޮރިން މިނިސްޓަރ ފަތުހުއްﷲ ޖަމީލު އަރިހުގައި ޔޫއެންގައި.\nއިންސާނީ ހައްޤުތަކާއި ޖިންސީ ހަމަހަމަކަން ޤާއިމުކުރުމަށް ވަކާލާތުކުރެއްވުމުގައިވެސް މިނިސްޓަރ ޝާހިދަކީ ފާހަގަކޮށްލެވޭ ބޭފުޅެކެވެ. މިގޮތުން މިނިސްޓަރ ޝާހިދު އެޅުއްވި ފިޔަވަޅުތަކާއެކު ފޮރިން މިނިސްޓްރީގެ ދަށުން ހިންގަމުން އަންނަ ޑިޕްލޮމެޓިކް މިޝަންތަކުގައި ތިއްބެވި އިސްވެރިންގެ ތެރެއިން ދެބައިކުޅަ އެއްބަޔަކީވެސް މިހާރު އަންހެންނެވެ.\nމިނިސްޓަރ ޝާހިދަކީ ޚާރިޖީ ދާއިރާގެ އިތުރުން، ރާއްޖޭގެ ސިޔާސީ ދާއިރާގައިވެސް މަސައްކަތްޕުޅުކުރައްވާ، ތަޖުރިބާ ލިބިވަޑައިގެން ހުންނެވި ބޭފުޅެކެވެ. އެގޮތުން އެމަނިކުފާނު ވަނީ ރާއްޖޭގެ ޤާނޫނު ހަދާ މަޖިލީހުގައި 25 އަހަރު ޚިދުމަތްކުރައްވާފައެވެ. އަދި ރާއްޖޭގައި މިހާރު ޢަމަލުކުރަމުންދާ ފެހި ޤާނޫނު އަސާސީގެ ދަށުން ރައްޔިތުންގެ މަޖިލީހުގެ ރައީސަކަށް އެންމެ ފުރަތަމަ އިންތިޚާބުވެވަޑައިގެންނެވި ބޭފުޅަކީވެސް ޝާހިދެވެ.


Air India Ge Millionakah Vure Gina Passengerun Ge Mauloomaathu Leak Vehjje - Vaguthu\nއެއާ އިންޑިއާގެ މިލިއަނަކަށް ވުރެ ގިނަ ފަސިންޖަރުންގެ މައުލޫމާތު ލީކްވެއްޖެ\n3 ހަފްތާ ކުރިން ( މެއި 24, 2021 )\nއެއާ އިންޑިއާ ފްލައިޓެއް\nއިންޑިއާގެ ގައުމީ އެއާލައިން، އެއާ އިންޑިއާއަށް ސައިބާ އެޓޭކެއްދީ، އެއާ އިންޑިއާގެ 4.5 މިލިއަން ފަސިންޖަރުންގެ ޒާތީ މައުލޫމާތު ލީކް ވެފައިވާ ކަމަށް އެ ކުންފުނިން ބުނެފިއެވެ.\nފަސިންޖަރުންގެ މައުލޫމާތު ލީކްވި ކަމަށް ބުނެ އެ ކުންފުނިން ދިން މައުލޫމާތުގައި ބުނެފައިވަނީ ދުނިޔޭގެ އެކި ގައުމުތަކުގެ މީހުންނަށް އޭގެ އަސަރު ކޮށްފައިވާ ކަމަށެވެ. އެގޮތުން، މީހުންގެ ނަމާއި، ކޮންޓެކްޓް، ޕާސްޕޯޓުގެ މައުލޫމާތު، އަދި ޓިކެޓާއި ކާޑުގެ މައުލޫމާތު ހިމެނެއެވެ. މައުލޫމާތު ލީކް ވެފައިވަނީ 2011 ވަނަ އަހަރުގެ އޮގަސްޓް މަހުން ފެށިގެން މި އަހަރުގެ ފެބްރުއަރީ މަހުގެ 20 ވަނަ ދުވަހާ ހިސާބަށް ރެެޖިސްޓާ ވެފަ ތިބި މީހުންގެއެެވެ.\nމާރިޗް މަހު އެ ކުންފުނިން ބުނެފައިވަނީ ބޭނުން ކުރަމުންދާ ޑޭޓާ ޕްރޮސެސާ، ޕެސެންޖާ ސާވިސް ސިސްޓެމް (އެސްއައިޓީއޭ ޕީއެސްއެސް) އަށް ސައިބާ ހަމަލާއެއް އަންނަ ކަމުގެ މައުލޫމާތު ލިބިފައިވާ ކަމަށެވެ. އަދި އެ ކުންފުނިން ބުނެފައިވަނީ އެކަން ބަލައި، ސެކިއުރިޓީ ފިޔަވަޅު ވަރުގަދަ ކޮށްފައިވާ ކަމަށެވެ.\nމިދިޔަ އަހަރު ބްރިޓިޝް އެއާވޭސްއަށް ދިން ސައިބާ ހަމަލާއެއްގައި 400،000 ކަސްޓަމަރުންގެ މައުލޫމާތު ލީކް ވުމާއި ގުޅިގެން 200 މިިލިއަން ޕައުންޑުން ވަނީ ޖޫރިމަނާ ކޮށްފައެވެ.\nއެއާ އިންޑިއާ އަކީ ގިނަ ބަޔަކު ދަތުރުކުރާ މަޝްހޫރު އެއާލައިންއެކެވެ. ލީކްވި މައުލޫމާތާ ގުޅިގެން އަދި އެ ކުންފުންޏަށް ވަކި އަދަބެއް ނުވަތަ ޖޫރިމަނާއެއް ދޭން ނިންމާފައިވާކަން އެނގިފައެއް ނުވެއެވެ. ރިޕޯޓުތައް ބުނާ ގޮތުން، މިހާރު މައްސަަލަ ދަނީ ތަހުގީގް ކުރަމުންނެވެ.\nވެކްސިން ނުޖަހާނަމަ އުދުހުން ހުއްޓާލާނެ ކަމުގެ އިންޒާރު ޕައިލެޓުން ދީފި


ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، މާޅޮސްމަޑުލު ދެކުނުބުރީ ފުޅަދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، މާޅޮސްމަޑުލު ދެކުނުބުރީ ފުޅަދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n28 ޖޫން 2007، ރިފަރެންސް: PPS/2007/81\nއާދެ! މާޅޮސްމަޑުލު ދެކުނުބުރީގެ ބައެއް ރަށްރަށަށް އަޅުގަނޑު ކުރަމުން މިގެންދާ ދަތުރުގައި، އެންމެފަހު މަންޒިލަކަށް މިވީ ތިޔަބޭފުޅުންގެ ލޮބުވެތި ރަށް އާދެ! ފުޅަދޫ. ފުޅަދުއަށް އައުމުން ފުޅަދޫގެ ވެރިންނާއި، ލޮބުވެތި ރައްޔިތުންގެ ފަރާތުން އަޅުގަނޑަށް ތިޔަ ވިދާޅުވި ހޫނު އަދި އިޚްލާޞްތެރި މަރުޙަބާއަށްޓަކައި، ތިޔަ ހުރިހާ ބޭފުޅުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން.\nފުޅަދުއަކީ، އަޅުގަނޑުގެ މިދަތުރުގެ އެންމެފަހު މަންޒިލްކަމަށް ވީހިނދު އެއީ، ޢަރަބިބަހުގެ މިސާލަކުން ދަންނަވަނީނަމަ ނިމުމުގެ ހުވަނދު ކަމުގައި ދަންނަވާލަންޖެހޭ. އާދެ! ޤުރުއާނުގެ ޢިބާރާތެއް. "خِتَامُهُ مِسْكٌ" އެކަމުގެ ނިމުންވަނީ ހުވަނދެއްގެ ސިފައިގައޭ، އެހާ މޮޅު، ރަނގަޅު، މަތިވެރި ނިމުމެކޭ.\nއެހެންވީމާ، އަޅުގަނޑަށް ދަންނަވަންޖެހެނީ، މިދަތުރުގެ ނިމުން މިދިޔައީ، މިކަހަލަ ގޮތަކަށޭ. ވަރަށް އުފާވެރި ގޮތަކަށޭ. އަޅުގަނޑު މިރަށަށް އައުމަށް ހަމަޖެހިފައިވާތީ، މިރަށުގެ ރައްޔިތުން ރަށް ތައްޔާރު ކުރައްވާފައިވާލެއް ފުރިހަމަކަން އަޅުގަނޑަށް ފެނިފައި ހަމަ ހައިރާންވި. ވަރަށް ބޮޑަށް އަޖައިބުވި. ވަރަށް ރީތިކޮށް ރަށުތެރެ ސާފުކުރައްވައި، ދިދަ ޖައްސަވައި، ޒީނަތްތެރި ކުރައްވައި، އަދި އަޅުގަނޑުމެން ހިނގާފައި މިއައި މަގުވެސް ދޮންވެލި ލައްވައި، ވަރަށް ރީތިކޮށް ކުނި ކައްސަވައި އޮމާން ކުރައްވާފައިއޮތީ. ދެފަރާތުގައި ފަންޖައްސަވައި، ދިދަ ޖައްސަވައި ވަރަށް ބޮޑަށް ޒީނަތްތެރިކުރައްވާފައި. މިއިން މިދައްކައިދެނީ ފުޅަދޫ ރައްޔިތުންގެ ހިތުގައި ސަރުކާރާ ދޭތެރޭގައި އުފެދިފައިވާ އިޚްލާޞްތެރި ޝުޢޫރުކަމަށްވާތީ އެކަމަށްޓަކައި ރަށުގެ ރައްޔިތުންނަށް އަޅުގަނޑު ޝުކުރު ދަންނަވަން.\nޙަޤީޤަތުގައި އަތޮޅުތަކަށާއި ރަށްރަށަށް އަޅުގަނޑު ޒިޔާރަތް ކުރާއިރު، އެރަށްރަށުގެ ރައްޔިތުން ބޮޑެތި މަސައްކަތްތަކެއް ކުރައްވާކަށް އަޅުގަނޑު ނޭދެން. އަޅުގަނޑު ރާއްޖޭގެ އަތޮޅުތަކުގެ ރަށްރަށަށް މިދަނީކީ، ރައްޔިތުންނަށް ދަތިކުރާކަށެއްނޫން. ރައްޔިތުންނާ ބައްދަލުކޮށް އެމީހުންގެ ހާލުއަހުވާލު އޮޅުން ފިލުވައި ތަރައްޤީގެ މަސައްކަތްތައް ހިނގަމުންދާގޮތްވެސް ބަލާލައި، ސަރުކާރުން ރައްޔިތުންނަށްދޭ އަސާސީ ޚިދުމަތްތައް ދެމުންގެންދާގޮތްވެސް ބަލައި، އެކަންކަން އިޞްލާޙުކޮށް ރަނގަޅު ކުރަންޖެހޭނަމަ އެކަންކަން ކުރުމަށްޓަކައި. އެހެންނަމަވެސް، ތިޔަބޭފުޅުންގެ ހިތްޕުޅުގައި ސަރުކާރާ ދޭތެރޭގައި އުފެދިފައިވާ އިޚްލާޞްތެރިކަމެއްގެ ބޮޑުކަމުން ތިޔަބޭފުޅުން މިމަސައްކަތްތައް ކުރެއްވީ. އެހެންވީމާ، އެކަމަށްޓަކައި އަޅުގަނޑު ޝުކުރު ދަންނަވާ ވާހަކަ ކުރިންވެސް މިދަންނަވާލީ.\nއާދެ! މިމަރުޙަބާ ވިދާޅުވުމުގައި، ތިޔަބޭފުޅުން ދިވެހި ދިދަ ވަރަށް ގިނަ އަދަދަކަށް ގެންގުޅުއްވާތީ އެކަމާވެސް ވަރަށް އުފާކުރާ ވާހަކަ ދަންނަވާލަން. ދިވެހި ދިދައަކީ، އަޅުގަނޑުމެންގެ ޤައުމުގެ މިނިވަންކަމާއި، ސިޔާދަތު ދައްކައިދޭ ރަމްޒު. އެއަށް އަޅުގަނޑުމެން ހުރުމަތްތެރިކޮށް ހިތަންޖެހޭނެ. އަދި އެއިން އަޅުގަނޑުމެންގެ ދިވެހިވަންތަކަމުގެ ޝުޢޫރު، އަޅުގަނޑުމެން އަމިއްލައަށްވެސް ފަޚުރުވެރިކަމާއެކު ހިތްތަކަށް ގެންނަންޖެހޭނެ. އެހެންވީމާ، އެއީވެސް ތިޔަބޭފުޅުންގެ ހިތްޕުޅުގައި އޮތް ޤައުމީ ޝުޢޫރު ދައްކައިދޭ ކަމަކަށްވާތީ، އެކަމަށްޓަކައިވެސް އަޅުގަނޑު ވަރަށްބޮޑަށް އުފާކުރަން.\nއާދެ! މިދަތުރުގައި މޫސުން ދިމާވިގޮތުން، މި އަތޮޅުގެ ބައެއް ރަށްރަށަށް މިވަނީ ކުރިން ޕްރޮގްރާމް ކުރެވިފައިވާ ގޮތަށް އަޅުގަނޑަށް ޒިޔާރަތް ނުކުރެވި. އާދެ! އެއީ ކެންދޫ، ކުޑަރިކިލު، ކަމަދޫ. މިތިން ރަށަށް ދާން ގަސްތުކޮށްގެން އިއްޔެ ނޫން އިހަށްދުވަހު ކެންދޫ ބޭރަށް އަޅުގަނޑު މަތިންދާބޯޓުގައި އައިސް ޖެއްސިންވެސްމެ. އެހެންނަމަވެސް، ކުއްލިއަކަށް އައި ވިލާގަނޑެއްގެ ގަދަކަމުން އެތާނގައިވެސް އަޅުގަނޑުމެންނަކަށް ނުތިބެވުނު. އަދި އެދުވަހުގެ ދަތުރު އެއްގޮތަކަށްވެސް ކުރެވޭ ވަރެއްނުވި. އެހެންވީމާ، ދާންޖެހުނީ އޭދަފުށްޓަށް. ދެން އޭގެ އަނެއްދުވަހަކީ، ނައިފަރު މަދްރަސަތުލް އިފްތިތާޙަށް 75 އަހަރު ފުރުމުގެ އުފާވެރި ޙަފްލާ ބާއްވާ ދުވަހަށްވާތީ، އެތަނަށް އަޅުގަނޑަށް ދާންޖެހުނީ. ދެން ދަތުރުގެ ބާކީ އޮތީ މިއަދު. މިއަދު ކުރިއްސުރެ ހަމަޖެހިފައިވާ ތިން ރަށަށް އަޅުގަނޑު މި ޒިޔާރަތްކުރީ.\nއެހެންވީމާ، އަޅުގަނޑު ދަންނަވާލަން ބޭނުންވަނީ ކުޑަރިކިލު، ކެންދޫ، ކަމަދޫ ރައްޔިތުން އެއްގޮތަކަށްވެސް އެކަމާ ހިތާމަނުކުރައްވާށޭ. އިރާދަކުރެއްވިއްޔާ މުސްތަޤްބަލްގައި ތިޔަ ތިންރަށަށް އަޅުގަނޑު ޒިޔާރަތް ކުރާނަމޭ.\nއާދެ! ފުޅަދުއަށް އަޅުގަނޑަށް މީގެކުރިން ޒިޔާރަތް ކުރެވިފައިވަނީ އެންމެ ފަހަރަކު. އެއީ 1979 ވަނަ އަހަރުގެ އޮކްޓޫބަރު މަހުގެ 28 ވަނަ ދުވަހު. އޭގެފަހުން، އަޅުގަނޑަކަށް އަދި މިރަށަކަށް ނާދެވޭ. އެކަމަށްޓަކައި ވަރަށްބޮޑަށް ހިތާމަކުރަން. އެހެންނަމަވެސް، އެނގިވަޑައިގަންނަވާނެ ފަދައިން އަތޮޅުތަކުގެ ހާލަތު އަޅުގަނޑު މިދަނީ ބަލަމުން. އަދި އަތޮޅުތައް ތަރައްޤީ ކުރުމަށް ކުރެވެން އޮތް ހުރިހާ މަސައްކަތެއް މިގެންދަނީ ކުރަމުން. މަސައްކަތް ހުންނަ ގޮތުންނާއެކީގައި އަޅުގަނޑު ހިތްއެދޭހާ ގިނައެއްކޮށް ހުރިހާ ރަށަކަށް ޒިޔާރަތެއް ނުކުރެވޭ. އެކަން މިރަށުގެ ރައްޔިތުންވެސް ގަބޫލު ކުރައްވާނެކަމަށް އަޅުގަނޑު ހީކުރަން.\nއާދެ! ފުޅަދުއަކީ، މިއަތޮޅުގައި އޮތް އާބާދީގެ ގޮތުން ބަލާއިރު ވަރަށް މީސްކޮޅު މަދުރަށެއް. ކަތީބު ވިދާޅުވިގޮތުގައި މިރަށުގެ އާބާދީއަކީ 306. ކުޑަކުޑަ އާބާދީއެއް. އެހެންނަމަވެސް، ރަށަކީ މަސްވެރިރަށެއް. މިރަށުގެ މަސްވެރިން، ފާނަމަސްވެރިކަން ވަރަށް ރަނގަޅަށް ކުރާކަން އަޅުގަނޑަށް އެނގޭ. އެކަމުގެ ސަބަބުން ރައްޔިތުންނަށް އިތުރު އާމްދަނީ ލިބޭކަމާއި، ރަށުގެ ތަނަވަސްކަން އިތުރުވެގެންދާކަންވެސް އަޅުގަނޑަށް އެނގޭ. އެކަމަށްޓަކައި މިރަށުގެ މަސްވެރިންނަށް އަޅުގަނޑު ވަރަށް އުފަލާއެކު މަރްޙަބާ ކިޔަން.\nމަސްވެރިކަން ތަރައްޤީކޮށް ކުރިއަށް ގެންދިޔުމަކީ، ދިވެހިރާއްޖޭގެ އިޤްތިޞާދަށް އަދި ރާއްޖޭގެ ކުރިމަގަށްޓަކައި ވަރަށް ބޮޑަށް ބޭނުންވެފައިވާ ކަމެއް. އެކަން އެގޮތަށް ކުރުމަށްޓަކައި ސަރުކާރުން ވަރަށްގިނަ މަޝްރޫޢުތައް ރާވާ އެބަ ހިންގާ. އެހެންނަމަވެސް، އަސްލު މަސްވެރިންގެ ހިންމަތާއި މިންނަތަކީ އަދި މަސްވެރިންގެ ބުރަ މަސައްކަތަކީ މި ޞިނާޢަތު ކާމިޔާބު ކުރުމަށް އޮތް އެންމެ މުހިންމު ސަބަބު ކަމުގައި އަޅުގަނޑަށް ދަންނަވާލަންޖެހޭ. އެހެންވީމާ، ފުޅަދޫގެ މަސްވެރިންނާއި އަދި ރާއްޖޭގެ އެހެންރަށްރަށުގެ މަސްވެރިން އެ ކުރައްވާ މަސައްކަތުގެ ސަބަބުން ރާއްޖޭގެ މަސްވެރިކަން ތަރައްޤީވެ ކުރިއަށްދާތީ އެކަމަކީ، އަޅުގަނޑު ހިތުން އަޅުގަނޑުމެން އެންމެން ވަރަށްބޮޑަށް އުފާކުރުން އެކަށީގެންވާ ކަމެއް.\nއާދެ! އާބާދީއާއި ތަރައްޤީ އެއްފަސްކުރުމުގެ ސިޔާސަތުގެ ވާހަކަ ތިޔަބޭފުޅުން އައްސަވާނެ. އަޅުގަނޑުމެންގެ ރާއްޖެއަކީ ވަރަށް ކުދިކުދި ޖަޒީރާތަކެއްގެ މައްޗަށް އެކުލެވިގެންވާ ޤައުމެއް. އަޅުގަނޑުމެންގެ ރާއްޖޭގައި ގިނައީ ކުދިކުދި ރަށްރަށް. ނުވަތަ އާބާދީގޮތުން ބަލަންޏާ މީސްކޮޅުމަދު ރަށްރަށް. އެހެން ހުންނަ ބައެއް ރަށްރަށުގައި ކުރިއަށް ދިޔުމުގެ ފުރުޞަތުތައް ކުޑަވާތީ، އަދި ތިމާވެށްޓަށް މިއަންނަ ބަދަލުތަކުގެ ސަބަބުން ރަށްރަށަށް ދިމާވާ ނުރައްކާތެރިކަމުން ސަލާމަތްވުމުގެ މަގުވެސް ހަނިވާތީ، ސަރުކާރުން ބޭނުންވެގެން މިއުޅެނީ ކުދި ރަށްރަށުގެ މީހުން ތަންކޮޅެއް ބޮޑެތި ރަށްރަށަށް ބަދަލުކުރަން. އެމީހުންގެ އަމިއްލަ ރުހުމުގައި، އެމީހުން އެގޮތަށް ބޭނުންވެގެން. އެއްވެސް މީހަކު، އެއްވެސް ބަޔަކު، މަޖުބޫރަކުން ސަރުކާރުން އެއްރަށަކުން އަނެއް ރަށަކަށް ބަދަލެއް ނުކުރާނެ. އަމިއްލައަށް ބޭނުންވެގެން ބަދަލުވާން އެދޭމީހުން ބަދަލުވަނީ.\nއެގޮތުން ދަންނަވަންއޮތީ މިއަދު ހަމަ މިހާރު އަޅުގަނޑަށް ހީވާގޮތުގައި ހއ. ހަތިފުށީ މީހުން ހަނިމާދުއަށް ބަދަލުވެދާނެ. މިއަދު ތިންގަޑި ބައިގައި ބަދަލުވާ ގޮތަށްއޮތީ. މިހާރު ހަތަރުގަޑި ސާޅީސް. މިހާރު އެމަސައްކަތް ހިނގާނެ. ނުވަތަ ހިނގައި ނިމިވެސްދާނެ. އެއީ، އެމީހުން އަމިއްލައަށް ބޭނުންވެގެން. އެއީވެސް، ވަރަށް ކުޑަކުޑަ ރަށެއް. ސުނާމީ ކާރިސާއާއި، އަދި އުދައެރުމުގެ ހާދިސާތަކުން ވަރަށް ބޮޑަށް ގެއްލުން ލިބޭތީ. އެމީހުންނަށް އެރަށުގައި ތިބެން ނުކެރިގެން، އަމިއްލައަށް އެދިގެން އެބަދަލުވަނީ. އަދި މިނޫނަސް އަމިއްލައަށް އެދިގެން ބަދަލުވާ ވަރަށްގިނަ ރަށްރަށް އެބަހުރި. އެމީހުން އެދަނީ ބިންބޮޑު ތަނަކަށް. ވަޒީފާގެ ފުރުސަތު އިތުރަށް އޮތް ތަނަކަށް. ކުރިޔަށްދިޔުމުގެ ފުރުޞަތުތައް އޮތް ތަނަކަށް. ސަރުކާރުގެ ވަސީލަތްތައް މިދެންނެވީ ތަޢުލީމު، ޞިއްޙަތު، ކަރަންޓް، މިހެންގޮސް ރައްޔިތުންގެ އަސާސީ ބޭނުންތަކަށް ބޭނުންވާ ޚިދުމަތްތައް ލިބެންހުރި ތަންތަނަށް. އެގޮތަށް އަޅުގަނޑުމެންގެ ވިސްނުން ބައްޓަން ކުރުމަކީ، ވަރަށް މުހިންމު ކަމެއް. އެހެން މިދެންނެވީ ރާއްޖޭގައި މީހުން އުޅޭ ހުރިހާ ރަށްރަށް މުސްތަޤްބަލްގައި އެއްފެންވަރެއްގައި ތަރައްޤީ ކުރުމަކީ އަދި އެ ހުރިހާ ރަށަކަށް ބޭނުންވާ ޚިދުމަތްތައް ދިނުމަކީ، އަޅުގަނޑުމެންނަށް ވަރަށް ދަތިކަމަކަށްވާނެ. ކޮންމެ ރަށެއްގައި ސްކޫލް، މަދަރުސާ، މިސްކިތް، އޮފީސް، ކަރަންޓް، ބަނދަރު، މިހެންގޮސް ބޭނުންވާ ހުރިހާ ކަންތައްތަކެއް ކުރުމަކީ، ވަރަށް ބޮޑު ކަމަކަށްވެގެންދާނެ.\nހަމައެއާއެކީގައި، ކުދިކުދި ރަށްރަށުގައި ދިރިއުޅޭ މީހުންނަށް ދިމާވާ ދަތި ހާލެއްގެ ސަބަބުން ކުއްލިއަކަށް ވަރަށް ބޮޑު ނުރައްކަލަކާ ކުރިމަތިލާންޖެހިދާނެ. އަމުދުން މިހާރު މިވާގޮތަށް އުދައެރުމާއި، ޤުދުރަތީ ބޮޑެތި ނުރައްކާތެރި ހާދިސާތައް ދިމާވުމާއި، މިކަހަލަ ކަންތައްތައް މިހެންވުމުގެ ސަބަބުން ރަށްތައް ދިފާޢުކުރުމަށްވެސް ވަރަށްބޮޑެތި ހުރަސްތަކެއް އެޅޭ. ހުރިހާ ރަށެއް ދިފާޢެއް ނުވެސް ކުރެވޭނެކަންނޭނގެ. އަޅުގަނޑުމެންގެ ވަސީލަތްތައް ހުރިގޮތުން އެކަން އެއީ ވަރަށް ދަތިކަމަކަށްވާނެ. އެހެންވީމާ، މިގޮތްގޮތުން ވިސްނާފައި އާބާދީއާއި ތަރައްޤީ އެއްފަސްކުރުމުގެ ސިޔާސަތު އަޅުގަނޑުމެން މިގެންގުޅެނީ. އަދި ވަރަށް ގިނަ ރަށްރަށުގެ ރައްޔިތުން އަމިއްލައަށް އެދިގެން އެމީހުން ދިރިއުޅެމުންދާ ރަށްރަށަށްވުރެ ބޮޑެތި އަދި ތަރައްޤީގެ ފުރުސަތުތައް ތަނަވަސް ރަށްރަށަށް ބަދަލުވަމުން އެބަދޭ. މިއީ ހުރިހާ ރައްޔިތުންވެސް ވިސްނެވުން މުހިންމު ކަމެއް ކަމުގައި އަޅުގަނޑު ދެކެން.\nމިރަށުގެ ރައްޔިތުންނަށް ކުރިމަތިވެފައިވާ އެންމެ ބޮޑު އެއް މައްސަލައަކީ ލަފާފުރުމުގެ ދަތިކަމުގެ މައްސަލަ. ޙަޤީޤަތުގައި މިއީ ރާއްޖޭގެ ވަރަށް ގިނަ ރަށްރަށަށް ދިމާވެފައިއޮތްކަމެއް. އެ ދަތިކަން ފިލުވައިދިނުމަށް ކުރެވެން ހުރި ހުރިހާ މަސައްކަތެއް ސަރުކާރުން މިގެންދަނީ ކުރަމުން. ލަފާފުރުމުގެ ދަތިކަން ހައްލުކުރުމަށް ސަރުކާރުން މިހިންގާ މަޝްރޫޢުގެ ދެވަނަ ފިޔަވަހީގެ ދަށުން ފުޅަދޫގެ ބަނދަރު ހެދުމުގެ މަސައްކަތް އިރާދުކުރެއްވިއްޔާ އަންނަ އަހަރު ފެށޭނެ.\nއާދެ! އަޅުގަނޑުގެ ވާހަކަކޮޅު ނިންމާލުމުގެ ކުރިން ސަރުކާރުން ދޭ ޢާންމު ޚިދުމަތުގެ އިނާމު މިރަށުގެ ބޭފުޅަކަށް ލިބިވަޑައިގެންފައިވާތީ އެ ބޭފުޅެއްގެ ނަން އަޅުގަނޑު ހަނދާންކޮށްލަން ބޭނުންވޭ. އާދެ! އެބޭފުޅަކީ، މުނިފޫހިފިލުވުމުގެ ދާއިރާއިން ލަވަކިޔުމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމު 2005 ވަނަ އަހަރު ލިބިވަޑައިގެންފައިވާ މިރަށު އުދަރެސް އަލްފާޟިލް ޢަބްދުލްބާރީ އަބޫބަކުރު. އޭނާއަކީ ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނެފަދައިން ލަވަކިޔުމުގެ ރޮނގުން ވަރަށް މަޝްހޫރު ބޭފުޅެއް. އެހެންވީމާ، މިމުނާސަބަތުގައި އޭނާއަށްވެސް ވަރަށް އިޚްލާޞްތެރިކަމާއެކު ތަހުނިޔާ ދެންނެވުމަކީ އަޅުގަނޑަށް ލިބޭ އުފަލެއް ކަމުގައި ދެކެން. ހަމަ އެހެންމެ، އޭނާއަކީ މިރަށުގެ ރައްޔިތަކަށްވާތީ މިރަށުގެ ރައްޔިތުންނަށްވެސް މިމުނާސަބަތުގައި ތަހުނިޔާއާއި މުބާރަކްބާދީ އަދާކުރަން.\nއާދެ! ކުރިންވެސް ދެންނެވިފަދައިން މިއީ، އަޅުގަނޑު މިދަތުރުގައި ޒިޔާރަތްކުރާ އެންމެ ފަހު ރަށްކަމަށްވާތީ، އަތޮޅުތަކުގެ ކަންތަކުގައި އެންމެ އިސްކޮށް ހަރަކާތްތެރިވެ ވަޑައިގަންނަވާ ބޭފުޅުންނަށް އަޅުގަނޑު ޝުކުރުއަދާކޮށްލަން ބޭނުންވޭ. އެގޮތުން މިނިސްޓަރ އޮފް އެޓޮލްސް ޑިވެލޮޕްމަންޓް އަލްފާޟިލް އަޙްމަދު ތަސްމީން ޢަލީއަށް އަޅުގަނޑު ޝުކުރު ދަންނަވަން. އޭނާއަކީ މިމަގާމާ ދާދިފަހުން ހަވާލުވެ ވަޑައިގެންނެވި ބޭފުޅެއް. އެހެންނަމަވެސް، މީގެކުރިން އެވުޒާރާގައި ޚިދުމަތް ކުރައްވާފައިވާ ބޭފުޅެއް. އަތޮޅުތަކުގެ ކަންތައް ދެނެވަޑައިގަންނަވާ ތަޖުރިބާ ހުރި ބޭފުޅެއް. އަދި އޭނާ ކުރިން ހިންގަވަމުން ގެންދެވި ވުޒާރާ، ވަރަށް ޤާބިލްގޮތެއްގައި، ވަރަށް ރަނގަޅަށް ހިންގަވައިދެއްވި ބޭފުޅެއް. އެހެންވީމާ، އޭނާ އެ މަގާމުގައި ހުންނަވައިގެން މިރަށަށާއި، މިއަތޮޅަށާއި، މުޅި ރާއްޖެއަށް ވަރަށްބޮޑު ޚިދުމަތްތަކެއް ކޮށްދެއްވާނެކަން އަޅުގަނޑަށް އެނގޭތީ، އެކަމާ ވަރަށްބޮޑަށް އުފާކޮށް އޭނާއަށް ހުރިހާވެސް ކާމިޔާބީއަކަށް އަޅުގަނޑު އެދެން.\nއާދެ! އަލްފާޟިލް އަޙްމަދު ތަސްމީން ޢަލީގެ ކުރިން އެމަގާމު ފުރުއްވި އަލްފާޟިލް މުޙަންމަދު ވަޙީދުއްދީނަށްވެސް މި ފުރުސަތުގައި އަޅުގަނޑު ޝުކުރު ދަންނަވަން. ވަރަށް ކުރު މުއްދަތެއްގައި އޭނާ އެ ވުޒާރާގެ ވަޒީރަކަށް ހުންނެވީ. އެހެންނަމަވެސް، އެ ހުންނެވި ކުރު މުއްދަތުގެ ތެރޭގައި ވަރަށްގިނަ އަތޮޅުތަކަށާއި، ރަށްރަށަށް ޒިޔާރަތް ކުރައްވައި ވަރަށްގިނަ މަސައްކަތްތަކެއް ކޮށްދެއްވާފައިވޭ. ވަރަށް އަގުހުރި ޚިދުމަތްތަކެއް ކޮށްދެއްވާފައިވޭ. ވަރަށްގިނަ ކަންތައްތަކެއް ފަށްޓަވާފައި އެބަހުރި. އެހެންވީމާ، މިކަން ހަނދާންކޮށް އެމަނިކުފާނު އަތޮޅުތަކުގެ ތަރައްޤީއަށް އެކޮށްދެއްވި މަސައްކަތްޕުޅުތަކަށްޓަކައި އޭނާއަށްވެސް އަޅުގަނޑު ޝުކުރު ދަންނަވަން.\nއާދެ! ދެން ދަންނަވާލަން އޮތީ ވަރަށް ދިގު މުއްދަތެއް ވަންދެން މިވުޒާރާ ބެލެހެއްޓެވި ބޭފުޅެއްގެ ވާހަކަ. އާދެ! އަޅުގަނޑުމެންނާއެކީގައި ވަޑައިގެން އެބަ އިންނެވި އަލްއުސްތާޛު ޢަބްދުﷲ ޙަމީދު. ޢަބްދުﷲ ޙަމީދަކީ ވަރަށް ދިގު މުއްދަތެއް ވަންދެން އަތޮޅުތަކާބެހޭ ވުޒާރާ ހިންގަވައިދެއްވި މިނިސްޓަރު. ވަރަށް ޤާބިލުކަމާއި ވަރަށް އިޚްލާޞްތެރިކަމާއެކީގައި ހިންގަވައިދެއްވި ބޭފުޅެއް. ރާއްޖޭގެ ހުރިހާ ދިމާއަކަށް ދަތުރުކުރައްވާ، ހުރިހާ ރަށްރަށަކަށް އެތައް ފަހަރަކު ވަޑައިގެން ރަށްރަށުގެ ހާލުއަހުވާލު ރަނގަޅަށް ދެނެވަޑައިގަންނަވާ، ވަރަށް ފަރުވާތެރިކަމާއި މުރާލިކަމާއެކީގައި އެ ވުޒާރާ ހިންގަވައި ދެއްވި ބޭފުޅެއް. އެމަނިކުފާނުގެ ޚިދުމަތްތައް އަޅުގަނޑު ދާ ކޮންމެ ތާކުންވެސް ފެންނަން އެބަހުރި. އެހެންވީމާ، މިފުރުޞަތުގައި އެމަނިކުފާނަށްވެސް ޝުކުރު ދެންނެވުމަކީ އަޅުގަނޑަށް ލިބޭ ވަރަށްބޮޑު އުފަލެއް.\nއަލްއުސްތާޛު ޢަބްދުﷲ ޙަމީދުގެ އިތުރުން، މިނިސްޓްރީ އޮފް އެޓޮލްސް ޑިވެލޮޕްމަންޓް ނުވަތަ ކުރިން ކިޔާގޮތުގައިވިއްޔާ މިނިސްޓްރީ އޮފް އެޓޮލްސް އެޑްމިނިސްޓްރޭޝަން ހިންގަވައިދެއްވި އެހެން ބައެއް މިނިސްޓަރުންވެސް އެބަތިއްބެވި. އެބޭފުޅުންގެ ނަންފުޅުތައް މި ކުޑަކުޑަ ފުރުސަތުގެ ތެރޭގައި އަޅުގަނޑު ނުދެންނެވި ނަމަވެސް، އެވުޒާރާ ހިންގަވައިދެއްވި ހުރިހާ ބޭފުޅުންވެސް، އެބޭފުޅެއްގެ ދައުރުގައި ކޮށްދެއްވާފައިވާ އަގުހުރި ޚިދުމަތްތަކަށްޓަކައި ޖުމްލަ ގޮތެއްގައި ހުރިހާ ބޭފުޅުންނަށް އަޅުގަނޑު ޝުކުރު ދަންނަވަން.\nއާދެ! އަޅުގަނޑުގެ އިޚްލާޞްތެރި ދުޢާއަކީ، މާތްވެގެންވާ އިސްލާމްދީނުގެ ސާފުސީދާ ތެދުމަގުގައި ފައިތިލަ ސާބިތުކޮށްގެން ތިބުމުގެ ހެޔޮ ތައުފީޤު اللّـه سبحـانـه وتعـالى އަޅުގަނޑުމެން އެންމެންނަށް ދެއްވުން. އަދި ބައިބައިވުމާއި، ވަކިވަކިވެގަތުމާއި، ފިތުނަ ފަސާދައިގެ ފުރުޞަތުތައް އަޅުގަނޑުމެންގެ ތެރެއިން ނެތިކުރައްވައި، އަޅުގަނޑުމެން އެންމެންނަކީ މާތްވެގެންވާ އިސްލާމްދީނުގައި އަންގަވާފައިވާ ފަދައިން، އަޚުންތަކެއް ކަމަށްވުމުގެ ތައުފީޤާއި ވިސްނުން، މާތްﷲ އަޅުގަނޑުމެންނަށް ދެއްވުން. އަޅުގަނޑުމެންނަކީ އަބަދުވެސް އެކުވެރި، އެއްބައިވަންތަ، އެއްބަނޑުއެއްބަފާ ބައެއްގެ ގޮތުގައި ދެމިތިބުމުގެ ވިސްނުމާއި، ޚިޔާލާއި، އެކަމުގެ ތައުފީޤު އެކަލާނގެ އަޅުގަނޑުމެންނަށް ދެއްވުން. އަދި ތަރައްޤީގެ މަގުގައި އަޅުގަނޑުމެން މިކުރާ މަސައްކަތްތަކުގައި އެކަލާނގެ ބަރަކާތް ލައްވައި، ރައްޔިތުންނަށް ފައިދާ ހުރި ގޮތްތައް މިންވަރު ކުރެއްވުން.\nރައީސުލްޖުމްހޫރިއްޔާ، މިނިސްޓަރ އޮފް ޓޫރިޒަމްގެ މަގާމުން ޢަލީ ވަޙީދު މިއަދު ވަކިކުރައްވައިފި


މުސާރަ: -/5،570 ރުފިޔާ\nމަސައްކަތް ކުރަންޖެހޭ ތަން: އައްޑުއަތޮޅު ގޮފި/ ސ. ހިތަދޫ\nމަޤާމުގެ މައިގަނޑު މަސްއޫލިއްޔަތު: އޮފީހުން ބަހަންޖެހޭ ލިޔެކިއުންތައް ބެހުމާއި، އައްޑުއަތޮޅު ގޮފި ފޮޅާ ސާފުކޮށް ބެލެހެއްޓުން.\nފެންވަރު ނުވަތަ ޝަރުޠު: - ގްރޭޑް7ން ފާސްވެފައިވުމާއި،\n- މަޤާމުގެ ވާޖިބުތައް އަދާކުރެވޭ ފަދަ ޞިއްޙަތެއްގައިހުރުމާއި ޤާބިލުކަން ހުރުން،\n- ޢުމުރުން 55 އަހަރު ވެފައިނުވުން.\nއިތުރު އެލަވަންސް: މި މަޤާމަށް ސަރވިސް އެލަވަންސްގެ ގޮތުގައި އޮފީހަށް ހާޒިރުވާ ކޮންމެ ދުވަހަކަށް -/50 ރުފިޔާގެ ރޭޓުން އެލަވަންސް ލިބޭނެއެވެ. އަދި އިތުރުގަޑީގައި މަސައްކަތްކުރައްވާނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\nވީމާ، މި މަޤާމަށް އެދިވަޑައިގަންނަވާ ފަރާތްތަކުން 04 މާރިޗު 2015 ވަނަ ދުވަހުގެ 14:00 ގެ ކުރިން މިއޮފީހަށް ސިޓީ ފޮނުއްވުން އެދެމެވެ. ސިޓީ ފޮނުއްވާއިރު ތަޢުލީމީ ސެޓްފިކެޓްތަކުގެ ކޮޕީއާއި ވަނަވަރަކާއި އައި.ޑީ ކާޑުގެ ކޮޕީ ފޮނުއްވުންއެދެމެވެ. މިމަގާމުގެ އަސާސީ ޝަރުޠު ފުރިހަމަނުވާ ފަރާތްތަކަށް އިންޓަވިއުއަކަށް ނުކިޔޭނެއެވެ. ފެކްސް ނުވަތަ އީމެއިލް މެދުވެރިކޮށް ފޮނުވާ ސިޓީ ވެސް ބަލައިގަނެވޭނެއެވެ. (ފެކްސް ނަންބަރު 3000644، އީމެއިލް [email protected])\n05 ޖުމާދަލްއޫލާ 1436\nސުންގަޑި: 04 މާރިޗު 2015 14:00


Cancerah "alternative" faruvaathah rakkaatheri eh noon | Mihaaru\nކެންސަރަށް "އޮލްޓަނޭޓިވް" ފަރުވާތައް ރައްކާތެރިއެއް ނޫން\n15 ނޮވެމްބަރ 2019 - 09:202comments\nޕޯޗްގަލްގެ ލިޒްބަންގެ ޗެމްޕެލިމާޑް ކެންސާ ސެންޓަރުގެ އުރަމަތީގެ ކެންސަރާ ބެހޭ ހެޑް ސާޖަން ޕްރޮފެސަރު މާރިއާ ޖޮއޯއާ ކާޑަސޯ ވިދާޅުވި ގޮތުގައި އެންމެ ރައްކާތެރި ގޮތަކީ ކެންސަރަށް ޑޮކްޓަރުން ރަސްމީކޮށް ރިކޮމަންޑްކުރާ ފަރުވާތަކާއި ބޭސްތައް ފިޔަވައި އިތުރު އެއްޗެއް ބޭނުން ނުކުރުން ކަމަށެވެ.\nއެގޮތުން އިނގުރާއި ލޮނުމެދާއި ރީނދުލާއި ގްރީން ޝްރެޓާ، ޗިންގޯ، ޖިންސިން، ފީވާފިއު، ހޯތޯން އަދި ހޯސް ޗެސްޓްނަޓް ފަދަ އެއްޗެހީގެ ތާސީރުން އުފައްދާފައިވާ ބޭހާއި ތެރަޕީތައް އެއްގޮތަކަށް ވެސް ރައްކާތެރި ނޫން ކަމަށް ވިދާޅުވި އެވެ.\n"އެފަދަ ބާވަތްކުގެ ތައްތާރުކޮށްފައި ހުންނަ ފަރުވާތަކާއި ތެރަޕީތަކުގެ ސަބަބުން އުރަމަތީގެ ކެންސަރު ކަހަލަ ބަލިތަކުގައި ހަންގަނޑަށް ލިބޭ ޒަހަމްތައް ފަސޭހަވުމުގެ ބަދަލުގައި ވަނީ ގޯސް. އަދި ޒަހަމްތައް ރަނގަޅުވާން ނަގާ މުއްދަތު ވެސް ލަސްކޮށްދޭ،" މާރިއާ ވިދާޅުވި އެވެ. "އެހެންވެ އެންމެ ރައްކާތެރި ގޮތަކީ އެފަދަ ބާވަތްތަކުގެ ފަރުވާތަކަށް ނުދިއުން."\nއޭނާ ވިދާޅުވި ގޮތުގައި މިފަދަ ސަބަބުތައް ހުރުމާ އެކ، ޑޮކްޓަރުން ވެސް ކެންސަރު ބަލީގެ މީހުނަށް ހާބަލް ފަރުވާތައް ނުވަތަ އޯލްޓަނޭޓިވެއްގެ ގޮތުގައި އެހެން ބާވަތްތަކުގެ ތެރަޕީތައް ނުނެގުމަށް އިރުޝާދުދޭން ޖެހެ އެވެ.\nމާރިއާ ވިދާޅުވީ ގޮތުގައި އެފަދަ ފަރުވާތަކާއި ބޭސްތައް ބޭނުންކުރާ ނަމަ ކެންސަރަށް ދޭ ޒަމާނީ ފަރުވާތަކުގެ ތެރޭގައި ހިމެނޭ ކީމޯތެރަޕީ އާއި ހޯމޯންތެރަޕީ އަށް ގުޑުންއަރުވާނެ އެވެ.\n"ނަތީޖާ އަކީ ބްލަޑް ކްލޮޓިން ޕްރޮސެސް ވެސް ގަނޑުބަޑުވެ ފަރުވާތަކުން ލިބެން ޖެހޭ ނަތީޖާ ލިބުން ލަސްވުން ނުވަތަ ހާލަތު އިތުރަށް ގޯސްވެގެން ދިއުން" އޭނާ ވިދާޅުވި އެވެ.\nއިނގިރޭސިވިލާތުގެ ކެންސާ ރިސާޗްގެ ވެބްސައިޓްގައި ބުނެފައިވާ ގޮތުގައި ކެންސަރުގެ ފަރުވާތައް ނަގަމުން އަންނަ ދުވަސްވަރު ބައެއް ކަހަލަ ކާނާ އާއި ބުއިންތައް ވެސް ބޭނުންކުރުން ރައްކާތެރިއެއް ނޫނެވެ. އޭގެ ތެރޭގައި ގްރޭޕްފުރުޓާއި އޮރެންޖް ފަދަ ބާވަތްތައް ހިމެނެ އެވެ.\nއިތުރު ލިޔުންތައް ސިއްހަތު ބޭސް ދިރާސާ ކެންސަރު އުރަމަތީ ކެންސަރު


Sarukaarah furihama agulabihyatheh hoadhaidheyn kureven oi hurihaa masahkatheh Adhaalathun kuraane: Imraan\nއަދާލަތު ޕާޓީގެ ރައީސް އަދި ހޯމް މިނިސްޓަރު ޝެއިހް އިމްރާން މިރޭ މީޑިއާ އަށް މައުލޫމާތު ދެއްވަނީ.-- ފޮޓޯ: ސަން/ފަޔާޒް މޫސާ\nސަރުކާރަށް ފުރިހަމަ އަގުލަބިއްޔަތެއް ހޯދައިދޭން ކުރެވެން އޮތް ހުރިހާ މަސައްކަތެއް ކުރާނަން: އިމްރާން\nއަންނަ އޭޕްރީލް މަހުގެ ހަ ވަނަ ދުވަހު ބާއްވާ ރައްޔިތުންގެ މަޖިލީހުގެ އިންތިހާބުގައި ސަރުކާރަށް އަގުލަބިއްޔަތު ހޯދައިދޭން ކުރެވެން އޮތް ހުރިހާ މަސައްކަތެއް އަދާލަތު ޕާޓީން ކުރާނެ ކަމަށް އެ ޕާޓީގެ ރައީސް އަދި ހޯމް މިނިސްޓަރު ޝެއިހް އިމްރާން އަބްދުﷲ މިރޭ ވިދާޅުވެއްޖެ އެވެ.\nއިމްރާން އެހެން ވިދާޅުވީ އަދާލަތުން، އަދާލަތުން ވާދަކުރަން ނިންމާފައިވާ އަށް ދާއިރާ އަށް ކެންޑިޑޭޓުން ވާދަކުރާ ކެންޑިޑޭޓުން ރަސްމީކޮށް އިއުލާނު ކުރުމަށް ބޭއްވި ރަސްމިއްޔާތުގަ އެވެ. އެ ރަސްމިއްޔާތުގައި އިމްރާން ވަނީ ރައީސް އިބްރާހިމް މުހައްމަދު ސޯލިހުގެ ވެރިކަން ދަމަހައްޓަން ވާންޖެހުނު ކޮންމެ ގުރުބާނީއެއް ވެސް އަދާލަތުން ވާނެ ކަމަށް ވިދާޅުވެފަ އެވެ.\nއެގޮތުން ފާއިތުވި ހަތަރު އަހަރުގެ ތެރޭގައި އެ ޕާޓީން މަސައްކަތް ކުރީ އަދުލުވެރި ވެރިކަމެއް ގާއިމްކޮށްދީ، އަނިޔާވެރި ވެރިކަމަކުން ރައްޔިތުން ސަލާމަތް ކޮށްދިނުމަށް ކަމަށް ވެސް އިމްރާން ވިދާޅުވި އެވެ. އެގޮތުން އަދުލުވެރި ވެރިކަމެއް ގާއިމްވީ އެ ޕާޓީން ވެސް ބޮޑެތި ގުރުބާނީތަކެއް ވެގެން ކަމަށާއި، މަޖިލީހަށް ވާދަކުރަނީ ވެރިކަން ދެމެހެއްޓުމަށް ކުރަންޖެހޭ ކަންކަން ކުރުމުގެ މަގުސަދުގައި ކަމަށް ވެސް އިމްރާން ވިދާޅުވި އެވެ.\nއިމްރާން ވިދާޅުވީ އަދާލަތުޕާޓީ ދެމިއޮންނާނީ ސަރުކާރުގެ ވައުދުތައް ފުއްދަން ވާގިވެރިވާ ޕާޓީއެއްގެ ގޮތުގައި ކަމަށެވެ. އެގޮތުން މަޖިލީސް އިންތިހާބުގައި ސަރުކާރަށް މެޖޯރިޓީ ހޯދާދޭން ގުޅިގެން މަސައްކަތް ކުރުމަށް އެ ޕާޓީން އަދިވެސް ތައްޔާރަށް އޮތް ކަމަށް އިމްރާން ވިދާޅުވި އެވެ.\nގުޅިގެން މަސައްކަތް ކުރަން އަދިވެސް ތައްޔާރު ކަމަށް އިމްރާން ވިދާޅުވި އިރު، އެމްޑީޕީ އާ އެކު އެ ޕާޓީން ވަނީ ގުޅިގެން މަޖިލީސް އިންތިހާބުގައި ވާދަކުރަން މަޝްވަރާ ކޮށްފަ އެވެ. ނަމަވެސް އޭރު އެމްޑީޕީގެ ޕްރައިމަރީ ބާއްވައި، ކެންޑިޑޭޓުން ހޮވާފައި އޮތުމުން އެ ޕާޓީން ވަނީ އަދާލަތުން ބޭނުންވާ ދާއިރާތަކަށް ދޫދެވޭނީ އެ ކެނޑިޑޭޓުން އެކަމަށް އެއްބަސްވާ ނަމަ ކަމަށް ބުނެފަ އެވެ.\nމަޖިލިސް 2019 އަދާލަތު ޝެއިހް އިމްރާން


SunOnline: MMA ge scholarship libunee Business adhi Accounting in ehvana hoadhi Yazan ah\nއެމްއެމްއޭގެ ސްކޮލަޝިޕް ލިބުނީ ބިޒްނަސްއާއި އެކައުންޓިންގްއިން އެއްވަނަ ހޯދި ޔަޒާންއަށް\nމުހައްމަދު އައުޒަމް 15 Oct 2019, 16:31\nޔަޒާންއަށް ސްކޮލަޝިޕް ހަވާލުކުރުމަށް ބޭއްވި ރަސްމިއްޔާތުގެ ތެރެއިން--- ފޮޓޯ: ޔަޒާން\nއިކޮނޮމިކްސްގެ ދާއިރާއިން މަތީ ތައުލީމު ހާސިލުކުރުމުގެ ފުރުސަތަކާއެކު މޯލްޑިވްސް މަނިޓަރީ އޮތޯރިޓީން ހުޅުވާލި ސްކޮޕަޝިޕްގެ ފުރުސަތު، މިދިޔަ އަހަރުގެ އޭ ލެވެލް އިމްތިހާނުން ދެ މާއްދާއަކުން ދުނިޔެއިން އެއްވަނަ ހޯދި އަބްދުﷲ ޔަޒާން ރަޝީދަށް ލިބިއްޖެއެވެ.\nމިދިޔަ އޯގަސްޓް މަހު ހުޅުވާލި އެ ފުރުސަތަށް 15 ދަރިވަރަކު ކުރިމަތިލިކަމަށް އެމްއެމްއޭއިން ބުނެއެވެ.\nސްކޮލަޝިޕްގެ ފުރުސަތު ލިބުނު އަބްދުﷲ ޔަޒާން ރަޝީދަށް އެކަމުގެ ލިޔުން މިއަދު ހަވާލުކޮށްދެއްވީ، މިދިޔަ އާދިއްތަ ދުވަހު އެމްއެމްއޭގައި ބޭއްވި ރަސްމިއްޔާތެއްގައި ގަވަރުނަރު އަލީ ހާޝިމްއެވެ.\nޔަޒާން ވަނީ މިދިޔަ އަހަރުގެ އޭ ލެވެލް އިމްތިހާނުގައި ބިޒްނަސް އަދި އެކައުންޓިންގް މާއްދާއިން ދުނިޔެއިން އެއްވަނަ ހޯދާފައެވެ. އަދި އޭ ލެވެލްގެ ގައުމީ ގަދަ 10 އަކުން ހަ ވަނައިގައި އޭނާ ހިމެނުނެވެ.\nއޯގަނައިޒޭޝާން ފޯރ އިކޮނޮމިކް ކޯޕަރޭޝަން އެންޑް ޑިވެލޮޕްމަންޓް (އޯއީސީޑީ) ގައުމުތަކުން ކިޔަވަން ލިބޭ މި ސްކޮލަޝިޕްގެ ދަށުން ތައުލީމު ހާސިލުކުރުމަށްފަހު އެނބުރި ރާއްޖެ އައިސް، މަދުވެގެން ފަސް އަހަރު ދުވަހު އެމްއެމްއޭއަށް ހިދުމަތް ކޮށްދޭންޖެހެއެވެ.\nއޯއީސީޑީ ގައުމުތަކުގެ ތެރޭގައި ހިމެނެނީ ދުނިޔޭގައި އިގްތިސާދީ އަދި ތައުލީމީ ގޮތުންވެސް އެންމެ ކުރިއަރާފައިވާ ގައުމުތަކެވެ.\nއައްޑޫ ހައި ސްކޫލުން މަތީ ސާނަވީއަށް ކިޔެވި ޔަޒާން "ސަން"އަށް މިއަދު ބުނީ، އޭނާ ކިޔަވަން ދަނީ އޮސްޓްރޭލިއާގެ ކެންބެރާގައި ހުންނަ އޮސްޓްރޭލިއާ ނޭޝަނަލް ޔުނިވާސިޓީއިން ކަމަށާއި، އެތަނުން ކިޔެވުމަށް ޕްލޭސްމަންޓަށްވެސް އެދިފައިވާ ކަމަށެވެ.\nއެމްއެންޔޫގެ ކޯސްތައް ދަރިވަރުން ހާޒިރުކޮށްގެން ފަށަނީ


Guraidhoo marukazaa gulhey gothun gina kanboduvunthakeh | Mihaaru\n02 ޖުލައި 2019 - 21:354comments\nރައްޔިތުންގެ މަޖިލީހުގެ ހިއުމަން ރައިޓްސް އަދި ޖެންޑާ ކޮމެޓީ އަށް މިއަދު ވަނީ ކަމާބެހޭ އިދާރާތަކުގެ އިސްވެރިން ހާޒިރުކޮށް މަރުކަޒުގެ ހާލަތާ ގުޅޭގޮތުން މައުލޫމާތު ސާފުކޮށްފަ އެވެ.\nއެ ބައްދަލުވުމުގައި ވާހަކަދައްކަވަމުން މަރުކަޒު ބަލަހައްޓާ ޖެންޑާ މިނިސްޓްރީގެ ސްޓޭޓް މިނިސްޓަރު ފަޒްނާ ޝާކިރު ވިދާޅުވީ އެތަނުގެ ޖާގައަށް ވުރެ މިހާރު ވެސް ގިނަ މީހުން އެބަތިބި ކަމަށެވެ. މަރުކަޒުގެ ޖާގައަކީ 160 އަށްވާއިރު ދައުލަތުގެ ބެލުމުގެ ދަށުގައި މިވަގުތު ވެސް 200 މީހުން އެބަތިބި ކަމަށް ވިދާޅުވި އެވެ. އަދި ގުރައިދޫ މަރުކަޒަށް ގެންދަންޖެހޭ މީހުން އައިޖީއެމްއެޗްގައި ތިބިކަން އޭނާ ފާހަގަކުރެއްވި އެވެ.\nފަރުވާ ނިމި އާއިލާއާ ހަވާލުކުރަންޖެހޭ 35 މީހުން އެބަތިބި ކަމަށާއި ނަމަވެސް އާއިލާއިން ހަވާލުނުވާތީ ގެންދެވެން ނެތް ކަމަށް ވިދާޅުވި އެވެ.\nއެތަނުގައި 146 މުވައްޒަފުން މަސައްކަތް ކުރަމުން އަންނައިރު އޭގެ ތެރެއިން މަރުކަޒުގައި ބަލަހައްޓާ މީހުން ބަލަން ތިބެނީ 83 މުވައްޒަފުންނެވެ. ކްލިނިކްގައި ތިން ނަރުހުން މަސައްކަތް ކުރަމުން އަންނައިރު އަންނަ ހަފުތާގައި މެޑިކަލް އޮފިސަރެއް ފޮނުވާލެވޭ ކަމަށް ވިދާޅުވި އެވެ.\nމީގެ ކުރިން ގުރައިދޫ މަރުކަޒު ބަލަހައްޓަމުން ދިޔައީ ހެލްތު މިނިސްޓްރީންނެވެ. ނަމަވެސް މި ސަރުކާރުން ވަނީ އެތަނުގެ ހިންގުން ޖެންޑާގެ ދަށަށް ބަދަލުކޮށްފަ އެވެ.\nފަޒްނާ ވިދާޅުވީ މިދިޔަ މާޗު 21 ވަނަ ދުވަހު އެ މިނިސްޓްރީގެ ދަށަށް މަރުކަޒު ބަދަލުކޮށް ތަނުގެ ހާލަތު ދެނެގަތުމަށް އޮޑިޓެއް ހެދި ކަމަށެވެ. އޮޑިޓުގައި ވެސް ބައިވަރު ކަންތައްތައް ހިމެނޭ ކަމަށާއި އޭގެ ތެރޭގައި ފެނާއި ސެކިއުރިޓީ ކެމެރާގެ މައްސަލަ ފާހަގަކުރެއްވި އެވެ.\nއެތަން ޖެންޑާގެ ދަށަށް ގެންދިޔައިރު ހެލްުތުން ވަނީ ކެމެރާތައް ބެހެއްޓުމުގެ މަސައްކަތް ބައެއްގެ އެހީއާއެކު ފަށާފައިވާ ކަމަށް ވިދާޅުވި އެވެ. އެކަން ކުރިއަށްގެންދާ ކަމަށާއި އަލިފާން ނިއްވާ ސިސްޓަމް ބަހައްޓަން ވެސް އެމްއެންޑީއެފްއާ އެކު ދިރާސާއެއް ހަދައި އެކަން ކުރިއަށްދާ ކަމަށް ވިދާޅުވި އެވެ.\n"މަރުކަޒު ތެރޭގައި އެއްވެސް ވަރަކަށް އެތާ ތިބޭ ޕޭޝަންޓުންގެ ކޭސް ފައިލް ނެތްކަން. އަޅުގަނޑުމެންނަށް ހޭންޑް އޯވާވި ފުރަތަމަ މަސްތެރޭ ހުރިހާ ކޭސް ފައިލެއްހެން އަދި މިހާރު މަރުކަޒު ތެރޭގައި ކޮންމެ ޕޭޝަންޓަކަށް ކޭސް ފައިލެއް އޮންނާނެ. ދާނީ ކޮންމެ މަހަކު ކޭސް ފައިލް މޮނިޓާ ކުރަމުން،" ފަޒްނާ ވިދާޅުވި އެވެ.\nއެތަން ހިންގުމުގެ އެއްވެސް ސްޓަރަކްޗާއެއް ނެތް ކަމަށާއި ނަމަވެސް މިހާރު އެ މަސައްކަތް ފަށައި އަންނަ މަހުގެ ތެރޭގައި ތަންފީޒުކުރަން ފަށާނެ ކަމަށް ފަޒްނާ ވިދާޅުވި އެވެ.\nމަރުކަޒުގެ ކްލިނިކްގެ ހާލަތު ވަރަށް ދަށްކަން ފާހަގަކުރައްވައި އޭނާ ވިދާޅުވީ ކްލިނިކް ހުންނަނީ ފިޒިއޮތެރަޕީ އާއި މެޑިކަލް އޮފިސަރާއި ހުރިހާ ތަނެއް އެއްތަނެއްގައި ކަމަށެވެ.\nޖެންޑާގެ ދަށަށް ބަދަލުކުރިތާ ހަފުތާއެއްގެ ތެރޭގައި ސައިކޭޓްރިސްޓުގެ ހިދުމަތް ފަށާފައިވާއިރު ދެ ފިޒިއޮތެރަޕިސްޓުން ތިބި ކަމަށް ވިދާޅުވި އެވެ.\nހިއުމަން ރައިޓްސް ކޮމިޝަންގެ ރައީސް އާމިނަތު އީނާސް ވިދާޅުވީ 2008 ވަނަ އަހަރުން ފެށިގެން މިހާތަނަށް، ގުރައިދޫ މަރުކަޒުގެ ހާލަތު ރަނގަޅުކުރަން ވަރަށް ގިނަ ރެކޮމެންޑޭޝަންތައް ހުށަހަޅާފައިވާ ކަމަށެވެ. އެގޮތުން 106 ރިކޮމެންޑޭޝަން ހުށަހަޅާފައިވާއިރު އޭގެ ތެރެއިން ބައެއް ކަންކަން އިސްލާހުކޮށްފައިވާ ކަމަށް ވިދާޅުވި އެވެ.\nއޭނާ ވެސް ވަނީ ގުރައިދޫ މަރުކަޒުގެ ފެނުގެ ހާލަތާ މެދު ކަންބޮޑުވުން ފާޅުކުރައްވައިފަ އެވެ. އެ ކޮމިޝަންގެ މެމްބަރު ނައިވީން އަބްދުﷲ ވިދާޅުވީ، ގުރައިދޫގެ އާބާދީ އިތުރުވަމުން ދާތީ ޑިމާންޑާ އެއްވަރަށް ފެން ފޯރުނުކޮށްދެވޭކަން ކައުންސިލުން ފާހަގަކޮށްފައިވާ ކަމަށެވެ. އެ ރަށަށް 100 ޓަނުގެ ފެން އުފެއްދޭ ޕްލާންޓެއް ބޭނުންވާއިރު މިވަގުތު ހުރީ 20 ޓަނުގެ ފެން ޕްލާންޓެކެވެ. އެހެންވެ ހަފުތާއަކު ތިން ދުވަހު މުޅި ރަށުން ފެން ކަނޑުމަކީ އާއްމު ކަމެއް ކަމަށް ކައުންސިލުން ބުނެފައިވާ ކަމަށް ނައިވީން ވިދާޅުވި އެވެ.\nސެކިއުރިޓީ ކެމެރާ ނެތުމުގެ ސަބަބުން މައްސަލައެއް ދިމާވެއްޖެ ނަމަ އެކަން ބެލުމަށް ވަރަށް ދަތިވާ ކަމަށާއި އެކަން ގުރައިދޫ މަރުކަޒުން ވެސް ފާހަގަވާ ކަމަށް ވިދާޅުވި އެވެ.\nއެ ބައްދަލުވުމުގައި ދެން ފާޅުކުރެއްވި ކަންބޮޑުވުމަކީ ނަފްސާނީ ބަލީގެ މީހުންނާއި އުމުރުން ދުވަސްވީ މީހުން އެއްކޮށް އެއްތަނެއްގައި ބަހައްޓާތީ އެވެ. އަދި އެތަނުގައި ކުޑަ ތިންކުދިން މިހާރު ތިބިއިރު އަދިވެސް އިތުރު ކުދިން ގެންދާނެތީ، ކުޑަކުދިންނަށް ހާއްސަ ވޯޑެއް ހެދުމަކީ މުހިއްމުކަމެއްކަން ފާހަގަކުރި އެވެ.\nއައިޖީއެމްއެޗްގެ ކޮންސަލްޓަންޓް ސައިކޭޓްރިސްޓް ޑރ. އާރިފް މުހައްމަދު ވިދާޅުވީ ގުރައިދޫ މަރުކަޒު ބެލެވެނީ ތެރަޕީ ދިނުމުގެ ބަދަލުގައި ބޭސް ދޭ ތަނެއްގެ ގޮތުގައި ކަމަށެވެ.\nއޭނާ ވިދާޅުވީ ނަފްސާނީ ބަލީގެ މީހުން ގުރައިދޫގައި ގިނައިރު އެކަމުގައި ހެލްތު މިނިސްޓްރީގެ ހިއްސާ ވެސް އޮންނަންޖެހޭނެ ކަމަށެވެ. އެތަން ހިންގުމުގައި ހެލްތާ އެކީގައި އަބަދު ވެސް ސޯޝަލް ދާއިރާގެ ދައުރު އޮންނަންޖެހޭނެ ކަމަށް ވިދާޅުވި އެވެ.\n"މެންޓަލް ހެލްތާ ސޯޝަލް ސެކްޓާ ވަތްކެއް ނުކުރެވޭނެ. ވަރަށް ބޮޑު ގުޅި ލާމެހިފައި ހުރި ދެ ކަންތައް. އެހެންވީމަ ފުރަތަމަ ރަނގަޅުކުރަން މަސައްކަތްކުރަންޖެހޭ ކަމެއްގެ ގޮތުގައި ފާހަގަކުރަން. ލިބިފައި ހުރި މައުލޫމާތުން ގުރައިދޫ މަރުކަޒަކީ މީހުން ބައިތިއްބާ ތަނެއްގެ ގޮތުގައި ސިފަވަނީ އަބަދު ވެސް. އެގޮތަށް މި ކިޔަނީ ވެސް، 'ހޯމް ފޯ ވީވްލް ފޯ ސްޕެޝަލް ނީޑްސް'، އެކަމަކު ޒަމާނީ ތަހުލީލުތަކުން މިހާރު އެނގޭ ގޮތުގައި މީހުން ބައިތިއްބާކަށް ނޫން އަސްލު، ރީހެބިލިޓޭޓް ފޯކަސްއެއް ބޭނުން،" އާރިފް ވިދާޅުވި އެވެ.\nގުރައިދޫގެ މަރުކަޒަށް ދިމާވި މައްސަލަތަކަކީ ބަޖެޓުގެ ތާށިކަން ވެސް ބައެއް ބޭފުޅުން ފާހަގަކުރެއްވި އެވެ.\nފިނޭންސް މިނިސްޓްރީގެ ސްޓޭޓް މިނިސްޓަރު އިސްމާއިލް އަލި މަނިކު ވިދާޅުވީ މިދިޔަ އަހަރު ގުރައިދޫ މަރުކަޒަށް 33 މިލިއަން ރުފިޔާ ހަރަދުކޮށްފައިވާ ކަމަށެވެ. ނަމަވެސް އެ މަރުކަޒަށް މިދިޔަ އަހަރު ފާސްކުރީ 30 މިލިއަން ރުފިޔާކަން ފާހަގަކުރެއްވި އެވެ.\nއެސިސްޓެންޓް ބަޖެޓު އެގްޒެކެޓިވް އާދަމް ބަދުރުﷲ ވިދާޅުވީ ގުރައިދޫގައި ހުރި މައްސަލަތަކަށް ވަރަށް ކައިރިން ހައްލުކޮށްދެމުން އަންނަ ކަމަށެވެ. އެތަނުން އެދޭ ކަންތައްތަކަށް ބަޖެޓުގެ ތެރެއިން ހަމަޖައްސައިދެވެން އޮތް މިންވަރަކުން އެކަން ކޮށްދޭނެ ކަމަށް ވިދާޅުވި އެވެ.\nމާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވިދާޅުވީ ގުރައިދޫ މަރުކަޒުގެ ހާލަތު އޮތީ ހިތްފަޅައިގެންދާ ހިސާބުގައި ކަމަށެވެ. އެހެންވެ ސަރުކާރުން ހާއްސަ އިސްކަމެއް ދީގެން އެތަނުގެ ހާލަތު ރަނގަޅުކޮށް އެތަނުގެ މުވައްޒަފުން ތަމްރީނުކުރުމަކީ މުހިއްމު ކަމެއް ކަމަށް ވިދާޅުވި އެވެ.\nއޭގެ އިތުރުން ގުރައިދޫ މަރުކަޒުގެ ފެނުގެ ހާލަތާއި ސެކިއުރިޓީގެ ކަންތައްތައް ވީހާ ވެސް އަވަހަކަށް ރަނގަޅުކޮށްދޭން މެމްބަރުން އެދިވަޑައިގެންފައި ވެ އެވެ.\nއިތުރު ލިޔުންތައް ރައްޔިތުންގެ މަޖިލިސް ހިއުމަން ރައިޓްސް ކޮމިޝަން ކ. ގުރައިދޫ ހެލްތު މިނިސްޓްރީ ޖެންޑާ މިނިސްޓްރީ\n"ނެށި އަންހެނަކީ ސިކުނޑީގެ މައްސަލަ ހުންނަ މީހެއް"


Ahanah baajaveri ehkan dhene gannaanee kihineh? އަހަންނަކީ ބާއްޖަވެރިއެއްކަން ދެނެގަންނާނީ ކިހިނެތް؟ – Ilm Ahanah baajaveri ehkan dhene gannaanee kihineh?\nއަހަންނަކީ ބާއްޖަވެރިއެއްކަން ދެނެގަންނާނީ ކިހިނެތް؟\nޙައްޤުގޮތުގައި ބާއްޖަވެރިވެއްޖެމީހެއްގެ ކިބައިގައި ތިން ކަމެއް ހުންނާނެއެވެ. އެއީ: ނިޢުމަތެއް ލިބުމުން ޝުކުރުކުރުމާއި މުޞީބާތެއް ޖެހުމުން ކެތްތެރިވުމާ އަދި ފާފައެއްކުރެވުމުން ފާފަފުއްސެވުމަށް އެދިދެންނެވުމެވެ.\nއިބްނުލް ޤައްޔިމް ވިދާޅުވިއެވެ.\n“އޭނާއަށް ނިޢުމަތެއް ދެއްވުމުން ޝުކުރުވެރިވެއެވެ. އަދި މުޞީބާތެއް ޖެހުމުން ކެތްތެރިވެއެވެ. އަދި ފާފައެއްކުރެވުމުން ފާފަފުއްސެވުމަށް އެދިދަންނަވައެވެ. ފަހެ މިތިން ކަމަކީ އަޅާ ބާއްޖަވެރިވުމުގެ ތިން އަސާސެވެ. އަދި ދުނިޔެއާއި އާޚިރަތުގައިވެސް ކާމިޔާބުވާނެކަމުގެ ޢަލާމާތެވެ. އަދި އެކަމުން އަޅާ ދުވަހަކުވެސް ވަކިވެ ނުދާނެއެވެ.” [ الوابل الصيب / ص:6]\nއަދި ކޮންމެ ރެއަކުވެސް ތިބާއަށް ފަރުވާ ކުޑަކުރެވިފައިވާ ކަންކަމާމެދު ނަފްސު ޙިސާބުކުރާށެވެ. އަދި ތިބާއަށް ކުރެވިފައިވާ ގޯސްތަކަކީ ބޮޑުކަމެއްކަމުގައި ދެކޭށެވެ. އަދި އޭގެ ނަތީޖާއަށް ބިރުވެތިވާށެވެ. އެކަންކަމުގެ ވެރިއިލާހު ދެކެ ބިރުވެތިވާށެވެ. އަދި އެއަށްފަހު ކުރެވިފައިވާ ހެޔޮކަންކަމާމެދު މާބޮޑަށް ފިކުރުނުކުރާށެވެ. އެކަންކަމުގެ ވެރިއިލާހުގެ ޘާބަށް އުންމީދުކުރާށެވެ. މިކަންކަމަކީ ބާއްޖަވެރި ޙަޔާތެއް ހޯދުމަށް މަސައްކަތްކުރާ ނަފްސެއްގެ ޢަލާމާތެކެވެ.\n“ބާއްޖަވެރިކަމުގެ ޢަލާމާތަކީ އަޅާކުރާ ހެޔޮކަންތައްތައް އޭނާގެ ފަހަތުގައި ބެހެއްޓުމެވެ. އަދި އޭނާއަށް ކުރެވިފައިވާ ނުބައިކަންތައްތައް ލޯކުރިމަތީގައި ބެހެއްޓުމެވެ. އަދި އަބާއްޖަވެރިކަމުގެ ޢަލާމާތަކީ އޭނާގެ ހެޔޮކަންތައް ލޯކުރިމަތީގައި ބެހެއްޓުމެވެ. އަދި ނުބައިކަންތައްތައް ފަހަތުގައި ބެހެއްޓުމެވެ.” [ مفتاح دار السعادة / (2/ 310)]\nބާއްޖަވެރިއަކީ އޭނާގެ ޚާލިޤުވަންތަ އިލާހަށް ތަޤްވާވެރިވާމީހާއެވެ. އަދި މީހުންނާކުރާ މުޢާމަލާތް ހެޔޮ މީހާއެވެ. އަދި ނިޢުމަތްތަކަށް ޝުކުރުވެރިވެ އެއިލާހަށް ކިޔަމަންގަތުމުގައި އެކަންކަން ބޭނުންކުރާމީހާއެވެ. އަދި މުޞީބާތެއްކުރިމަތިވުމުން އެކަމަށް ކެތްތެރިވެ އެކަމުގެ އަޖުރަށް އުންމީދުކުރާމީހާއެވެ. އަދި އޭނާގެ ހިތްތަނަވަސްކޮށް، ހަމަ ޔަޤީނުންވެސް އޭގެ ސަބަބުން ﷲ ތަޢާލާ އޭނާ ޠާހިރުކޮށްދެއްވައި ދަރަޖައުފުއްލަވައިދެއްވާނެކަމަށް ދެކޭ މީހާއެވެ. އަދި ކުރެވިފައިވާ ކުށްތަކަށް ފާފަފުއްސަވާދެއްވުމަށް އެދި ދަންނަވައި އަދި ފާފަތަކާމެދު ދެރަވާ މީހާއެވެ.


Ungoofaaru audition ga emme anhen kujjeh\nއުނގޫފާރު އޮޑިޝަންގައި އެންމެ އަންހެން ކުއްޖެއް!\nހައްވާ އަދުލާ --\nމޯލްޑިވިއަން އައިޑޮލް ތިން ވަނަ ސީޒަންގެ އެންމެފަހު އޮޑިޝަން އެޕިސޯޑު ރޭ ވަނީ ދައްކާފަ އެވެ. ރޭ ދެއްކީ ރ. އުނގޫފާރުގައި ބޭއްވި އޮޑިޝަނެވެ.\nރޭގެ އެޕިސޯޑުގައި އެންމެ ގިނަ ބަޔަކަށް ހައިރާން ކަމެއް ގެނުވީ ގިނަ އަދަދެއްގެ ބައިވެރިން ފެނިގެން ދިޔައިރު މުޅި އޮޑިޝަންގައި ވެސް އެންމެ އަންހެން ކުއްޖެއް ފެނިގެން ދިއުމެވެ. އުނގޫފާރު އޮޑިޝަންގައި ބައިވެރިވީ ވެސް އެންމެ އަންހެން ކުއްޖެކެވެ.\nއެ އަންހެން ކުއްޖަކީ ހަމަ އެ ރަށަށް ނިސްބަތްވާ އުމުރުން 16 އަހަރުގެ ހައްވާ އަދުލާ އެވެ. އަދުލާއަކީ ޑޫޑުލް ކުރުމާއި ގިޓާ ކުޅުމަށް ޝައުގުވެރިކަން ހުންނަ ކުއްޖެކެވެ. އޭނާގެ ދޮންބެގެ ފަރާތުން ޝައުގު އުފެދުނު ޖިޓާގެ ކުޅުމުގެ ހުނަރާއި ލަވަކިޔުމުގެ ގާބިލުކަން ދައްކާލުމަށް އަދުލާ އައިޑޮލްއަށް އައީ ބޮޑު އުއްމީދަކާއެކު އެވެ. ނަމަވެސް އޭނާއަށް ހުރިހާ ޖަޖުން ހިތްހަމަޖެހޭ ވަރަށް ހުނަރު ދައްކާ ނުލެވުމުން ޖެހުނީ ހުސްއަތާ އެނބުރާ ދާށެވެ.\nހުސްއަތާ ދާންޖެހުނު ނަމަވެސް އުނގޫފާ އޮޑިޝަންގައި ބައިވެރިވި ހަމައެކަނި އަންހެން ކުއްޖާގެ ފަހުރު އޭނާ ހޯދައިފި އެވެ. ޓުވިޓާގައި ވެސް އަދްލާގެ ހިތްވަރަށް ބެލުންތެރިން ސާބަސް ދީފައިވެ އެވެ.\nމި ސީޒަންގެ އޮޑިޝަން އެޕިސޯޑުތައް ނިމުމާއެކު ދެން ދައްކާނީ ތިއޭޓާ ރައުންޑެވެ. ތިއޭޓާ ރައުންޑުގައި ޖުމްލަ 33 ބައިވެރިޔަކު ވާދަކުރާނެ އެވެ. ތިއޭޓާ ރައުންޑުގައި ވާދަކުރާ ބައިވެރިންގެ ތެރެއިން ކާމިޔާބުވާ 16 ބައިވެރިޔަކު ދާނީ ޕިއާނޯ ރައުންޑަށެވެ.\nތިއޭޓާ ރައުންޑުގެ އެޕިސޯޑުތައް ދައްކާނީ އަންނަ ހުކުރު އަދި ހޮނިހިރު ދުވަހުގެ ރެ އެވެ.


Vote officialuinge haasaru! - AO News\nނިމިގެން މިދިޔައީ ލޯކަލް ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ އިންތިޚާބުގެ ވޯޓުލުމެވެ. މިއިންތިޚާބުގެ ކަންކަމުގައި ގިނަ ޢަދަދެއްގެ އޮފިޝަލުން ޙަރަކާތްތެރިވެފައިވާއިރު މިމަސައްކަތާއި ޙަވާލުވާ މީހުންނަށް އުޖޫރައެއްވެސް ކަނޑައެޅިފައިވެއެވެ. 18 ގަޑިއިރު މަސައްކަތްކުރާ އޮފިޝަލަކަށް 1500 ވަރަކަށް ރުފިޔާ ގެ އެލަވަންސެއް ހަމަޖެހިގެން މަސައްކަތަށް ނުކުންނަނީ ކަމުގެ ކުޑަބޮޑުމިން ރަނގަޅަށްވެސް އެނގިތިބެއެވެ.\nފަތިހުގެ މުނާޖާއާއެކު ވޯޓުލާ މަރުކަޒަށް ދިއުމަށްފަހު އެތަނުން އެމީހަކަށް ނުކުމެވޭނެ ހަމައެކަނި ބޭނުމަކީ އަމިއްލަ ވޯޓު ލާން ދާދިއުމެވެ. ކަންމިހެންހުރުމުން ވޯޓުލާ މަރުކަޒަކީ އޮފިޝަލުންގެ މުޅިދުވަސް ނުވަތަ އެއަށްވުރެވެސް ގިނަ ވަގުތު ހޭދަކުރާތަނެކެވެ.\nރާއްޖޭގައި ޢާއްމުކޮށް ވޯޓު މަރުކަޒުތައް ޤާއިމް ކުރަނީ ސްކޫލްތަކުގެ ޢިމާރާތްތަކުގައެވެ. އެހެން ތިބޭއިރު ބައެއް ތަންތާނގެ ޙާލަތު ހުންނަގޮތުން ވައި ދައުރު ވާނެ ގޮތެއް ނެތި ތަން ހޫނު ގަދަވުމާއި ޖާގައިގެ ދަތިކަމާއި އެކަށީގެންނުވާ ގޮނޑިމޭޒުގެ ދަތިކަމާއި އަލި ނުވުންފަދަކަންކަމަކީ ޢާއްމުކޮށް ދިމާވާ މައްސަލަތަކެވެ. މިފަދަ ޝަކުވާތައް ތިލަނުވާ ފަހަރެއްނާދެއެވެ.\nއަޅުގަނޑުމެން ކުޑައިރު ވޯޓުލާ މަރުކަޒުތައް އައްޑޫގެ ބޮޑެތި މަގުތަކުގައި ގާއިމް ކުރެވެއެވެ. ތިމާވެއްޓާ ރައްޓެހި ގޮތަކަށް އޭރުހަދާ” ވޯޓިން ހަޓް ” ތައްޔާރު ކުރެވިފައި ހުންނަނީ އެއްކަހަލަ ޑިޒައިނަކަށް ހުރުމުގެ އިތުރަށް ސާފުވައި ދައުރުވާގޮތަށެވެ. ޚާއްސަކޮށް ވަކި ސްޓޭޝަނެއް ތަފާތު ކުރުމެއްނެތި އެއްހަމަޔަކުންނެވެ. އެތަންތަން މާފުރިހަމައޭ މިއަދު ހިތަށްމިއެރީ ސަބަބުތަކެއް އޮތީމައެވެ.\nހޮނިހިރު ދުވަހު ބޭއްވި އިންތިޚާބުގެ ވޯޓުލުން ކުރިއަށްދިޔައިރު ހިތަދޫ އެހެނިހެން ދާއިރާގެ ވޯޓު މަރުކަޒުގެ އޮފިޝަލުންތަކެއް ޙަރަކާތްތެރިވަނީ\nމިއަދުގެ ޕޯލިން ސްޓޭޝަން ހުންނަނީ ކިތައްމެ ރީތި ޢިމާރާތްތަކެއްގައި ކަމަށްވިޔަސް އެތަންތާ ހުރި ދަތިތައް ޙައްލުނުކޮށް ވޯޓުލުން ފެށުމަކީ ބަޔަކަށްދެވޭ އަނިޔާއެކެވެ.އިލެކްޝަންސް ކޮމިޝަނުން އިންތިޚާބަށް ތައްޔާރުވުމުގެ ތެރޭ ވޯޓުލާ މަރުކަޒު ހުންނަ ތަންތަނުގެ ސާވޭ ފުރިހަމަ ކުރަނީ ކިހިނެއްބާއޭ އަޅުގަނޑުގެ ހިތަށްއަރައެވެ. މިފަހަރުގެ ވޯޓުލުމުގެ ތެރޭ ފާހަގަ ކުރެވުނު ކަމެއް ޙިއްސާ ކޮށްލާނަމެވެ. އައްޑޫސިޓީ ހިތަދޫގެ3ވޯޓުފޮއްޓެއް ޝަރަފުއްދީން ސްކޫލްގައިވެސް ބެހެއްޓުނެވެ. އޭގެތެރެއިން ރަސްގެދަރަށް ޚާއްސަ2ފޮށި ހޯލްގައި ބަހައްޓާފައިވާއިރު އެންމެންވެސް ލޭބަލްކުރާ އެންމެ މަސައްކަތްބޮޑު “އެހެނިހެންދާއިރާގެ” ފޮށި ހުރީ އެސްކޫލް ގްރޭޑް 1 ގެ ކްލާސްރޫމްގައެވެ. ޝަރަފުއްދީން ސްކޫލްގެ ޒަމާނީ ފެންވަރުގެ ރީތި ބޮޑު ހޯލް ޢިމާރާތުގެ ތެރޭ ބެހެއްޓި2ފޮށީގެ އޮފިޝަލުން ފިނިކޮޓަރީގައި އަރާމު މާޙައުލުގައި ތިބެ ވޯޓުލުމުގެ ހުރިހާ ކަމެއް ގައި ޙަރަކާތްތެރިވިއިރު ހަމައެސްކޫލްގައި ހުރި އެހެނިހެން ދާއިރާގެ އޮފިޝަލުން، ދިލަހޫނުގައި ތުއްތު ކުދިން ކިޔަވާ ތިރިމޭޒުކައިރީ ގުދާރު ބިދެންދެން މަސައްކަތުގައި ތިބިތަން ފެނުނެވެ. މިޝަކުވާތަކާ ގުޅިގެން ފޯކަލްޕޮއިންޓުން ދިން ޖަވާބަކީ އެޗްޕީއޭގެ ގަވާއިދާއި އެއްގޮތަށް ކޮންމެ ފޮއްޓަކަށްވެސް ތަނަވަސް ޖާގައެއް ބޭނުންވާތީ އެގޮތަށް މާކުރިން ހަމަޖައްސާނިންމާފައިވާކަމަށެވެ. އެސްކޫލް ހޯލުގެ ސްޓޭޖަކީވެސް އެހާ ތަނަވަސްތަނަކަށްވާއިރު އެތަންވެސް ހުރީ ހުހަށެވެ. ޖާގަބޮޑުތަނެއް ވޯޓުލާން ދޭންޖެހޭއިރު އެހެނިހެން ދާއިރާގެ ފޮށި ހުރީ އެންމެ އާދައިގެ ކުޑަ ކްލާސްރޫމެއްގައެވެ. އެކްލާސްރޫމް ވަރުގެ6ކްލާސްރޫމްވެސް ހޯލުންނެގިދާނެއެވެ.\nވޯޓުގުނަން ގްރޭޑް 1 ގެ ދަރިވަރުން ބޭނުންކުރާ ތިރި މޭޒު ބޭނުންކުރަން ޖެހުމަކީ އެއްގޮތަކަށްވެސް ބަލައިގަނެވޭނޭ ކަމެއްނޫނެވެ. މިފަދަ ޙާލެއްގައި އެވޯޓު ފޮށީގެ މަސައްކަތް ޖެހިގެން އައި ދުވަހުގެ މެންދުރާއި ހަމަޔަށް ކުރިއަށް ގެންގޮސް ނިންމިފަހުން އުސްމޭޒު ހުންނާނެ ވާހަކަ ކަމާއިގުޅޭ އިދާރާއިން ހާމަކުރިއަސް އެއީ ބުރަދަނެއް ހުރިވާހަކައެއްނޫނެވެ. ކޮމިޝަނުގެ މުވައްޒަފުންނާއި އޮފިޝަލުންނަށް ވޯޓުލާ މަރުކަޒުތަކަށް ވަދެވެއެވެ. އެ ދާއިރާގެ މަރުކަޒުވެސް ހުރީ ހާމައަށް ފެންނާށެވެ.\nމިފަދަ ކުދިކުދި ކަންކަން މިހާރު ޙައްލުކުރެވެން ވާނެއެވެ. އިހުމާލު ވުމާއި ބަލަން ޖެހޭ މިންވަރަށް ނުބެލުމުގެ ސަބަބުން ކަންކަމަށާއި މީހުންނަށް ކުރާ ނޭދެވޭ އަސަރު ކުޑަކުރުމަކީ މުޖުތަމަޢުގެ ސުލްޙަ މަސަލަސްކަމަށްޓަކައިވެސް މުހިއްމު ކަމެކެވެ. ހާސަރަކަށް ވިޔަސް މިވާހަކަތައް މިއަދު ދައްކަން ވެއްޖެއެވެ. ދެން އަންނަ އިންތިޚާބަކާ އެކުވެސް ކަންކަން ރަނގަޅުވެގެންދާނީ ކުރެވޭ ކުށްތައް މިއަދު ވަޒަންކުރެވިގެންނެވެ.\nކައުންސިލް އިންތިހާބުއައްޑޫ ސިޓީއައްޑޫގެ ވޯޓުލުންލޯކަލް ކައުންސިލް އިންތިޚާބުލޯކަލް ކައުންސިލްތަކުގެ އިންތިޚާބުގެ ޤާނޫނު


ކީރިތި ރަސޫލާގެ އީދު މިލާދު ފާހަގަކުރުމަކީ ބިދުއައެއް ނޫން. އެއީ ކުރަން ޖެހޭ ކަމެއް- މައުމޫން\nއ-ވޮއިސް 18 އޮކްޓޯބަރ 2021\nކީރިތި ރަސޫލާގެ އީދުމީލާދު ފާހަގަ ކުރުމަކީ ބިދުއަ އެއް ނޫންކަމާއި އެއީ ކުރަން ޖެހޭ ކަމެއް ކަމަށް ކުރީގެ ރައީސް އަދި ދީނި އިލްމުވެރިޔާ މައުމޫން އަބްދުލް ގައްޔޫމް ވިދާޅުވެއްޖެއެވެ.\nރައީސް މައުމޫންގެ ރައީސް ކަމުގައި ކޮންމެ އަހަރެއްގެ ރަބީއުލް އައްވަލު މަހުގެ 12ވަނަ ދުވަހަކީ ކީރިތި ރަސޫލާގެ އީދު މީލާދު ފާހަގަކުރާ ދުވަހެވެ.\nރައީސް މައުމޫން ކުރެއްވި ޓްވީޓެއްގައި ވަނީ ވަރަށް ތަފްސީލުކޮށް މި މައުޟޫއަށް އަލި އަޅުއްވާލައްވާފައެވެ. އެމަނިކުފާނު ވިދާޅުވީ، ރަސޫލާގެ އީދު މީލާދު ފާހަގަކުރުމަކީ ކުރަންޖެހޭ ކަމެއް ކަމަށާއި އެއީ ބިދުއަ އެއް ނޫން ކަމަށާއި ރަސޫލާގެ އީދު މީލާދު ފާހަަގަކުރުމަކީ ހަރާމް ކަމެއް ނުވަތަ މަކްރޫޙަ ކަމެއްވެސް ނޫން ކަމަށެވެ. އަދި ވިދާޅުވީ ޒަމާނުއްސުރެ ރަސޫލާގެ އީދު މީލާދު ޒިކުރާ އާކުރުމުގެ ގޮތުން ރާއްޖޭގައި ރަބީއުލްއައްވަލް މަހުގެ 12 ވަނަ ދުވަސް ފާހަގަކުރަމުން އަންނަ ކަމަށެވެ.\n“އެ މުނާސަބަތުގައި ރަސްމީ ޖަލްސާތައް ބާއްވައި އެޖަލްސާތަކުގައި ގައުމުގެ އެންމެ މަތީވެރިޔާ ބައިވެރިވެވަޑައިގެންފަައި ވެއެެވެ. މިހެން މިކަން އޮތް ނަމަވެސް ފަހަކަށް އައިސް މި މަތިވެރި މުނާސަބާތުގައި ރަސްމީ ޖަލްސާ އެއް ނުބާއްވައެވެ. އެއީ ކީއްވެ ކަމެއް ރަސްމީ ފަރާތަކުން ވިދާޅުވެފައެއް ނެތެވެ.” ރައީސް މައުމޫން ފާހަގަ ކުރެއްވި އެވެ.\nކީރިތި ރަސޫލާގެ ޢީދުމީލާދު ފާހަގަ ކުރުމަކީ ބިދުޢައެއް ނޫން. އެއީ ކުރަން ޖެހޭ ކަމެއް. މިލިއުން ބައްލަވާ ލައްވާ! pic.twitter.com/8r5jN4M7PD\n— Maumoon Abdul Gayoom (@maumoonagayoom) October 18, 2021\nމައުމޫން އިތުރަށް ވިދާޅުވީ މިހާރު ވެސް ވަރަށް މަދު އިސްލާމީ ގައުމެއް ފިޔަވައި ގިނަ ގައުމުތަކުގައި އީދު މީލާދު ފާހަގަކުރަމުންދާ ކަމަށެވެ. މީގެ އިތުރުން ރާއްޖޭގައި ރަސޫލާގެ އީދު މީލާދު ރަސްމީކޮށް ފާހަގަ ނުކުރަނީ މާތް ނަބިއްޔާއާއި އެކަލޭގެފާނުގެ އަސްހާބު ބޭކަލުންނާއި ތާބިއީ ބޭކަލުން އެދުވަސް ފާހަގަކުރައްވާފައިނުވާތީ އެއީ ބިދުއައެއް ކަމަށް ބައެއް ފަރާތްތަކުން ބުނަމުންދާތީ ކަމަށް މައުމޫން ވިދާޅުވިއެވެ. އެކަމަކު އެއީ ދީނީ ނަޒަރަކުން ބަލާއިރު އެއީ މާ ބުރަދަނެއް ހުރި ވާހަކައެއް ނޫން ކަމަށް ވިދާޅުވެ އިސްލާމްދީނުގައި ހަރާމް ކުރައްވާފައިނުވާ ކޮންމެ ކަމަކީ ހުއްދަ ކަމެއް ކަމަށް ރައީސް މައުމޫން ވިދާޅުވިއެވެ. ކީރިތި ގުރުއާނުން ދަލީލު ދައްކަވަމުން މައުމޫން ވިދާޅުވީ ބިދުއަ އަކީ ދީނުގައި ކުރިން އައިސްފައިނުވާ ކަމެއް އަލަށް އުފެއްދުން ކަމަށެެވެ.\n“މިސާލަކަށް ފަރުޟު ފަސް ނަމާދުގެ ތެރެއަށް ފަރުޟު ނަމާދެއް އިތުރުކުރުން ވާނީ ބިދުއަކަށެެވެ. ޢެހެން ނަމަވެސް ކުރިން ކުރެވިފައިނުވާ ކަމެއް އެކަމުގައި އެކުލެވިގެންވާ ފައިދާއަށްޓަކައި ދީނީ އުސޫލުތަކާއި ޚިލާފުނުވާ ގޮތުގެ މަތިން ކުރުމަކީ ބިދުއައެއް ނޫނެވެެ. އެކަންވާނީ ހުއްދަ ކަމަކަށެވެ.” ރައީސް މައުމޫން ލިޔުއްވާފައިވެއެވެ.\nރައީސް މައުމޫން ވިދާޅުވީ ބިދުއަ ކަމުގައި ބަލަންޖެހޭނީ ޝަރުއީ އުސޫލުތަކާއި ޚިލާފަށް އަލަށް އުފައްދާ ކަންކަމަށެވެ. އަދި އެކަމަކީ ކުރިން ކުރެވިފައިވާ ކަމަކަށް ނުވިއަސް އެކަމަކީ ޝަރުއީ ހުކުމްތަކަށް ފުށު ނާރާ ގޮތަށް މުޖުތަމައަށް މަންފާ ކުރަނިވި ކަމެއް ކަމުގައިވާނަމަ އެކަމެއް ބިދުއަ އަކަށް ނުވާނެ ކަމަށް އެމަނިކުފާނު ވިދާޅުވިއެވެ.\nރާއްޖޭގައި ރަސޫލާގެ އީދު މީލާދު ފާހަގަކުރުމުގެ ގޮތުން ކޮންމެ އަހަރެއްގެ ރަބީއުލްއައްވަލް މަހުގެ 12 ވަނަ ދުވަހަކީ ސަރުކާރުގެ ރަސްމީ ބަންދު ދުވަހެއްގެ ގޮތުގައި ވަނީ ހަމަޖަައްސާފައެވެ. އަދި އެދުވަހާއި ގުޅޭގޮތުން ރައީސުލްޖުމުހޫރިއްޔާ ޚިތާބު ދެއްވައި ރަސްމީ ޖަލްސާ ވެސް ބާއްވައެވެ.\nއަރުޝީފަށް ނެގީ 18/10/2021 21:15\nއެންމެފަހުން އަޕްޑޭޓްކުރީ 18/10/2021 21:15


SunOnline: Maruge inzaaruge thuhumathugai hayyaru kuri meehaage bandhah 15 dhuvas\nމަރުގެ އިންޒާރުގެ ތުހުމަތުގައި ހައްޔަރު ކުރި މީހާގެ ބަންދަށް 15 ދުވަސް\nނަޖާހު މަސްއޫދު 22 Oct 2019, 13:10\nދިވެހިރާއްޖޭގެ ކްރިމިނަލް ކޯޓުގެ ބޭރު -- ސަން ފޮޓޯ/ ފަޔާޒު މޫސާ\nޓެރަރިޒަޓް ޖަމާއަތްތަކުގެ ޕޯސްޓްތައް ސޯޝަލް މީޑިއާގައި އާންމުކޮށް ޕްރޮމޯޓް ކުރާ ކަމަށް ބުނެ ހައްޔަރު ކުރި މީހާގެ ބަންދަށް 15 ދުވަސް އިތުރުކޮށްފި އެވެ.\nމި މަހުގެ 12 ވަނަ ދުވަހު ފުލުހުން ވަނީ މުޖުތަމައުގައި ބިރުވެރިކަން އުފެދޭ ގޮތަށް މީހުންގެ ފުރާނަޔަށް ގެއްލުން ދިނުމަށް ގޮވާލި ކަމުގެ ތުހުމަތުގައި 27 އަހަރުގެ ފިރިހެނަކު ހައްޔަރުކޮށްފަ އެވެ. އަދި އޭނާގެ ބަންދަށް ކްރިމިނަލް ކޯޓުން ވަނީ 10 ދުވަސް ޖަހައިފައެވެ.\nމިއަދު އޭނާގެ ބަންދުގެ މުއްދަތު އިތުރުކުރުމަށް ކްރިމިނަލް ކޯޓަށް ގެންދިޔުމުން އެ ކޯޓުން ވަނީ އޭނާގެ ބަންދަށް 15 ދުވަސް އިތުރުކޮށްފައެވެ.\nއެ މައްސަލައިގައި އެ މީހާ ހައްޔަރު ކުރި އިރު، މިފަހުން ރ. އަނގޮޅިތީމުގައި އެމްޑީއެންގެ އިސްވެރިން މަރަން ގޮވި މައްސަލައަކާ ގުޅިގެން ފުލުހުން ވަނީ ބަޔަކު ފުލުހުންގެ އިދާރާއަށް ހާޒިރުވާން އަންގައިފައެވެ. އޭގެ އިތުރުން، ކޮމިޝަނާ އޮފް ޕޮލިސް މުހައްމަދު ހަމީދަށް މަރުގެ އިންޒާރު ދިން މައްސަލައެއްވެސް ފުލުހުން ދަނީ ބަލަމުންނެވެ\nއެންމެ ފަހުން ޓެރަރިޒަމްގެ ގާނޫނަށް ގެނައި އިސްލާހުތަކުގައި އި ޓެރަރިޒަމްގެ އަމަލުތައް ވަނީ ވަރަށް ފުޅާ ދާއިރާއެއްގައި މާނަކޮށްފައެވެ.\nއެ އިސްލާހުގައިވާ ގޮތުން ޓެރަރިސްޓް ޖަމައާތަތްތަަކަށް ތާއީދުކޮށް، އެފަދަ ޖަމާއަތްތަށް ޕްރޮޕޯޓު ކުރުން، މީހެއްގެ ހަށިގަނޑަށް ބޮޑު އަނިޔާއެއް ދިނުން، ކުށް ކުރާ މީހާ ފިޔަވައި އެހެން މީހެއްގެ ފުރާނައަށް ނުރައްކަލެއް ކުރިމަތިކުރުވުން، ގަދަކަމުން މީހަކު ފޮރުވުން ނުވަތަ ރަހީނެއްގެ ގޮތުގައި ހިފެހެއްޓުން، މުދަލަށް ބޮޑެތި ގެއްލުން ދިނުން، ފަސިންޖަރުން ނުވަތަ މުދާ އުފުލާ އުޅަނދެއް ހައިޖެކްކުރުން، އާންމުންނަށް ނުވަތަ އާންމުންގެ ބައެއްގެ ސިއްހަތަށް ނުވަތަ ސަލާމަތަށް ބޮޑު ނުރައްކަލެއްވާފަދަ ހާލަތެއް ކުރިމަތިކުރުން، މުހިންމު އުމްރާނީ ވަސީލަތަކަށް ބޮޑު ގެއްލުމެއް ދިނުން ނުވަތަ އަސާސީ ހިދުމަތެއް މެދުކަނޑުވާލުން އެއީ ޓެރަރިޒަމްގެ އަމަލުތަކެވެ.\nޔާމީންގެ ދިފާއަށް 75 ނުކުތާ، އަދި ހަތަރު އަޑުއެހުން!\nކަނޑުހުޅުދޫ ރޭޕްގެ މައްސަލައިގެ ޝަރީއަތް ފަށައިފި


ބާއްޖަވެރިކަމަކީ ކޮބާ؟ – Shafeeu Abdullah\nހުރިހާ އިންސާނުން ވެސް އިއްތިފާޤުވެ އެއެއްޗެއް ހޯދުމަށް ކެނޑިނޭޅި މަސައްކަތް ކުރާ އެއްޗެކީ ބާއްޖަވެރިކަމެވެ. އެހެންކަމުން މި ބާއްޖަވެރިކަމަކީ ކޮބާތޯއެވެ؟\nބާއްޖަވެރިކަމަކީ އިންސާނާ އަތުގައި މުދަލާއި ފައިސާ ފުރިގެން އިތުރުވާ ވަރަށް ހުރުން ތޯއެވެ؟\nބާއްޖަވެރިކަމަކީ އިންސާނުން އެކަކުއަނެކަކުގެ މައްޗަށް މޮޅުއިތުރުވެ، އޭނާގެ ވަށައިގެން، އޭނާގެ އިޝާރާތަކަށް އިންތިޒާރުގައި ޚާދިމުން ތިބުންތޯއެވެ؟\nނުވަތަ ބާއްޖަވެރިކަމަކީ އިންސާނާ އަތުގައި މަޝްހޫރުކަމާއި ރީތިކަމާއި ބަނގުލާ ގާޅީހުރުންތޯއެވެ؟\nނުވަތަ ބާއްޖަވެރިކަމަކީ ވެރިކަމާއި ރަސްކަމާއި ޖާހާމަންސަބު ހުރުންތޯއެވެ؟\nހަމަކަށަވަރުން އިންސާނީ ދިގު ތާރީޚްގައި ވަރަށް ގިނަ މީހުންވަނީ މި ބާއްޖަވެރިކަންލިބޭތޯ އެކި ގޮތްގޮތަށް މަސައްކަތްކޮށްފައެވެ. އެގޮތުން އެބައިމީހުން މުޅި ހަޔާތްތައް މިކަމުގައި ފަނާކުރި މީހުން ހިމެނެއެވެ. ނަމަވެސް، ތާކުންތާކުނުޖެހޭ ނުބައިމަގުތަކުން ދިޔުމުގެ ސަބަބުން އެމީހުންނަށްވަނީ އެބާއްޖަވެރިކަމުގެ ދޮރުބަންދުވެ، ބަރުބާދުވެ ހަލާކުވެގޮސްފައެވެ.\nއެގޮތުން ފިރުޢައުނާއި އޭނާގެ އަޢުވާނުންވަނީ ރަސްކަމަށް ދަހިވެތިވެ، އެކަމުގައި ނިމި ގޮސްފައެވެ. މާތް ﷲ ކީރިތި ޤުރުއާނުގެ އެތައް ތަނެއްގައިވަނީ ފިރުޢައުނާއި އޭނާގެ ޤައުމުގެ މީހުންގެ ވާހަކަ ބަޔާންކުރައްވާފައެވެ. އެގޮތުން ވަޙީކުރައްވަނީ، وَنَادَىٰ فِرْعَوْنُ فِي قَوْمِهِ قَالَ يَا قَوْمِ أَلَيْسَ لِي مُلْكُ مِصْرَ وَهَٰذِهِ الْأَنْهَارُ تَجْرِي مِن تَحْتِي ۖ أَفَلَا تُبْصِرُونَ [٤٣:٥١]\nމާނައީ: ” އަދި ފިރުޢައުނު އޭނާގެ ޤައުމުގެ މީހުންގެ ތެރޭގައި ހުރެ ގޮވައިލިއެވެ. އޭނާ ބުންޏެވެ. އޭ އަހުރެންގެ ޤައުމުގެ މީހުންނޭވެ! މިޞްރުގެ ވެރިކަންވަނީ ތިމަންނާއަކަށް ނޫންހެއްޔެވެ؟ އަދި މި ކޯރުތައް ތިމަންގެ ދަށުން ހިނގަހިނގާ ހުރެތެވެ. ފަހެ، ތިޔަބައިމީހުންނަށް ނުފެންނަނީ ހެއްޔެވެ؟”\nއޭނާއަށް ރަސްކަމާއި ވެރިކަން ދެއްވީ ﷲ ސުބުޙާނަހޫ ވަތަޢަލާ ކަން އޭނާ ހަނދާން ނެތުނެވެ. އޭނާގެ ވަށައިގެން ފެން ކޯރުތައް ލެއްވީ ﷲ ސުބުޙާނަހޫ ވަތަޢަލާ ކަން އޭނަ ހަނދާންނެތުނެވެ. އަދި އޭނައަށް ތަބާވާނެ ޤައުމެއް ލެއްވީ ﷲ ސުބުޙާނަހޫ ވަތަޢާލާ ކަންވެސް އޭނަ ހަނދާންނެތުނެވެ. އެހެންކަމުން، ނިޢުމަތްތަކަށް ކާފިރުވުމުގައި އޭނާ ހައްދުފަހަނަޅައި ދިޔައެވެ. އެގޮތުން، އިލާހުވަންތަކަމަށްވެސް ދަޢުވާކުރިއެވެ. وَقَالَ فِرْعَوْنُ يَا أَيُّهَا الْمَلَأُ مَا عَلِمْتُ لَكُم مِّنْ إِلَٰهٍ غَيْرِي فَأَوْقِدْ لِي يَا هَامَانُ عَلَى الطِّينِ فَاجْعَل لِّي صَرْحًا لَّعَلِّي أَطَّلِعُ إِلَىٰ إِلَٰهِ مُوسَىٰ وَإِنِّي لَأَظُنُّهُ مِنَ الْكَاذِبِينَ [٢٨:٣٨]\nމާނައީ: ” އަދި ފިރުޢައުނު ބުންޏެވެ. އޭ (އަހުރެންގެ ޤައުމުގެ) ބޮޑުންނޭވެ! އަހުރެން ފިޔަވައި އެހެން އިލާހެއް ތިޔަބައިމީހުންނަށް ވާކަމެއް އަހުރެންނަށް އެނގިފައެއް ނުވެތެވެ. އޭ ހާމާނެވެ! އަހުރެންނަށް މަށިން އީޓު ހަދައިދޭށެވެ! އަދި އަހުރެންނަށް އުސްގަނޑުވަރެއް ތައްޔާރުކޮށްދޭށެވެ! (އެއީ) موسى ގެފާނުންގެ إله އަހުރެންނަށް ފެނޭތޯއެވެ. އަދި ހަމަކަށަވަރުން، އަހުރެންނަށް ހީވަނީ، އޭނާ ދޮގުވެރިންގެ ތެރެއިން ކަމަށެވެ”.\nއެހެންކަމުން، އޭނާގެ މިނުކިޔަމަންތެރިކަމާއި ބޮޑާކަން ވެގެންދިޔައީ ވަރުގަދަ ހިއްޕެވުމަކުން މާތް ﷲ އޭނާ ހިއްޕެވުމެވެ. އަދި ދިރިތިބީންނަށް ޢިބްރަތެއްގެ ގޮތުގައި ލެއްވިއެވެ. فَأَخَذَهُ اللَّهُ نَكَالَ الْآخِرَةِ وَالْأُولَىٰ * إِنَّ فِي ذَٰلِكَ لَعِبْرَةً لِّمَن يَخْشَىٰ ( 79: 25-26) މާނައީ: ” ދެން އާޚިރަތާއި ދުނިޔޭގެ ޢުގޫބާތެއްގެ ގޮތުން މާތް ﷲ އޭނާ ހިއްޕެވިއެވެ. ބިރުވެތިވާ މީހަކަށް ހަމަކަށަވަރުން އެކަމުގައި ޢިބްރަތެއްވާކަން ކަށަވަރެވެ.”\nޤާރޫން ޖަމާކުރި މުދަލާއި ޚަޒާނަތަކާމެދު އޭނާ ބޮޑާވެގަތެވެ. އެއީ އޭނާގެ މޮޅުކަމުންކަމަށް އިޢުލާނުކުރިއެވެ. އަދި މާތްﷲ ގެ ނިޢުމަތަށް ކުފުރުވެރިވިއެވެ. އެވަޤުތު އެކަލާނގެ ކޯފާ އޭނާގެ މައްޗަށް ހައްޤުވެގެންދިޔައެވެ. އަދި އޭނާ ބިމުގެ އަޑިއަށް ގަންބާލެވުނެވެ. މުދަލާއި ރަނުގެ ކަންޒުތައް ދިޔައީއެވެ. فَخَسَفْنَا بِهِ وَبِدَارِهِ الْأَرْضَ فَمَا كَانَ لَهُ مِن فِئَةٍ يَنصُرُونَهُ مِن دُونِ اللَّهِ وَمَا كَانَ مِنَ الْمُنتَصِرِينَ [٢٨:٨١]\nމާނައީ: “ފަހެ، ތިމަންރަސްކަލާނގެ އޭނާއާއި، އޭނާގެ (ޚަޒާނާތަކާއި) ގެއާއެކުގައި، ބިންގަނޑު ގަންބަވައިގެންނެވީމެވެ. ފަހެ، اللَّه އާ ދެކޮޅަށް އޭނާޔަށް ނަޞްރުދޭނޭ އެއްވެސްބަޔެއް ނުވިއެވެ. އަދި ނަޞްރުލިބޭނޭ މީހުންގެ ތެރެއިންވެސް އޭނާ ނުވިއެވެ”.\nއަދި ހަމައެފަދައިން، ވަލީދު ބުނު މުޣީރާވެސް ނަސީބު ލިބިގަތުމަތް މަސައްކަތްކުރިއެވެ. އެގޮތުން މާތްﷲ އޭނާ މުދާވެރިކުރައްވާ، ވަރުގަދަ ދަރީންތަކެއް ދެއްވިއެވެ. މިކަމަށް އޭނާ ފަޚްރުވެރިވެ އުޅުނެވެ. ނަމަވެސް، މާތް ﷲ މަތިން އޭނާ ހަނދާން ނައްތާލިއެވެ. އެއްވެސް މުދަލެއްނެތި އަދި ދަރިއެއްވެސް ނެތްހާލު އޭނާ އުފެއްދެވި ގަދަކީރިތިވަންތަ މާތް ﷲ ގެ މަތިން ހަނދުމަނައްތާލިއެވެ. އެއިލާހުގެ ނަބިއްޔާ صلى الله عليه وسلمގެ ދަޢުވަތަށް ހުރަސްއެޅުމަށް އެބާރާއި ނުފޫޒުގެ ބޭނުން އޭނާ ކުރިއެވެ. އެގޮތުން މާތް ﷲ އޭނާ ނަރަކައަށް އެއްލައިލެވޭނެ ވާހަކަބަޔާންކުރެއްވިއެވެ. سَأُصْلِيهِ سَقَرَ [٧٤:٢٦]\nމާނައީ: ” ނިކަންހުރެ ތިމަންރަސްކަލާނގެ އޭނާ ނަރަކަޔަށް ވައްދަވާހުށީމެވެ”.\nމިޒަމާނަށް ބައްލަވާށެވެ. ބައެއް މީހުންނަށް ބާއްޖަވެރިކަމަކީ ނުވަތަ މޮޅު ދިރިއުޅުމަކީ މަޝްހޫރުވުމުވެ. އެހެންކަމުން، ހަޔާތުގެ އެތައް ވަޤުތެއް ތިމާފަދަ ނިކަމެތި އިންސާނުންގެ ތަރުހީބާއި އެމީހުންގެ ތާއީދު ލިބޭތޯ ހޭދާކުރާ މީހުން މަދެއްނޫނެވެ. ތަފާތު ދާއިރާތަކުންނެވެ. ހަޤީޤަތުގައިވެސް މިބައިމީހުންނަކީ ޚާލިޤުވަންތަ މާތް ﷲގެ އަޅުވެތިކަން ދޫކޮށް، މީސްތަކުންނަށް އަޅުކަންކުރާ ބައެކެވެ.\nއަދި އަނެއްބަޔަކު ދެކޭގޮތުގައި ބާއްޖަވެރިކަމާއި މޮޅުކަންވަނީ ވަކިފަންނެއްގައެވެ. އެގޮތުން ފިލްމީ ދާއިރާއާއި ލަވަކިޔުމާއި މިހެންގޮސް ތަފާތު ދާއިރާތައް ޚިޔާރުކުރެއެވެ. އަދި އެކަމުގައި ތިމާގެ ޙަޔާތް ފަނާކޮށް ހަލާކުކޮށްލައެވެ. ހަޤީޤީ ބާއްޖަވެރިކަމާއި ދުރަށްދެވޭކަން މިބައިމީހުންނަށްވަނީ އޮޅިފައެވެ.\nއެހެންކަމުން، މި ބާއްޖަވެރިކަމުގެ ހަޤީޤީ މަގަކީ ކޮބައިތޯއެވެ؟… އެ ލިބެނީ ކޮންތަނަކުންތޯއެވެ؟… ބާއްޖަވެރިކަމާއިގެން ވަޑައިގެންނެވީ ކާކުތޯއެވެ؟… އަދި އިންސާނުންގެ ހިތްތަކަށް އެ ބާއްޖަވެރިކަން ވެއްދެވީ ކާކުތޯއެވެ؟… ޝައްކެތްނެތްގޮތުގައި، އެބޭކަލަކީ ކައުއިތުރު ނަބިއްޔާ މުޙައްމަދު އަލްމުޞްޠަފާ صلى الله عليه وسلم އެވެ. މާތް ﷲގެ ޙަޟްރަތުން އެކަލޭގެފާނު ވަޑައިގަތީ މިބާއްޖަވެރިކަމުގެ މަގު އިންސީންނާއި ޖިންނީންނަށް ދެއްކެވުމަށެވެ. ޢާލަމްތަކަށް ރަޙްމަތެއްގެ ގޮތުންނެވެ.\nޔޫނުސް ބުނު މައްތާ عليه السلام އަށް ބާއްޖަވެރިކަން ލިބުނެވެ. ބޮޑު މަހުގެ ބަނޑުތެރޭގައި އަނދިރީގެ މައްޗަށް އަނދިރިކަން ވެރިވެފައިވީއިރު އެކަމުން މާތް ﷲ އޭނާ ސަލާމަތްކުރެއްވިއެވެ. އަދި ބާއްޖަވެރިކަމާއި ނަސީބުވެރިކަން ދެއްވިއެވެ. ކީއްވެގެންތޯއެވެ؟ މާތް ﷲ ގެ ޒިކުރު މަތީގައި އެކަލޭގެފާނު ދެމިހުންނެވީތީއެވެ. މަހުގެ ބަނޑުތެރޭގައެވެ. ހުރިހާ ގުޅުމެއްކެނޑިފައިވީ ހިނދުވެސް، މާތް ﷲ އާ އެކަލޭގެފާނާ ދެމެދުގައިވީ ގުޅުމެއް ނުކެނޑެއެވެ. އެހެންކަމުން، މާތް ﷲ ޤުރުއާނުގައި އެވާހަކަ ބަޔާންކުރެއްވިއެވެ. އަންނަނިވި ކަލިމަތަކުން (ޒިކުރުތަކުން) އެކަލޭގެފާނު ބާއްޖަވެރިކަން ހޯއްދެއްވިއެވެ. وَذَا النُّونِ إِذ ذَّهَبَ مُغَاضِبًا فَظَنَّ أَن لَّن نَّقْدِرَ عَلَيْهِ فَنَادَىٰ فِي الظُّلُمَاتِ أَن لَّا إِلَٰهَ إِلَّا أَنتَ سُبْحَانَكَ إِنِّي كُنتُ مِنَ الظَّالِمِينَ [٢١:٨٧]\n” އަދި ذوالنّون (އެބަހީ: ޔޫނުސްގެފާނު) ހަނދުމަކުރާށެވެ! އެކަލޭގެފާނު (ޤައުމުގެ މީހުންދެކެ) ކޯފާވެގެން ވަޑައިގަތް ހިނދެވެ. ފަހެ، އެކަލޭގެފާނަށް ތިމަންރަސްކަލާނގެ ޢުޤޫބާތެއް ނުދެއްވާނެކަމަށް ހީކުރެއްވިއެވެ. ފަހެ، އެކަލޭގެފާނު އަނދިރިތަކުގެ ތެރޭގައި ( އެބަހީ: މަހުގެ ބަނޑުގައި) ދުޢާކުރެއްވިއެވެ. އިބަރަސްކަލާނގެ މެނުވީ، އިލާހަކު ނެތެވެ. އިބަރަސްކަލާނގެ ހުސް ޠާހިރުވަންތަކަމާއެވެ! ހަމަކަށަވަރުން، އަނިޔާވެރިންގެ ތެރެއިން މި އަޅާވީމެވެ.”\nއަދި ބާއްޖަވެރިކަން މޫސާ عليه السلام ވެސް ހޯއްދެވިއެވެ. އެއީ ބިޔަ ކަނޑެއްގެ ކުރިމަތީގައި އެކަލޭގެފާނު ވީހިނދުއެވެ. ފިރުޢައުނާއި އޭނާގެ ލަޝްކަރު މޫސާގެފާނާއި އެކަލޭގެފާނުގެ ޤައުމުގެ މީހުންގެ ފަހަތުން އައިސް އަރައިހަމަކުރި ހިނދުއެވެ. އެހެން އެއްވެސް ގޮތެއް ނެތުނުހިނދެވެ. ނަމަވެސް އެކަލޭގެފާނަކީ ބާއްޖަވެރިއެއްކަމުގައި މާތް ﷲ ލެއްވިއެވެ. މާތްﷲ ގެ ވަޢުދުފުޅާމެދު ފުރިހަމަ ޔަޤީންކަން އެކަލޭގެފާނަށް އޮންނެވިއެވެ. އެވަޤުތު ވިދާޅުވިއެވެ. قَالَ كَلَّا ۖ إِنَّ مَعِيَ رَبِّي سَيَهْدِينِ [٢٦:٦٢]\nމާނައީ: ” އެކަލޭގެފާނު ވިދާޅުވިއެވެ. ހަމަހިލާ އެހެންނަކުން ނުވާނެއެވެ. ހަމަކަށަވަރުން، ތިމަންގެ ވެރިރަސްކަލާނގެ ތިމަންނާއާއެކު ވޮޑިގެންވެއެވެ. އެކަލާނގެ ތިމަންނާއަށް މަގުދައްކަވާނެތެވެ”.\nއަދި ބާއްޖަވެރިކަން އަޅަމެން މާތް ނަބިއްޔާ މުޙައްމަދު صلى الله عليه وسلم ވެސް ހޯއްދެވިއެވެ. އެއީ އެކަލޭގެފާނުގެ ކުރިފުޅުމަތީގައި މައްކާގެ މުޝްރިކުން ކަނޑިހިފައިގެން ތިބި ވަޤުތެވެ. ހޮހޮޅައި ދޮރުމަތީގައެވެ. ނަމަވެސް، އެއީ ބިންމަތީގައި ލެއްވުނު އެންމެ މާތް އިންސާނާއެވެ. އެވަޤުތު ކޮޅުގެ ޒިކުރު ކީރިތި ޤުރުއާނުގައި މާތް ﷲ ކުރައްވާފައިވެއެވެ. إِلَّا تَنصُرُوهُ فَقَدْ نَصَرَهُ اللَّهُ إِذْ أَخْرَجَهُ الَّذِينَ كَفَرُوا ثَانِيَ اثْنَيْنِ إِذْ هُمَا فِي الْغَارِ إِذْ يَقُولُ لِصَاحِبِهِ لَا تَحْزَنْ إِنَّ اللَّهَ مَعَنَا ۖ فَأَنزَلَ اللَّهُ سَكِينَتَهُ عَلَيْهِ وَأَيَّدَهُ بِجُنُودٍ لَّمْ تَرَوْهَا\nމާނައީ: “ތިޔަބައިމީހުން އެކަލޭގެފާނަށް ނަޞްރުނުދިނަސް، ހަމަކަށަވަރުން، اللَّه، އެކަލޭގެފާނަށް ނަޞްރުދެއްވިއެވެ. ދެމީހުންކުރެ އެކަކު ކަމުގައިވާ ހާލު، ކާފިރުވި މީހުން، އެކަލޭގެފާނު ނެރެލިހިނދުގައެވެ. އޭގެ ދެކަލުން (ثَور ފަރުބަދައިގެ) ހޮހަޅައިގައި ތިއްބެވި ހިނދުގައެވެ. އެކަލޭގެފާނުގެ އެކުވެރިޔާއަށް (އެބަހީ؛ އަބޫ ބަކުރުގެ ފާނަށް)، ހިތާމަނުކުރައްވާށޭ، ހަމަކަށަވަރުން، اللَّه ވޮޑިގެންވަނީ، ތިމަންމެންނާ އެކުގައޭ ވިދާޅުވިހިނދުގައެވެ. އެހިނދު އެކަލޭގެފާނަށް ހިތްޕުޅު ހަމަޖެހުމާއި، އަމާންކަން اللَّه ބާވައިލެއްވިއެވެ. އަދި ތިޔަބައިމީހުންނަށް ނުފެންނަ ލަޝްކަރުތަކަކުން އެކަލޭގެފާނަށް އެކަލާނގެ ގަދަކަން ދެއްވިއެވެ”.\nއަދި ޝެއިޚުލްއިސްލާމް އިބްނު ތައިމިއްޔާ رحمه الله ވެސް މި ބާއްޖަވެރިކަން ޙާޞިލްކުރެއްވިއެވެ. އެއީ އެކަލޭގެފާނު ޖަލުގެ ކުޑަ އަނދިރި ގޮޅިއަށް ވެއްދުނު ވަޤުތުއެވެ. އެވަގުތުކޮޅު މިއާޔަތް ވިދާޅުވަމުން ގެންދެވިއެވެ. فَضُرِبَ بَيْنَهُم بِسُورٍ لَّهُ بَابٌ بَاطِنُهُ فِيهِ الرَّحْمَةُ وَظَاهِرُهُ مِن قِبَلِهِ الْعَذَابُ [٥٧:١٣]\nމާނައީ: ” ފަހެ، އެ އުރެންގެ މެދުގައި ފާރެއް ލައްވާނެތެވެ. އެ ފާރުގައި ދޮރެއްވެއެވެ. އޭގެ އެތެރެފުށުގައިވަނީ ރަޙްމަތެވެ. އަދި އޭގެ ބޭރުފުށުން އަނެއްފަރާތުގައިވަނީ ޢަޛާބެވެ”.\nއަދި ޖަލުގެ ބޭރުގައި ތިބި މީހުންނާއި މުޚާޠަބުކޮށް އެކަލޭގެފާނު ވިދާޅުވިއެވެ. ” އަހުރެންނާއި މެދު ދުޝްމިނުން ކުރާނެ އެއްވެސް ކަމެއް ނެތެވެ؟. އެހެނީ، އަހުރެންގެ ބަޤީޗާ އާއި ބުސްތާނު ވަނީ އަހުރެންގެ ހިތުގައެވެ. އަހުރެން ދާ ކޮންމެތަނަކަށް އެއެއްޗެހި ދާނެއެވެ… އަހުރެން މަރާލިނަމަ، ޝަހީދަކަށްވީއެވެ… އަދި ޤައުމުން ނެރެލިނަމަ އެއީ ފަތުރުވެރިކަމެކެވެ… އަދި ޖަލަށްލުމަކީ މާތްﷲ އަށް މުނާޖާކުރުމަށް މީހުންނާއި އެކަހެރިވެވޭ ޚިލުވަތެކެވެ…”\nބާއްޖަވެރިކަމަކީ އެއީއެވެ. އަދި އޭގެ ތެރެއިން ބައެއް ބާއްޖަވެރިންގެ ހާލުހުރިގޮތުގެ ނަމޫނާތަކެކެވެ. އެހެންކަމުން، ބާއްޖަވެރިކަމަކީ ހެޔޮ ޞާލިޙު ޢަމަލުން ނޫނީ ނުލިބޭނެ އެއްޗެކެވެ. އެމަގާއިގެން ފޮނުއްވުނީ އުއްމަތުގެ މާތް ނަބިއްޔާ މުޙަންމަދު صلى الله عليه وسلم އެވެ.\nއެހެންކަމުން، ދަންނާށެވެ…! އީމާންކަމާނުލައި ގަނޑުވަރުތަކުގައި ނިދާ މީހުންނަށް މާތް ﷲ ލިޔުއްވާފައިވަނީ މިފަދައިންނެވެ. فَإِنَّ لَهُ مَعِيشَةً ضَنكًا [٢٠:١٢٤] ފަހެ، ހަމަކަށަވަރުން، އެމީހަކަށްއޮތީ، ދަތި ދިރިއުޅުމެކެވެ.\nއަދި އީމާންކަމާއި ނުލައި މުދަލާއި ފައިސާ ޖަމާކުރި މީހުންގެ ޚިތާމު މާތް ﷲ ކުރައްވާފައިވަނީ މިފަދައިންނެވެ. فَإِنَّ لَهُ مَعِيشَةً ضَنكًا [٢٠:١٢٤] ފަހެ، ހަމަކަށަވަރުން، އެމީހަކަށްއޮތީ، ދަތި ދިރިއުޅުމެކެވެ.\nއަދި އީމާންކަމާއި ނުލާ ދުނިޔޭގެ ލައްޒަތާއި މަންސަބު ހޯދި މީހުންގެ ނިމުން މާތް ﷲ ލައްވާފައިވަނީވެސް މިފަދައިންނެވެ. فَإِنَّ لَهُ مَعِيشَةً ضَنكًا [٢٠:١٢٤] ފަހެ، ހަމަކަށަވަރުން، އެމީހަކަށްއޮތީ، ދަތި ދިރިއުޅުމެކެވެ.\nއޭ ބާއްޖެވެރިކަމަށް އެދޭ މީހުންނެވެ…! އޭ ބާއްޖަވެރިކަމަށް ކެނޑިނޭޅި މަސައްކަތް ކުރަމުންދާ މީހުންނޭވެ…! އޭ ދެމިގެންވާ ދާއިމީ ބާއްޖަވެރިކަމަށް އެދޭ މީހުންނެވެ…! ސުވަރުގެތަކާއި ކޯރުތަކަށް އެދޭ މީހުންނެވެ…! މާތް ނަބިއްޔާ صلى الله عليه وسلم ގެނެސްދެއްވި އެއްޗެއްނަމަ އެ އެއްޗެއްގައި ހިފައިގެން ނޫނީ އެކަމެއް ޙާޞިލެއް ނުކުރެވޭނެއެވެ.\n(ނޯޓު: މިއީ 2010 ވަނަ އަޅުގަނޑު ލިޔުނު ލިޔުމެކެވެ. މިލިޔުންވަނީ އޭރުގެ ބައެއް ވެބްސައިޓުތަކުގައި ޝާއިޢުކުރެވިފައެވެ.)


Badminton: Semi final gai varugadha kurimathilunthakeh | Mihaaru\nގައުމީ ބެޑްމިންޓަން މުބާރާތުގެ އަންހެން ސިންގަލްސް ފައިނަލް މެޗުގެ ތެރެއިން ނަބާހާ ބޯޅަ ފޮނުވާލަނީ. -- ފޮޓޯ: ނިޝާން އަލީ/ މިހާރު\nބެޑްމިންޓަން: ސެމީ ފައިނަލުގައި ވަރުގަދަ ކުރިމަތިލުންތަކެއް\n19 ނޮވެމްބަރ 2019 - 12:25\nލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެމްޕިއަންޝިޕްގައި ކުއާޓާ ފައިނަލުގައި ރޭ ކުޅުނު މެޗުތަކުން މޮޅުވެ ސެމީ ފައިނަލުގެ ޖާގަތަށް ކަށަވަރުވިއިރު، އެ ބުރުގައި ވާދަވެރި މެޗުތަކަކާ ކުރިމަތިލާން ޖެހިއްޖެ އެވެ.\nމިއަދު ކުޅޭ މުބާރާތުގެ ފިރިހެން ސިންގަލްސް ސެމީ ފައިނަލްގެ ފުރަތަމަ މެޗުގައި ޒަޔާން ޒަކީ ވާދަކުރާނީ އޭނާއާ އެކު ރިވައިވަލް ސްޕޯޓްސް ކްލަބަށް ކުޅެމުން އަންނަ އަހުމަދު ތޯއިފް މުހައްމަދުއާ އެވެ. އަދި ދެ ވަނަ ސެމީ ފައިނަލުގައި ނިބާލް އަހުމަދު ބައްދަލުކުރާނީ މުހައްމަދު އާކިފްއާ އެވެ. އަންހެން ސިންގަލްސްގައި ގައުމީ ޗެމްޕިއަން ފާތިމަތު ނަބާހާ ކުޅޭނީ އައިމިނަތު ޝަހުރުނާޒް މޫސާއާ ދެކޮޅަށެވެ. އަދި ނީލާ ނަޖީބު ބައްދަލުކުރާނީ މި ބައިން އެއް ވަނަ އަށް ސީޑްކޮށްފައިވާ އައިމިނަތު ނަބީހާއާ އެވެ.\nފިރިހެން ސިންގަލްސް ސެމީ ފައިނަލުން ޒަޔާން ފުރުސަތު ހޯދީ އިއްޔެ ކުޅުނު ކުއާޓާ ފައިނަލް މެޗުގައި އަހުމަދު ހާދިދު އަތުން ފަސޭހަކަމާ އެކު 21-10، 21-10 އިން މޮޅުވެގެންނެވެ. ތޯއިފް ވަނީ ކުއާޓާ ފައިނަލުގައި ހަޒްމާ އަބްދުލް ރަހުމާން އަތުން 21-05، 21-08 އިން މޮޅުވެފަ އެވެ. ކުއާޓާގައި ނިބާލް މޮޅުވީ މުހައްމަދު ރަފަހާ ވާދަކޮށް 21-14، 21-08 އިންނެވެ. އަދި އާކިފް ވަނީ ކުއާޓާގައި ދުގާނާ ރަލަލާގޭ އަތުން 21-05، 21-15 އިން މޮޅުވެފަ އެވެ.\nއަންހެން ސިންގަލްސް ބައިގެ ކުއާޓާ ފައިނަލުގައި ނަބީހާ ވަނީ މައިސާ ފަތުހު އަތުން 21-13، 21-14 އިން މޮޅުވެފަ އެވެ. ކުއާޓާގައި ނީލާ މޮޅުވީ މާޝާ ރަޝީދާ ވާދަކޮށް 21-09، 21-19 އިންނެވެ. ޝަހުރުނާޒް ކުޅުނު މެޗުން ވަނީ އައިޝަތު އަލީޝާ އަތުން 21-03، 21-08 އިން މޮޅުވެފަ އެވެ. ކުއާޓާގައި ނަބާހާ އަށް މެޗު ލިބުނީ ހައްވާ ޒައިނާއާ ދެކޮޅަށް ކުޅެން އޮތް މެޗު ވޯކްއޯވާ ވުމުންނެވެ.\nގައުމީ މުބާރާތުގެ ފިރިހެން ޑަބަލްސް އިވެންޓުގައި ޒަޔާން (ވ) އާއި ތޯއިފް (ކ)ގެ ޕެއާ މެޗެއްގެ ތެރެއިން: ޕްރެޒިޑެންޓްސް ޗެމްޕިއަންޝިޕްގެ ސެމީ ފައިނަލުގައި ވެސް މި ޕެއާ ވާދަކުރޭ. -- ފޮޓޯ: ނިޝާން އަލީ/ މިހާރު\nމުބާރާތުގައި މިއަދު ފިރިހެން ޑަބަލްސް އާއި އަންހެން ޑަބަލްސް އަދި މިކްސް ޑަބަލްސް ސެމީ ފައިނަލް މެޗުތައް ވެސް ކުޅޭނެ އެވެ. ފިރިހެން ޑަބަލްސްގެ ފުރަތަމަ ސެމީގައި ޒަޔާން އާއި ތޯއިފްގެ ޕެއާ ބައްދަލުކުރާނީ އައްފާން އަލީ އާއި އިބްރާހިމް ރާޝިހުގެ ޕެއާއާ އެވެ. އަދި ދެ ވަނަ ސެމީގައި ރިޝްވާން ޝިޔާމް އާއި އަހުމަދު ވަސީމްގެ ޕެއާ ނުކުންނާނީ ހަސަން އަފްޝީން އާއި ހިޝާމް ލަތީފްގެ ޕެއާއާ ދެކޮޅަށެވެ.\nއަންހެން ޑަބަލްސްގެ ފުރަތަމަ ސެމީގައި ނަބާހާ އާއި ނަބީހާގެ ޕެއާ ކުޅޭނީ އައިޝަތު ލިމްޔާ އާއި ފާތިމަތު ނިޝްފާގެ ޕެއާއާ އެވެ. އަދި އަނެއް ސެމީގައި އައިމިނަތު ނަސީމާ އާއި ރާބިޔާ ނައިމްގެ ޕެއާ ބައްދަލުކުރާނީ އައިމިނަތު އަހުމަދު ދީދީ އާއި މާޝާގެ ޕެއާ އެވެ. މިކްސް ޑަބަލްސް ބައިގައި ގައުމީ ޗެމްޕިއަން ޒަޔާން އާއި ނަބާހާގެ ޕެއާ ފުރަތަމަ ސެމީގައި ކުޅޭނީ ރިޝްވާން އާއި ޝަހުރުނާޒްގެ ޕެއާއާ ދެކޮޅަށެވެ. އަދި މި ބައިގެ އަނެއް ސެމީގައި އަލީ މުއާޒް އާއި ނަސީމާގެ ޕެއާ ކުޅޭނީ ގައުމީ ޓީމުގެ ދެ ކުޅުންތެރިން ހިމެނޭ ނިބާލް އާއި މައިސާގެ ޕެއާއާ ދެކޮޅަށެވެ.\nބެޑްމިންޓަން އެސޯސިއޭޝަން ޕްރެޒިޑެންޓްސް ޗެމްޕިއަންޝިޕް އަކީ މި ނަމުގައި އަލަށް ފެށި މުބާރާތެކެވެ. މީގެ ކުރިން އެސޯސިއޭޝަން ކަޕްގެ ނަމުގައި ވެސް މުބާރާތެއް ބޭއްވި އެވެ. ބެޑްމިންޓަން ޕްރެޒިޑެންޓްސް ޗެމްޕިއަންޝިޕްގައި ހަމައެކަނި ކުރިއަށްދަނީ އޯޕަން ޑްރޯގެ މެޗުތަކެވެ.


REPORT: Mi goiy ves Maseeh ah hama "Ok"! | Mihaaru\nސިފައިންގެ ހިމާޔަތް ހޯއްވައިގެން މަސީހު ރިޔާސަތުގައި: މެމްބަރުންގެ ހުރަސްއެޅުއްވުންތަކަށް ނުބައްލަވައި މަސީހު ޖަލްސާ ކުރިއަށް ގެންދެވި.\n01 އޯގަސްޓް 2017 - 06:20 117 comments\nސިފައިންގެ ބޮޑު ފައުޖެއް އެ ތިބީ ރައްޔިތުންގެ މަޖިލީހުގެ ރައީސް އަބްދުﷲ މަސީހު ވަށާލައިގެންނެވެ. ސަރުކާރުގެ އޯޑަރަށް، އެމަނިކުފާނުގެ ހިމާޔަތުގައި އަތް ގުޅާލައިގެންނެވެ. މެމްބަރުންނަށް، މަސީހު ފެނިވަޑައިނުގަތަސް އަދި ރިޔާސަތުގައި އިންނަވައި ވިދާޅުވާ އެއްޗެއް އަޑު އިވިވަޑައިނުގަތަސް ވަރިހަމަ އެވެ. ޝަރަފުވެރި ގޮނޑީގައި އިންނަވައި މަޖިލީހުގެ ޖަލްސާ، އެންމެ ފަސް މިނިޓަށް ނަމަވެސް، ކުރިއަށް ގެންދަވަނީ އެވެ.\nއިދިކޮޅު މެމްބަރުން ޗެމްބަރުގެ ކައިރީ ތިއްބަވައި އެމަނިކުފާނުގެ އިސްތިއުފާ އަށް ގޮވަނީ އެވެ. މަސީހަށް ނިސްބަތް ކުރައްވައި ހަޑިހުތުރު ބަހުރުވަ ވެސް ބޭނުން ކުރެއްވި އެވެ. ރިޔާސަތުގައި އިންނެވުމުގެ ގާނޫނީ ހައިސިއްޔަތެއް ނެތް ކަމަށް ވެސް މެމްބަރުން ހަޅޭއްލެވި އެވެ. އެ ހަމަނުޖެހުންތަކުގައި، މަޖިލީސް ހަލަބޮލިވެފައިވާ މިންވަރަށް މަސީހު ނުބެއްލެވި އެވެ. މެމްބަރުން ފާޅުކުރެއްވި ޝުއޫރުގެ އަޑެއް ވެސް ނޭއްސެވި އެވެ. ރިޔާސަތުގައި އިންނަވައި އެމަނިކުފާނު ވިދާޅުވާން ބޭނުންފުޅުވި ވާހަކަތައް ވިދާޅުވުމަށް ފަހު، މަޖިލީހުގެ ޖަލްސާއެއް މިއަދު އޮންނާނެ ކަން އިއުލާން ކުރައްވައި ވަޑައިގަތީ އެވެ.\nމި މަންޒަރު ޓީވީން ބަލަން ތިބި ބައެއް މީހުން ބުނީ މިހެންނެވެ. ލަދުން ބޯ ހަލާކެވެ؛ މަޖިލީސް "ހިސޯރުކޮށްގެން" ސަރުކާރުން ގަދަބާރު ދެއްކުމާއި މަޖިލީހުގެ މެމްބަރުންގެ އަމަލުތައް ވެސް ހުތުރެވެ.\nމަޖިލިހުގެ ރިޔާސަތާއި އިދާރީ މޭޒުގެ ވަށައިގެން ސިފައިން އެތުރިގެން.\nރިޔާސަތުގެ ގޮނޑި ވެސް މަޖިލީހުގެ އިއްޔެގެ ޖަލްސާ ފެށުމުގެ ކުރިން ތަޅުމުން ބޭރުކުރި އެވެ. ދެން ފެނުނީ، އެ ގޮނޑީގައި ބައެއް މެމްބަރުން އެކި ގޮތްގޮތަށް ފޮޓޯ ނެންގެވި މަންޒަރެވެ. އެކަން ހުއްޓުވައި، އެ ގޮނޑި މަޖިލީހަށް ވައްދައި މަސީހު އިންނެވުމުގެ ފުރުސަތު ދިނީ ސިފައިންނެވެ.\nމި ފެންވަރަށް ލައިވް ޑްރާމާއާ އެކު މަޖިލީހުގެ ޖަލްސާތައް ބާއްވާ އެހެން ގައުމެއް އެބަ އޮތް ހެއްޔެވެ؟ މަޖިލީހުގެ މެމްބަރުންނާ ދާދި އެއް އަދަދަކަށް ސިފައިން ވައްދައިގެން ޖަލްސާ ބޭއްވުމަކީ، ކޮން ޑިމޮކްރަސީއެއްގައި އަމަލުކުރާ ގޮތެއް ހެއްޔެވެ؟ ގާނޫނީ ހުކޫމާތު ނަގަހައްޓަން ގާނޫނުއަސާސީގައި އޮންނަނީ ހުރިހާ ބާރުތައް އެއް ފަރާތަކަށް ޖަމާކޮށްގެން ހެއްޔެވެ؟\nމި ދަރަޖަ އަށް ގައުމު ވައްޓާލައިގެން، ވެސް ރިޔާސަތުގައި އިންނަވަން މަސީހު ބޭނުންފުޅުވާތީ ސުވާލު އުފެދެ އެވެ. ކިތަންމެ ނުރުހުމެއް އަމާޒުވިއަސް، ކިތަންމެ ވަރަކަށް ފާޑުކިޔަސް މަސީހަށް "އޯކޭ" އެވެ. ވެރިޔާގެ ހުރިހާ އަމުރަކަށް ވެސް ބޯލަނބަން ތައްޔާރެވެ. އެއީ ކުރައްވައިގެން ހުންނެވި ހުވަޔާ ޚިލާފު ކަމެއްތޯ ނުވަތަ ގާނޫނުއަސާސީ އާއި ގާނޫނުތައް ތަންދޭ ކަމެއްތޯ ވެސް ބައްލަވާކަށް ބޭނުންފުޅެއް ނުވެ އެވެ.\nމަޖިލީހުގެ ރިޔާސަތު "ކޮންމެ ގޮތަކުން" ނަމަވެސް ދިފާއުކުރަން ސަރުކާރުން ކުރާ މަސައްކަތާ ދެކޮޅު ހައްދަވަން މަސީހަށް ކުރިމަތިވެވަޑައިގެންފައި ވަނީ ކޮން މަޖުބޫރު ކަމެއް ހެއްޔެވެ؟ މިކަމަކާ ހެދި އަމިއްލަ ޝަރަފާއި އިއްޒަތް ވެއްޔާ މޮޑެވިގެން ދާއިރު ވެސް ހަމަ އެއްވެސް މައްސަލައެއް ނެތް ހެއްޔެވެ؟\nގާނޫނާ ޚިލާފު އެތައް އަމަލެއް، އެކަމަކު ވެސް "ހިމޭނުން"!\nމަސީހުގެ މަގާމް ދިފާއުކުރަން ގާނޫނާ ހިލާފަށް އެތައް ކަމެއް ކޮށްފި އެވެ. އެންމެ ފުރަތަމަ އެ މައްސަލަ ބޭރުކޮށްލީ މަޖިލީހުގެ ގަވާއިދާ ހިލާފަށް އަމަލުކޮށްގެންނެވެ. ދެ ވަނަ ފަހަރަށް ހުށަހެޅުމުން މަގާމު ދިފާއުކުރީ، އޭރު ސަރުކާރަށް މަޖިލީހުގައި އޮތް އަޣުލަބިއްޔަތުން ބޭނުންވާ ގޮތަށް ޖަލްސާ ކުރިއަށް ގެންގޮސްގެންނެވެ. ތިން ވަނަ ފަހަރަށް އިތުބާރު ނެތް ކަމުގެ މައްސަލަ ހުށަހެޅިޔަ ނުދޭން މަސީހަށް ހާއްސަކޮށް ގެން މަޖިލީހުގެ ގަވާއިދު ވެސް އިސްލާހު ކުރީ އެވެ.\nމަޖިލީހުގެ 42 މެމްބަރުންގެ ސޮޔާ އެކު ނޫނީ އިތުބާރު ނެތް ކަމުގެ މައްސަލަ ހުށަނޭޅޭ ގޮތަށް ބަދަލު ގެނައުމާ އެކު އިދިކޮޅު ފަރާތްތަކުން ތިން ވަނަ ފަހަރަށް މައްސަލަ ވެއްދީ ގަވާއިދުގައި ބުނި އަދަދަށް ވުރެ ވެސް ގިނައިން، 45 މެމްބަރުންގެ އަގުލަބިއްޔަތު ހޯދައިގެންނެވެ. ނުވާނެ ކަމެއް ކަމަށް ނިންމައިގެން ތިއްބައި އެކަން އެގޮތަށް ކުރުމުން ސަރުކާރަށް ލިބުނީ ކުއްލި ޝޮކެކެވެ.\nވޯޓުން މަސީހު ވަކިކުރެވިދާނެ ކަމަށް ރައީސް އަބްދުﷲ ޔާމީން ވެސް ގަބޫލުފުޅުކުރައްވައި، އެ ވާހަކަ ނޫސްވެރިންގެ ބައްދަލުވުމެއްގައި ވެސް ވިދާޅުވި އެވެ. ވޯޓުން މަސީހު ވަކިވާނެތީ، ދެން އެ ކަމަށް ފަރުވާ ހޯދީ ސުޕްރީމް ކޯޓު މެދުވެރިކޮށެވެ. ގާނޫނުއަސާސީގައި ނެތް ޝަރުތެއް އުފަންކުރުވައިގެން، ސުޕްރީމް ކޯޓުގެ ހުކުމް އައީ، ސަރުކާރުން ބޭނުންވި ގޮތަށެވެ.\nއެ ހުކުމް ދައްކައި، މެމްބަރުންތަކެއްގެ ގޮނޑި "ގެއްލިއްޖެ" ކަމަށް ކަނޑައަޅައިފި އެވެ. ބޭނުމަކީ، މަސީހުގެ ވޯޓު ބާތިލްކުރުމެވެ. އެކަމަކު އެއީ، ގާނޫނާ ޚިލާފު ނިންމުމެއް ކަމަށް ބުނެ މަޖިލީސް ބާއްވަން އިދިކޮޅު ފަރާތްތަކުން ބާރު އެޅުމުން، ސިފައިން ލައްވައި މަޖިލީހުގައި ތަޅު އެޅުވީ އެވެ. އެއަށް ފަހު، މެމްބަރުން މަޖިލީހަށް ވަނުން ހުއްޓުވީ ވެސް ގާނޫނުއަސާސީއާ ޚިލާފަށެވެ.\nއިއްޔެގެ ޖަލްސާ ބޭއްވީ ސިފައިންގެ އެހީގަ އެވެ. މިއީ، މަޖިލީހުގެ ޖަލްސާތައް ކުރިއަށް ގެންދަން ކަނޑައަޅާފައި އޮންނަ ގޮތެއް ނޫނެވެ. އެކަމަކު ކުށެއްގެ މައްޗަށް ކުށް ތަކުރާރު ކުރަނީ ރިޔާސަތު ދިފާއުކުރާށެވެ. މިހާތަނަށް އެއްވެސް އެއްޗެއް ވިދާޅުނު ނުވެ ހުންނެވިއަސް ހުރިހާ ކަމެއް މިދަނީ ގާނޫނާ އެއްގޮތަށް ނޫން ކަން މަސީހަށް ރަނގަޅަށް އެނގިވަޑައިގަންނަވާނެ އެވެ.\nމަސްލަހަތު އޮތް ގޮތަކީ އިސްތިއުފާ ދެއްވުން!\nރައްޔިތުންގެ މަޖިލީހުގެ 85 މެމްބަރުންގެ ތެރެއިން 45 މެމްބަރަކު އެ ވަނީ މަސީހުގެ އިތުބާރު ނެތް ކަމަށް ސޮއި ކުރައްވައިފަ އެވެ. އެއީ މަޖިލީހުގެ ދެބައިކުޅަ އެއްބަޔަށް ވުރެ ވެސް ގިނަ މެމްބަރުންނަށް ވާއިރު އޭގެ ތެރޭގައި ވެރިކަން ކުރާ ޕީޕީއެމްގެ މެމްބަރުންތަކެއް ވެސް ހިމެނިވަޑައިގަންނަވަ އެވެ.\nރައްޔިތުންގެ މަޖިލީހުގެ އިއްޔެގެ ޖަލްސާގައި މަސީހު ރިޔާސަތުގައި އިންނެވުމާ ދެކޮޅަށް މެމްބަރުން އަޑުއުފުއްލަވަނީ.\nސަރުކާރުގައި އާރާއި ބާރު އޮއްވައި ޕާޓީ ވެސް ދޫކުރައްވައި މެމްބަރުންތަކެއް މަސީހާ ދެކޮޅަށް ނިކުމެވަޑައިގަންނަވާނީ ސަބަބުތަކެއް ހުރީމަ އެވެ. އެކަން ފޮރުވަން މެމްބަރުން ގޯސްކޮށް ބޮޑެތި ތުހުމަތުތަކެއް ކުރިއަސް އެކަން ގަބޫލުކުރަން އެތައް ބަޔަކަށް ދަތިވާނެ އެވެ.\nޑިމޮކްރަސީގައި ކަންކަން ނިންމުމުގައި ތަބާވާން ޖެހެނީ މެޖޯރިޓީ އަށެވެ. މެޖޯރިޓީ މެމްބަރުން ތިއްބެވީ މަސީހާ ދެކޮޅަށެވެ. މަގާމު ދިފާއުކުރަން، ގާނޫނުއަސާސީއާ ޚިލާފަށް އެތައް ކަމެއް ކުރިއަސް މި ހަގީގަތް ބަދަލެއް ނުވާނެ އެވެ.\nމަޖިލީހުގެ ރައީސް ކަމަށް ސަރުކާރުން ބޭނުން ވަނީ މަސީހެވެ. އިދިކޮޅު ފަރާތްތަކުން ބުނަމުން ދަނީ ގާނޫނީ ހައިސިއްޔަތު ނެތް ބޭފުޅަކާ އެކު މަޖިލީސް ކުރިއަށް ގެންދަން ފުރުސަތު ނުދޭނެ ކަމަށެވެ. އެހެންކަމުން ކުރިއަށް އޮތް ތަނުގައި ވެސް މަޖިލީސް ތެރެއިން ފެންނާނީ ހަމަނުޖެހުމެވެ. މަސީހުގެ މަގާމާ ހެދި އެވެ.\nމަޖިލީހުގެ ކަންކަން ނިންމަން އޮންނަނީ ވޯޓުންނެވެ. ވޯޓަކަށް ހިނގައްޖެ ނަމަ މަސީހު މަގާމު ސަރުކާރަށް ދިފާއުކޮށެއް ނުދެވޭނެ އެވެ. އެހެންވެ، ދެން ފެންނަން އޮތް އެންމެ މަސްލަހަތު ރަނގަޅު ގޮތަކީ މަސީހު އަމިއްލަފުޅަށް އިސްތިއުފާ ދެއްވުން ކަމަށް އިދިކޮޅު މެމްބަރުން ވިދާޅުވެ އެވެ. ޑިމޮކްރަސީގައި ރީތި ގޮތަކީ ވެސް އެއީ އެވެ.\nއެކަމަކު މަސީހުގެ ފަރާތްޕުޅުން އެކަހަލަ ނިޝާނެއް ނުފެނެ އެވެ.\nއިތުރު ލިޔުންތައް ސިޔާސީ ޕާޓީ ދިވެހި ސަރުކާރު އިދިކޮޅު ފަރާތްތައް އަބްދުﷲ މަސީހް މުހައްމަދު ރައީސް އަބްދުﷲ ޔާމީން ރާއްޖޭގެ ސިޔާސީ ހަމަނުޖެހުން ރައްޔިތުންގެ މަޖިލިސް މަޖިލީހުގެ މެމްބަރުން ޕީޕީއެމް


ޖިންނީން (2) – DhiSalafiyyah\n18/10/2014 ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nމީގެ ސަބަބަކީ ޖިންނީން ވުޖޫދުގައިވާކަމަށް ނަބީބޭކަލުންގެ އަރިހުން މުތަވާތިރުކޮށް ޚަބަރު އައިސްފައިވުމެވެ. ޖިންނީންނާ ބެހޭގޮތުން ނަބީބޭކަލުން ޚަބަރު ދެއްވާފައިވަނީ އެއީ ދިރުންހުރި، ބުއްދި ހުރި، އަމިއްލަ އިޚްތިޔާރުގައި ކަންކަންކުރާ ބައެއް ކަމުގައެވެ. އެހެނެއްކަމަކު އެތަކެތީގެ މައްޗަށް އަމުރުވެގެންވާ ކަންތައްތަކަކާއި ނަހީވެގެންވާ ކަންތައްތަކެއްވެއެވެ. ބައެއް މުލްޙިދުން ދަޢުވާކުރާ ފަދައިން އެއީ އިންސާނުންނާ އެއްގޮތް ޞިފަތަކެއް ލިބިގެންވާ ބައެއް ނޫނެވެ. ނަބީބޭކަލުން މުތަވާތިރުކޮށް ވަރަށް ފާޅުކަން ބޮޑު ގޮތެއްގައި ޖިންނީންގެ ޚަބަރު ދެއްވާފައިވުމުން އެކަން ޢާންމުންނާއި އެނޫންމީހުނަށްވެސް ވަނީ ދެނެގަނެވިފައެވެ.\nއެހެންކަމުން ރަސޫލުބޭކަލުންނަށް އީމާންވާ ޖަމާޢަތްތަކުގެ ތެރެއިން ބޮޑު ޖަމާޢަތެއްގެ ބަޔަކު ޖިންނީންނަށް އިންކާރު ނުކުރެއެވެ. އެއީ ރަސޫލުބޭކަލުންނަށް އީމާންވާ ޖަމާޢަތްތަކުގެ ތެރެއިން ބޮޑު ޖަމާޢަތެއްގެ ބަޔަކު މަލާއިކަތުންނަށް އިންކާރު ނުކުރާފަދައިންނެވެ. އަދި ހަށިތައް އަލުން ދިރުއްވާނެ ކަމަށް އިންކާރު ނުކުރާފަދައިންނެވެ. އަދި ހަމައެކަނި ﷲ ތަޢާލާއަށް އަޅުކަންކުރުމާއި އެއިލާހާއި އެއްވެސް ފަރާތެއް ބައިވެރިނުކުރުމަށް އިންކާރު ނުކުރާފަދައިންނެވެ. އަދި އެއިލާހުގެ ޚަލްޤުތަކުންގެ ގާތަށް އިންސާނުންގެ ތެރެއިން ރަސޫލުބޭކަލުން ފޮނުއްވިކަމަށް އިންކާރު ނުކުރާފަދައިންނެވެ. އަދިވެސް އެފަދައިން މުތަވާތިރުކޮށް ނަބީބޭކަލުން ޚަބަރު ދެއްވާފައިވުމުގެ ސަބަބުން ޢާންމުންނާއި އެނޫންމީހުންނަށްވެސް އެނގިފައިވާކަންކަމަށް އިންކާރު ނުކުރާފަދައިންނެވެ.\nއެއީ ފިރުޢައުނުގެ ގާތަށް މޫސާގެފާނު ފޮނުއްވުމާއި ފިރުޢައުނު ޣަރަޤުވުމާއި، ޔަހޫދީންގެ ގާތަށް އަލްމަސީޙު (ޢީސާގެފާނު) ފޮނުއްވުމާއި އެބައިމީހުން އެކަލޭގެފާނަށް ޢަދާވާތްތެރިވުމާއި، މުޙައްމަދު صلى الله عليه وسلم މައްކާގައި ފާޅުވުމާއި އެކަލޭގެފާނު މަދީނާއަށް ހިޖުރަކުރެއްވުމާއި، ޤުރުއާނާއި ފާޅުވެގެންވާ ޝަރީޢަތާއިގެން އެކަލޭގެފާނު ވަޑައިގަތުމާއި، އެކަލޭގެފާނުގެ އަތްޕުޅު މައްޗަށް ފާޅުވި މުއުޖިޒާތްތަކުގެ ތެރެއިން ކާބޯތަކެތި އިތުރުވުމާއި، މާޟީގައި ހިނގާފައިވާ އަދި މުސްތަޤްބަލުގައި ވާނޭ ޣައިބުގެ ކަންތައްތަކުގެ ތެރެއިން އިންސާނުންގެ ތެރެއިން ﷲ ތަޢާލާ އެންގެވި ފަރާތަކަށް ނޫނީ ނޭނގޭނެ ފަދަ ކަންތައްތަކުން އެކަލޭގެފާނު ޚަބަރު ދެއްވުމާއި، އަދި މިނޫންވެސް އެފަދަ ޢާންމުންނާއި އެނޫންމީހުންނަށް އެނގޭ ކަންތައްތައް ފަދައިންނެވެ.\nމިހެން މިކަން އޮތުމުން އަހުލުކިތާބީންގެ ގާތުގައި ތަކުރާރުކޮށް އައިސްފައިވާ ކަންކަމާ ގުޅޭގޮތުން ސުވާލުކުރުމަށް ﷲ ތަޢާލާ ރަސޫލުﷲ صلى الله عليه وسلمއަށް އަމުރު ކުރައްވާފައިވެއެވެ. އެއީ އެއިލާހުގެ އަންނަނިވި ބަސްފުޅުގައި ވަޙީކުރައްވާފައިވާ ފަދައިންނެވެ.\n﴿وَمَا أَرْسَلْنَا مِن قَبْلِكَ إِلَّا رِجَالًا نُّوحِي إِلَيْهِمْ ۚ فَاسْأَلُوا أَهْلَ الذِّكْرِ إِن كُنتُمْ لَا تَعْلَمُونَ﴾ [سورة النحل٤٣]\nމާނައީ: “އަދި ކަލޭގެފާނުގެ ކުރިންވެސް އެބަޔަކަށް ތިމަންއިލާހު ވަޙީ އިއްވަވާ، ރަސޫލުކަމާއިގެން ފިރިހެނުން މެނުވީ، ނުފޮނުއްވަމެވެ. ފަހެ ތިޔަބައިމީހުން ނުދަންނަ ކަމުގައި ވާނަމަ، ތިޔަބައިމީހުން ޢިލްމުގެ އަހުލުވެރިންނާ ސުވާލުކުރާށެވެ.”\nފަހެ ﷲ ތަޢާލާ އިންސާނުންގެ ތެރެއިން ރަސޫލުބޭކަލުން ފޮނުއްވެވިކަމަށް އިންކާރުކުރި ބަޔަކު ކާފިރުންގެ ތެރެއިންވިއެވެ. ފަހެ މުޙައްމަދުގެފާނުގެ ކުރިން ފޮނުއްވެވި ރަސޫލު ބޭކަލުންނަކީ އިންސާނުންކަމަށް ފަހެ އެއިލާހު ޚަބަރު ދެއްވިއެވެ. އަދި އެކަން ނޭނގޭ މީހުން އަހުލުކިތާބީންނާއި ސުވާލުކުރުމަށް އަމުރު ކުރެއްވިއެވެ.\nއަދި ހަމަ މިފަދައިން ﷲ ތަޢާލާ އެއްކައުވަންތަ ކުރުމާއި އަދި މިނޫންވެސް ނަބީބޭކަލުން އެކަންކަމައިގެން ވަޑައިގެންނެވި ކަންކަމާބެހޭގޮތުން އެބައިމީހުންނާ (އަހުލުކިތާބީންނާ) ސުވާލުކުރުމަށް އެންގެވިއެވެ. އެއީ ކާފިރުން އެކަންކަމަށް ކާފިރުވި ކަންކަމެވެ. ﷲ ތަޢާލާ ވަޙީކުރައްވާފައިވެއެވެ.\n﴿… قُلْ كَفَىٰ بِاللَّـهِ شَهِيدًا بَيْنِي وَبَيْنَكُمْ وَمَنْ عِندَهُ عِلْمُ الْكِتَابِ﴾ [سورة الرعد ٤٣]\nމާނައީ: “… ކަލޭގެފާނު ވިދާޅުވާށެވެ. ތިމަންކަލޭގެފާނާއި، ތިޔަބައިމީހުންނާ ދެމެދުގައި ހެތްކެއްކަމަށްﷲ ފުދެތެވެ. އަދި ފޮތުގެޢިލްމު ލިބިގެންވާ މީހުންވެސްމެއެވެ.”\nއަދި ﷲ ތަޢާލާ ވަޙީކުރައްވާފައިވެއެވެ.\n﴿ فَإِن كُنتَ فِي شَكٍّ مِّمَّا أَنزَلْنَا إِلَيْكَ فَاسْأَلِ الَّذِينَ يَقْرَءُونَ الْكِتَابَ مِن قَبْلِكَ …﴾ [سورة يونس٩٤]\nމާނައީ: “ފަހެ، ތިމަންއިލާހު ކަލޭގެފާނަށް ބާވައިލެއްވި ތަކެއްޗާމެދު، ކަލޭގެފާނު ޝައްކެއްގައިވާނަމަ، ކަލޭގެފާނުގެ ކުރިން ފޮތްކިޔާއުޅުނު މީހުންނާ ސުވާލު ކުރައްވާށެވެ…”\n﴿ قُلْ أَرَأَيْتُمْ إِن كَانَ مِنْ عِندِ اللَّـهِ وَكَفَرْتُم بِهِ وَشَهِدَ شَاهِدٌ مِّن بَنِي إِسْرَائِيلَ عَلَىٰ مِثْلِهِ فَآمَنَ وَاسْتَكْبَرْتُمْ …﴾ [سورة الأحقاف١٠]\nމާނައީ: “ކަލޭގެފާނު ވިދާޅުވާށެވެ. ތިޔަބައިމީހުން ޚަބަރު ދީބަލާށެވެ. އެޤުރުއާނަކީ، ﷲގެ ޙަޟްރަތުންއައި ފޮތެއް ކަމަށްވެފައި، (އަދި ތިޔަބައިމީހުން އެއަށް ކާފިރުވެއްޖެނަމަ ތިޔަބައިމީހުންނީ، އަމިއްލަ ނަފްސަށް އަނިޔާވެރި ބަޔަކުކަމުގައި ނުވޭހެއްޔެވެ.) އަދި އިސްރާއީލުގެ ދަރިންކުރެ ހެކިދޭމީހަކު އެފޮތުގެ މައްޗަށް (އެއީ ތެދުކަމަށް) ހެކިދީފިއެވެ. ފަހެ، އޭނާ (އެއަށް) އީމާންވިއެވެ. އަދި ތިޔަބައިމީހުން (އެއަށް އީމާންނުވެ) ބޮޑާވެގެންފީމުއެވެ.”\nމިއީ ޝައިޚުލް އިސްލާމް އިބްނު ތައިމިއްޔާ رحمه الله ގެ މަޖްމޫޢުލްފަތާވާގެ ފަތުވާއެއްގެ ތަރުޖަމާއެވެ.


MDP Primary cover kuraa media thakah fiyavalhu alhaanan: fuluhun\nއެމްޑީޕީ ޕްރައިމަރީ ކަވަރު ކުރާ މީޑިއާތަކަށް ފިޔަވަޅު އަޅާނަން: ފުލުހުން\nއެމްޑީޕީ އިން ކުރިޔަށް ގެންދާ ޕްރައިމަރީ ކަވަރު ކުރާ މީޑިއާތަކަށް ފިޔަވަޅު އަޅާނެ ކަމުގެ އިންޒާރު ފުލުހުން ދީފި އެވެ.\nފުލުހުން މިއަދު ބޭއްވި ނޫސްވެރިންގެ ބައްދަލުވުމެއްގައި ފުލުހުންގެ ތަރުޖަމާނު އަހުމަދު ޝިފާން ވިދާޅުވީ ކުރީގެ ރައީސް މުހައްމަދު ނަޝީދު ބައިވެރިވާ އެމްޑީޕީގެ ރިޔާސީ ޕްރައިމަރީއެއް ނުބޭއްވުމަށާއި ޕްރައިމަރީ ހުއްޓުވުމަށް ފުލުހުންނަށާއި ކަމާ ބެހޭ އެންމެހާ މުއައްސަސާތަކަށް ސިވިލް ކޯޓުން އަމުރުކޮށްފައިވާ ކަމަށާއި އެ އަމުރު ތަންފީޒު ކުރުމުގެ މަސައްކަތް މާލެ އާއި އަތޮޅުތަކު ތެރޭގައި ކުރިޔަށްދާ ކަމަށެވެ.\nއޭގެ އިތުރުން ގާނޫނާ ހިލާފަށް އަމަލުތައް ހިންގާތީ ފުލުހުންނަށް ހުރަސްއަޅާ ބަޔަކަށް ފިޔަވަޅު އަޅާނެ ކަމަށާއި އެ މައްސަލަތައް ތަހުގީގުކޮށް ގާނޫނީ ތަރަހައިގެ ތެރެއިން ބަލައި ފިޔަވަޅު އަޅާނެ ކަމަށް ވެސް ފުލުހުން ބުންޏެވެ.\nޝިފާން ވިދާޅުވީ އެ އަމުރުގައި މަނާކޮށްފައިވާ ކޮންޓެންޓުތަކެއް ބައެއް ޓީވީތަކާއި ތަފާތު މީޑިއާތަކުން ކަވަރު ކުރަމުންދާ ކަމަށާއި އެކަން ނުކުރުމަށް ޓީވީތަކަށް އަންގާފައިވާ ކަމަށެވެ. ނަމަވެސް އެގޮތަށް އެކަން ނުހުއްޓާ އެފަދަ ކޮންޓެންޓުތައް ބްރޯޑްކާސްޓު ކުރާނަމަ ފިޔަވަޅު އަޅާނެ ކަމަށް ޝިފާން ވިދާޅުވި އެވެ.\n"ފުލުހުންނަކީ ރާއްޖޭގެ އަމާންކަމާއި މަސްލަހަތު ބަލަހައްޓަން ގާނޫނީ ގޮތުން އުފެދިފައިވާ އެންމެ ބޮޑު މުއައްސަސާ ކަމުގައި ވީހިނދު މިކަންކަން މި ގޮތަށް ނުކުރުމަށް ބްރޯޑްކާސްޓިން ކޮމިޝަން އަދި ފުލުހުންގެ އަމިއްލަ ހައިސިއްޔަތުން ބައެއް ޓީވީ ސްޓޭޝަންތަކަށް މިހަރުވެސް އަންގައިފިން، މިފަދަ ކަންކަން މި ހިސާބުން ވެސް ހައްލު ނުވެއްޖެ ނަމަ ފުލުހުންނަށް ފިޔަވަޅު އަޅަައި އަމާންކަމާ މަސްލަހަތު ހިފަހައްޓަން ކުރަން ޖެހޭ ހުރިހާ ކަމެއް ކުރާނަން،" ޝިފާން ވިދާޅުވި އެވެ.\nމީޑިއާތަކަށް ފިޔަވަޅު އަޅާނެ ކަމުގެ އިންޒާރު ފުލުހުން ދީފައިވާ އިރު، ފުލުހުން ވަނީ ރާއްޖެ ޓީވީ ތެރެއަށް ވަނުމަށް ފަހު ބްރޯޑްކާސްޓިން ހުއްޓާލުމަށް އަންގައިފަ އެވެ. ނަމަވެސް ބްރޯޑްކާސްޓު ކުރުން އަދިވެސް ކުރިޔަށް އެބަދެ އެވެ.\nއެމްޑީޕިގެ ޕްރައިމަރީ ހުއްޓުވުމަށް ފުލުހުން ވަނީ ވޯޓު ފޮށިތައް ހުރި ސަރަހައްދުތަކަށް ގޮސް ހުރިހާ ފޮއްޓަކާއި ވޯޓު ކަރުދާސްތައް ފުލުހުންގެ ބެލުމުގެ ދަށަށް ގެންގޮސްފަ އެވެ.\nއެމްޑީޕީ މޯލްޑިވްސް ޕޮލިސް ސާވިސް ދިވެހި މީޑިއާ + އެމްޑީޕީގެ ރިޔާސީ ޕްރައިމަރީ\nޕްރައިމަރީގެ ތެރެއިން ހައްޔަރު ކުރި 18 މީހެއްގެ ބަންދުޖަހައިފި\nއެމްޑީޕީގެ ޕްރައިމަރީގެ ވޯޓް ފޮށިތައް ފުލުހުން ގެންގޮސްފި\nއެމްޑީޕީގެ ޕްރައިމަރީ ހުއްޓުވަން ކޯޓުން އަމުރެއް ނެރެފި


Dollar fotteh kamah heekoh feyrigaiy meehunnah libunee landeh! | Mihaaru\nފިހާރައަކަށް ވަދެ ޑޮލަރު ފޭރިގަންނަން އުޅުނު މީހުންނަށް ލިބުނީ ލަނޑެއް.\nޑޮލަރު ފޮއްޓެއް ކަމަށް ހީކޮށް ފޭރިގަތް މީހުންނަށް ލިބުނީ ލަނޑެއް!\n23 ޖުލައި 2019 - 23:07 10 comments\nމާލޭގެ ޗާންދަނީ މަގުގައި ހުރި ފައިސާގެ މުއާމަލާތް ކުރާ ފިހާރައަކަށް ވަދެ، ޑޮލަރު ފޮއްޓެއް ކަމަށް ހީކޮށް ރޭ ފޭރިގަތް ބަޔަކަށް ބޮޑު ލަނޑެއް ލިބިއްޖެ އެވެ.\nފުލުހުން މިރޭ އާއްމުކުރި މައުލޫމާތުތަކުގައިވާ ގޮތުން، ފޭރޭ މީހުން ފިހާރަ އަށް ވަދެ ގަދަކަން ދައްކައި ހިތުން ގެންދިޔައީ ޑޮލަރު އަޅާފައި ހުރި ފޮއްޓެވެ. އެކަމަކު، އެ މީހުންނަށް އަތުޖެހުނީ ޑޮލަރު އަޅާފައި ހުރި ފޮށި ނޫން އެހެން ފޮއްޓެއް ކަން ތަހުގީގަށް އެނގިފައިވާ ކަމަށް ފުލުހުން ބުންޏެވެ.\nމި ފޭރުން ފުލުހުންނަށް ފުރަތަމަ ރިޕޯޓް ކުރީ ވެސް 20،000-30،000 ޑޮލަރު ހުރި ފޮއްޓެއް ގެންގޮސްފައިވާ ކަމަށް ބުނެ އެވެ. އެކަމަކު ތަހުގީގު ފަށައި ފަހުން ބެލިއިރު ފޭރިގަނެގެން ގެންދިޔަ ފޮށީގައި އެއްވެސް ފައިސާއެއް ނެތް ކަމަށް ފުލުހުން ބުންޏެވެ.\nމިކަން ކުރި މީހުން އަތުލައިގަނެވުނު ކަމެއް އަދި ނޭނގެ އެވެ.\nމި ފޭރުމާ ގުޅިގެން ޗާންދަނީ މަގު ވެސްޓަން ޔޫނިއަން ކައިރީގައި ވަނީ މާރާމާރީއެއް ވެސް ހިންގައިފަ އެވެ.\nފުލުހުން ބުނިގޮތުގައި ފޭރުމުގެ ރިޕޯޓާ ގުޅިގެން ފުލުހުން އެ ސަރަހައްދަށް ދިޔައިރު މީހަކަށް ތުހުމަތުކޮށް މާރާމާރީ ހިންގައި އަނިޔާކޮށްފައިވެ އެވެ. އެކަމަކު އޭނާ އަކީ އެ ފޭރުމުގައި ބައިވެރިވި މީހެއް ކަމެއް ވެސް އަދި ސާފެއް ނުވެ އެވެ.\nމާރާމާރީ އާއި ފޭރުމުގެ މައްސަލަ ފުލުހުން އަންނަނީ އިތުރަށް ތަހުގީގު ކުރަމުންނެވެ.


new line boat ge 11 falhuverin ge gain covid 19 ge test hedhumah negi sample negative\nހުޅުދޫ ނިއުލައިން ބޯޓްގެ 11 ފަޅުވެރިއެއްގެ ގައިން ކޮވިޑް-19 އަށް ޓެސްޓް ހެދުމަށް ނެގި ސާމްޕަލްތައް ނެގެޓިވް ވެއްޖެވެ.\nނިއުލައިން ބޯޓު މިދިޔަމަހުގެ 17 ވަނަ ދުވަހު މާލެން ފުރައިގެން ހުޅުދުއަށް އައިސްފައި ވަނީ 20 އޭޕްރީލް 2020 ވީ ހޯމަ ދުވަހުއެވެ. މި ބޯޓު ރަށަށް އައުމާއެކު ބޯޓުގެ 11 ފަޅުވެރިންގެ ތެރެއިން 10 ފަޅުވެރީންނާއިއެކު ބޯޓު ވަނީ އެކަހެރިކޮށްފައެވެ. މިބޯޓްގެ އަނެއް ފަޅުވެރިޔާ އެކަހެރި ކުރެވިފައިވަނީ އޭނާގެ ގޭގައެވެ.\nމިބޯޓުގެ 11 ފަޅުވެރިއެއްގެ ގައިން ސާމްޕަލް ނަގާފައިވަނީ ބޯޓް މާލެން ފުރިތާ 14 ދުވަސް 30 އެޕްރީލްގެ ނިޔަލަށް ހަމަވުމާއިގުޅިގެން ބޯޓް އެކަހެރިކޮށްފައިވާ އެކަހެރިކުރުމުން ދޫކޮށްލުމަށް ބަލަންޖެހޭ ބެލުންތައް ބެލުމަށް ހުޅުމީދޫ ސިއްހީމަރުކަޒުގެ ފަރާތުން 30 އެޕްރީލް 2020 ވަނަދުވަހު ހަވީރު ބޯޓަށް ގޮސް ބޯޓްގެ ފަޅުވެރީން ބަލާ ޗެކްކުރުމުން ދެފަޅުވެރިއެއްގެ ގައިން ހުމުގެ އަސަރު ފެނުމާއި ގުޅިގެން އެކަން އެޗްޕީއަށް ރިޕޯޓްކޮށް އެޗްޕީއޭގެ ލަފާގެ މަތިންނެވެ.\nމީގެ އިތުރަށް އައްޑުއަތޮޅުން 30 އެޕްރީލް 2020 ގައި ނެގުނު އެހެން ސާމްޕަލްތައްވެސްވަނީ ނެގެޓިވް ވެފައެވެ. އެއީ އެމްއެންޑީއެފްގެ5މީހެއްގެ ސާމްޕަލްގެ އިތުރުން ރިސޯޓަކުން އައި މީހަކާއި، ކޭސް 21 އާއި ގުޅޭ ޑައިރެކްޓް ކޮންޓެކްޓެއްގެ ތިންވަނަ ސާމްޕަލްއެވެ.


ނަޕޯލީގެ ކޯޗަކަށް އެންޗެލޮޓީ\nޔޫރަޕްގެ ބޮޑެތި ކްލަބްތަކަށް ކޯޗުކަންކޮށްދީ ގިނަ ކާމިޔާބީތަކެއް ހޯދާފައިވާ ކާލޯ އެންޗެލޮޓީ ނަޕޯލީގެ ކޯޗުކަމުގެ މަޤާމަށް ހަވާލުވެއްޖެއެވެ.\nނަޕޯލީގެ ކޯޗުކަމުގެ މަޤާމަށް އެންޗެލޮޓީ ހަމަޖެއްސީ ކުރިން އެ މަޤާމުގައި ހުރި މައުރީޒިއޯ ސާރީ މަޤާމުން ވަކިކޮށްފައެވެ. ނަޕޯލީގެ ކޯޗަކަމުން ސާރީ ވަކިކުރިއިރު، އޭނާ ޗެލްސީއާ ހަވާލުވާން އުޅޭކަމުގެ އަޑުތަކެއް ވެސް ދަނީ ދުނިޔޭގެ ކުޅިވަރު މީޑިއާތަކުގައި ފެތުރެމުންނެވެ.\nސާރީގެ އިރުޝާދުގެ ދަށުން ނަޕޯލީއިން ރެކޯޑަކާއެކު މި ސީޒަންގެ ލީގު ނިންމާލި ނަމަވެސް، ނަޕޯލީ ލީގު ނިންމާލީ ލީގު ތާވަލުގެ ދެވަނައިގައި އޮވެގެންނެވެ. ނަޕޯލީއަށް ލީގުގައި މި ބުރު 91 ޕޮއިންޓް ލިބިފައިވާއިރު، އެއީ އެ ޓީމަށް އެއް ސީޒަނެއްގައި އިޓަލީ ލީގުގައި މިހާތަނަށް އެންމެ ގިނައިން ޕޮއިންޓް ލިބުނު އަދަދެވެ.\nއެންޗެލޮޓީ ބުނީ ނަޕޯލީގެ ކޯޗަކަށްވީތީ ފަޚުރުވެރިވާކަމަށާއި އޭނާގެ އަމާޒަކީ އިޓަލީގައި ޔުވެންޓަސްއިން ދަމަހައްޓަމުން އަންނަ ކާމިޔާބީގެ ސިލްސިލާއަށް ނިމުން ގެނައުންކަމަށެވެ. ޔުވެންޓަސްއިން ވަނީ މެދުކެނޑުމެއްނެތި މިދިޔަ ހަތް ސީޒަންގައި ވެސް އިޓަލީ ލީގު ކާމިޔާބުކޮށްފައެވެ.\nއިޓަލީއަށް އުފަން އެންޗެލޮޓީގެ ކޯޗިން ކެރިއަރު ފެށުނީ ވެސް އޭނާގެ އުފަން ޤައުމުންނެވެ. އެންމެ ފުރަތަމަ ރެޖިއާނާއަށް އިރުޝާދު ދިނުމަށްފަހު، އޭނާ ވަނީ ފަހުން ޕާމާ، ޔުވެންޓަސް، އަދި އޭސީ މިލާނަށް އިރުޝާދު ދީފައެވެ. 2009 ވަނަ އަހަރުގައި އޭސީ މިލާން ދޫކޮށްލުމަށްފަހު މިއީ އިޓަލީގެ ކްލަބަކަށް އެންޗެލޮޓީ ހަވާޅުވި ފުރަތަމަ ފަހަރެވެ.\nޗެލްސީއާއި ރެއާލް މެޑްރިޑަށް ވެސް ކޯޗުކަން ކޮށްދީފައިވާ އެންޗެލޮޓީ އެންމެ ފަހުން ހުރީ ބަޔާން މިއުނިކްގައެވެ. ބަޔާންގެ ކޯޗުކަމުން އޭނާ ވަކިކުރީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ.\nއެންޗެލޮޓީ ވަނީ ޔޫރަޕްގެ ގަދަ ފަސް ލީގުގެ ތެރެއިން ހަތަރު ލީގު ތަށި ކޯޗެއްގެ ގޮތުގައި ކާމިޔާބުކޮށްފައެވެ. އަދި އޭސީ މިލާނާއި ރެއާލާއެކު އޭނާ ވަނީ ޗެމްޕިއަންސް ލީގާއި ކްލަބް ވޯލްޑްކަޕް ކާމިޔާބުކޮށްފައެވެ. އޭގެ އިތުރުން، އެންޗެލޮޓީ ވަނީ އޭނާ ކޯޗުކޮށްދިން ކްލަބްތަކާއެކު ޑޮމޭސްޓިކް ގިނަ ކާމިޔާބީތަކެއް ހޯދައިފައެވެ.


Vaahaka: Nufenna bandhevumakun | Hurihaa.mv\nLast updated on 12 Oct 2021, 10:30\nބިއްލޫރި ދޮރުން ބޭރު ބަލާލިއިރު ކޮޅުކޮޅަށް ދަންދެންވެސް ފެންނަނީ އުޑުމަތި ބަނަވެފަ އޮތްވައެވެ. މާލެއާއި ދިމާލުން ހީވަނީ ދުންފިނި ފައިބާހެނެވެ. ވަރަށް ވިއްސާރަ ދުވަހެކެވެ. އެހާމެ ފިނި ހެނދުނެކެވެ. އެތެރޭގައި އިންއިރު ވައިގަދައޭ ބުނަން ނޭނގުނު ނަމަވެސް ކަނޑުގެ ލޮނުގަނޑަށް އެ އަންނަ ޙަރަކާތްތަކުންނާއި ބާނިތައް ހުރިގޮތުން، ވަރަށް ވައިގަދަކަން ޔަގީންވެއެވެ. ވަށައިގެން ބަލާލުމުން ގިނަމީހުންގެ މޫނުމަތިން ފެންނަނީ ކަންބޮޑުވުމެވެ. ވިއްސާރަ ދުވަހެއްގައި ވާރެއިން ސަލާމަތް ވާނެ ގޮތެއް ނުވެދާނެތީ ވާ ކަންބޮޑުވުމެކެވެ. ހިނިތުންވުމެއް ފެންނަނީ އަނާމްގެ މޫނުން އެކަންޏެވެ. ވިއްސާރަވެ ވާރޭ ވެހޭ، އެފަދަ ކޮންމެ ދުވަހަކުވެސް އަނާމްގެ މޫނުން ފެންނަ އުފާވެރިކަމެވެ. ސެޕްޓެމްބަރު މަސް ފެށުމާއެކު އަނާމްއަށް ޚާއްޞަ އުފާވެރިކަމެއް ލިބޭ އެއްސަބަބަކަށް މިކަން ވެއެވެ.\nވަގުތު ޖެހުނީއެވެ. ބަހުން ފައިބަން ބޭނުން ނުވިޔަސް އޭގައި ތިބި އެންމެންވެސް ފައިބަން ޖެހޭނެއެވެ. ކޮޅަށް ތިބި މީހުންގެ ތެރޭގައި ފިތިގެން ކަހަލަ ގޮތަކަށް ހުރި އަނާމްވެސް ކުރިން ބަލަމުން ދިޔަ މަންޒަރުން މޫނު އަނބުރާލއި، މާފަންނު ބަސް ސްޓޮޕަށް ފޭބުމަށްޓަކައި ތައްޔާރުވެލިއެވެ. ހެނދުނުގެ ބަސްތައް މި ނޫންވަރެއް ނުވެއެވެ. އަބަދުވެސް ފުރިބާރުވެފައެވެ. އެކަމަކުވެސް އަނާމްއަށް އެއީ ހަމަޖެހުމެކެވެ. އޭނަ ކޮޅަށް ހުރެގެންވެސް އެހެން މީހަކަށް އިށީންނަން ދެވުނީމަ އޭނަ އުފާވެއެވެ. މީހުންނަށް އޭނާ އެނގެން އޭނަ ބޭނުންވަނީ އެފަދައިންނެވެ.\nގެއިން ނުކުތްއިރުވެސް ވިއްސާރަކަން އަނާމްއަށްވެސް އެނގެއެވެ. އެކަމަކުވެސް އަނާމް ލާން ކަނޑައެޅީ ކުލަ މަޑުވެފައި ކުލަ އަލިހެދުމެކެވެ. ފައިކުރި ފުޅާ، ގަޔަށް ދޫ ހުދު ބެލްސްއަކާއި ، އުނަގަނޑަށްވުރެ ތިރިއަށްދާ ، އެންމެ މަޑު ދަނބުކުލައިގެ ގަމީސްޓޮޕަކާއިއެކު، މެލޭޝިޔާގެ ސިލްކު ހުދު ޝޯލް އަކުން ބުރުގާ އަޅައި ރީތިވެގެން ހުރި އަނާމް ފެނުމުން އޭނައާއެކު ބަހުން ފޭބިމީހުންނަށްވެސް އޭނައަށް ޝައުގުވެރިކަމާއެކު ނުބަލާ ނުހުރެވެއެވެ. އިންޗިއެއްހާ ފުޅާ ހުދު ބެލްޓެއް އަޅާފައި ހުރުމުން ހެދުމުގެ ސްޓައިލް އިތުރަށް ރީތިކޮށްދެއެވެ. ދިވެހިންގެ ޢާއްމު ބަހުންނަމަ އެންމެ ދޮނޭ ބުނާވަރެއް އަނާމް ނުވެއެވެ. އެހެންނަމަވެސް ގައިގެ ކުލަ އަލިވެފައި ސާފު ރީތި މޫނެއްގެ ވެރި އަނާމް އެ ހެދުމުގައި އެހެން އެންމެންގެ ތެރޭގައި ދިއްލިފައި ހުރި ފަދައެވެ.\nމަގުގެ ދެކޮޅު ބަލާފައި އަނާމް އަމީނީމަގުން ހުރަސްކުރަން ހިނގައިގަތުމުން ގަދަ ވަޔާއެކު އަންނަ ހިމަފޮދު ވާރޭ އަނާމް ތެންމަން ފެށިއެވެ. ކަނާތްފަރާތު ކޮނޑުމަތިން ފަހަތަށް ދިގުކޮށް ދޫކޮށްފައި އޮތް ބުރުގާގެ ކަން، ވަޔާއެކު ނަށަނަށާފައި އުޅެއެވެ. ނަގައިގެން ހުރި ކުޑައިން އެއްކޮށް ހިޔާނުވެއެވެ. ދިގު ދެފައިގައި ހަރުވާޅު ތަތްވާ ވަރަށްވުރެން ދޫ ބެލްސެއް ލައިގެން ހުރުމުން އަނާމްއަށް އެ ކަންބޮޑުވުމެއްވެސް ނެތެވެ. މުށިކުލައިގެ އޮފީސް ބޫޓުގައި ވަރަށްވެސް ފަރިތަކަމާއެކު ، ކުރިންވެސް ހުރި ހިނިތުންވުމުގައި ހުރެގެން ބާރުބާރަށް ގޮސް މަގުހުރަސްކޮށް ކަނާތްފަރާތަށް އަނާމް އަރައިފިއެވެ. އުފާވެރިކަން ނޫން އިހްސާސެއް އަނާމް ނުދަންނަ ކަހަލައެވެ.\nޕޭމަންޓް މަތިން ގޮސް މިފްކޯ ގޯޅިއަށް އަޅާލަން އުޅުނު ވަގުތު ވަރަށް ބޮޑަށް އަނާމް ސިހިގެން ގޮސް ފަހަތަށް ނުވެއްޓުނީ ކިރިޔާއެވެ. އަނާމްގެ އަތުގައި ވަރަށް ބާރަށް މީހަކު ހިފަހައްޓައިފިއެވެ. އަތުގެ ކުޑަހުޅާ ދިމާލުން ހިފިގޮތް ބާރުކަމުން އަނާމްއަށް ހުއްޓެވުނީ ލިބުނު ސިހުމަކާއެކުގައެވެ.\n"އަތްދިޔޯއި، ކޮން ކަމެއް ދެން ތީ؟" އަނާމްއަށް ވީ ތަދު އޭނައަކަށް ސިއްރެއް ނުކުރެވުނެވެ. އިވުނު މި އަޑަށާއި ފެނުނު އެ މަންޒަރުން، އަނާމްއާއެކު ބަހުން ފައިބައިގެން ހިނގަމުން ދިޔަ އެންމެންވެސް ހުއްޓި ބަލަން ފެށިއެވެ. އެކަމަކު ވެހެމުންދާ ބޯ ވާރޭގެ ސަބަބުން، އެ އެންމެންނަށްވެސް މަޖްބޫރުވީ ނުހުއްޓި ކުރިއަށް ދާށެވެ. ވާރެއިން ސަލާމަތްވާށެވެ.\n"ކީއްވެތަ ފޯން ނުނެގެނީ؟ ފަތިހުއްސުރެން ގުޅާއިރު ގައިމު ތި ފޯން ނުފެނިއެއް ނުހުންނާނެއެއްނު؟" ދޫކޮށްލުމަށް އަނާމް އެދުނު ނަމަވެސް ، ޖީއެން ސައިކަލެއްގެ މަތީގައި އިން އެ ޒުވާނާ ސައިކަލުން ފޭބީވެސް އަނާމްގެ އަތުގައި ހަމަ އެހެން ހިފަހައްޓައިގެން ހުރެއެވެ.\n"ދެން އަޅެ، މީ މަގުމައްޗޭ، އަތުން ދޫކޮށްލާފަވެސް ވާހަކަދެއްކޭނެނު؟" އަނާމްގެ އަޑުގައި ވަނީ ހިތްހަމަނުޖެހުމެވެ. ބިރެއް ސިހުމެއް ނެތެވެ. އާދަވެ ކުރެވޭ ތަޖްރިބާއެއްފަދައެވެ.\n"ކިތައްދުވަސް ވެއްޖެކަން އެނގޭތަ ތިހެން ބުނާއިރު؟ ތިން ދުވަސް. ތިން ދުވަސް މިވަނީ ތި ފޯން ހިއްލާނުލެވޭ. ކިހިނެއްވެގެންތަ ތި އުޅެނީ؟" އަނާމްގެ އަތުގައި ހިފައިގެން ހުރި ދިމާލުން ރަތްވެ އަރަމުން ދެއެވެ. އެ ގައިދުން ސަލާމަތްވާން އަނާން މަސައްކަތް ކުރެއެވެ. އެހެންނަމަވެސް އެކަމެއް ނުވެއެވެ.\n"ޕްލީޒް، ދޫކޮށްލަބަލަ، މަގުމަތީގަ މިހެން އުޅޭކަށް އަހަރެން ބޭނުމެއް ނޫނޭ. ޕްލީޒް" މަޑުއަޑަކުން އަނާމް އެދެމުން ދިޔައެވެ.\nނަގައިގެން ހުރި ކުޑަ އަރިކޮށްލައިގެން، މީހުންގެ ސަމާލުކަމަށް އެމީހުން ނައިސްވޭތޯ އަނާމް ބަލައެވެ. ނަމަވެސް އެ ކުޑައަކީ ސެލޯފިންގަނޑެއްފަދައިން ދެފުށް ފެންނަ ކުޑައެކެވެ. ވާރޭ ނޫން އެއްވެސް ނިވަލެއް ނެތެވެ. މަގުމަތިން ދާހާ ބަޔަކު ބަލަނީއެވެ. ކިތަންމެ ވިއްސާރަޔަސް ގުގުރިޔަސް، މިހާރު އެ ފެންނަ މަންޒަރުން މީހުންނަށް ނުބަލާ ނުދެވެއެވެ.\n"އެހެންތަ ހީކުރީ؟ އަރާ ހަމަ މިހާރު. ފެންވަރު އޮޅިގެން ތި އުޅެނީ." އަނާމްގެ އަތުން ދޫކޮށްލުމުގެ ބަދަލުގައި ، ކުރިޔަށްވުރެން ބާރަށް އަނާމްގެ އަތުގައި ހިފައި ދަމާފައި ގެންގޮސް ސައިކަލްމައްޗަށް ގަދަކަމުން އަނާމް އެރުވިއެވެ. މަގުމަތިން ދުއްވާފައި ދިޔަ މީހުންނާއި ހިނގާފައި ދިޔަ މަދުބަޔަކުވެސް ބެލިއެވެ. އެކަމަކު އެއްވެސް މީހަކަށް އެއްކަމެއްވެސް ކޮށްނުދެވުނެވެ. އެއީ އޭނަ އެހީއަށް ނޭދޭތީބާއޭ އަނާމް ހިތަށް އެރިއެވެ. އެކަަމަކު އެދުނުނަމަ ވާނެގޮތްވެސް އޭނައަށް އެނގެއެވެ.\nސައިކަލަށް އަރާ އެ ޒުވާނާ ސައިކަލް ސްޓާޓްކޮށްލިއެވެ. އޭރުވެސް އަނާމް އިނީ ކުޑަ ނަގައިގެންނެވެ. އެ ޒުވާނާއަށް އެކަން ފާހަގަ ކުރެވުނީ ހަމަ ދެންމެ ކަހަލައެވެ. އަތުން ޖަހައި އެ ރީތި ކުޑަވެސް މަގުމައްޗަށް އެއްލާލިއެވެ. ހީވެސް ނުކޮށް އިންދާ އެހެން ހެދުމުން އަނާމްއަަކަށް ކުޑަ ނުހިފެހެއްޓުނެވެ. ވެހޭ ބޯވާރެއިން އަނާމް ތެމިފޯވާކަށް މިނެޓެއްވެސް ނުނެގިއެވެ. ފަސްއެނބުރި ބަލާލިއިރު ވަޔާއެކު އެ ރީތި ކުޑަ މަގުމަތީ އެތަން މިތާ ތެޅެމުން ޖެހެމުން ، ވަޔާއެކު އަމީނީމަގުން އޮވެގެން ދަނީއެވެ. އެއީ އަނާމްގެ ދޮންބެ އިހަށްދުވަހު ކޮރެއާއިން ގެނެސްދިން ކުޑައެކެވެ. އޭނަ އެންމެ ލޯބިވާ ކުޑައެވެ. އެވެސް އެ ހަލާކުކޮށްލީއެވެ. އަނާމްގެ ހިތްހަމަނުޖެހުން ބޮޑުވިއެވެ.\nވާރެއިން ތެމިފައި ހުރިނަމަވެސް، އަނާމްގެ ލޮލުން ކަރުނަ ހިލުނެވެ. ހިތްވަރުކޮށްފައި އަނާމް ހިންދިރުވާލިއެވެ. އެވަގުތު ވާހަކައެއް ދެއްކުމަކީ ބޭކާރު ކަމެއްކަމަށް އަނާމް އަށް ގަބޫލުކުރެވޭތީއެވެ.\nއަނާމްގެ އިންތިޒާރުގައި އޮފީހުގައި އިން އަނާމްގެ އެކުވެރި ސަރާ އާއި ހުމާ އިންތިޒާރު ކުރަމުން ދަނީ އަނާމް އަށެވެ. އަނެއްކާވެސް ގަޑިބަލާލިއެވެ.\n"ޔަގީން ޖިންނި އަވަލީ. އެހެން ނޫންނަމަ މިހާރު އަނޫއަށް އާދެވިދާނެ." ވަރަށް ޔަގީންކަމާއެކު ހުމާ ބުނެލިއެވެ.\n"އަހަންނަށްވެސް ހީވަނީ ތިހެން. ގައިމު ގެއިން ނުކުންނަމުން ބުނިވިއްޔަ ދޯ؟ އާދެވޭހާއިރު ވެއްޖެ މިހާރު." މިހެން ބުނެފައި ސަރާ ތެދުވެގެން ހިނގައިގަތީ މޭޒުމަތީ ހުރި ކޮފީ ބޯ މަގު ހިފައިގެން ސައިކޮޓަރިއަށެވެ. ފަހަތުން ހުމާވެސް ގޮސް ވަދެއްޖެއެވެ.\n"އަސްލު އަނޫއަށް ކިއްވެގެންތަ އޭނަ ކަމާބެހޭފަރާތަކާ ހަވާލުކުރަން ނުކެރިގެން އެ އުޅެނީ؟ އަހަންނަށް ވަރަށް ބޮލަށް އުނދަގޫވޭ. އަނޫއަށްވެސް އެބައެނގޭ އެއްދުވަހުން އަނެއްދުވަހަށް އޭނަގެ ކަންތައްވަނީ ނުބައިކަން." ފެންޖަގަށް ކަރަންޓް ދިނުމަށްފަހު ސަރާ އައިސް ގޮނޑީގައި އިށީނެވެ.\n"އަނޫ ވެސް ވިސްނާ ތިކަމާ، އެކަމަކު އެމީހާގަނޑު ކޮށްފާނެ ކަމަކަށް ބިރުން ކަންނޭނގެ ...." ހުމާއަށް ހާމަކުރެވުނީ އޭނަގެ ވިސްނުން ހުރި ގޮތެވެ. އަބަދުވެސް ހުމާއަށް ފެންނަނީ އަނޫގެ ލޯބިވެރިޔާއަކީ ނުރައްކާތެރި މީހެއްގެ ގޮތުގައެވެ.\n"ކޮން ބިރެއްތަ ގަންނަންވީ. އިނދެގެން އުޅނީކީ ނޫނެއްނު. ފޫހި ފިރިހެނެއް ހުވާ މިބުނީ. " ސަރާ ވަރަށް ހިތްހަމަ ނުޖެހުނެވެ.\nސަރާގެ މިވާހަކައަށް ހުމާއަށްވެސް ބޯ ޖަހާލެވުނެވެ. ދެއެކުވެރިންނަށްވެސް ތިބެވުނީ އެމީހުންގެ ލޯބިވާ އެކުވެރިޔާއާއިމެދު ވިސްނާލާށެވެ.\n"އެކަލޭގެޔާ ރައްޓެހިވިތާ ނުވެސް ވެޔޭ ދޯ ދުވަސްތަކެއް. އެއްކަލަ ހުސެން އާއި ރައްޓެހިވެގެން އުޅެނިކޮށްނެއްނު މި ފާރިޝް އައިސް ވަދެގަތީ. އެނަން ކިޔާ ކޮންމެ ފިރިހެނަކުވެސް އަޅެ ހަމަ އެކަހަލަ މީހަކަށް ވަނީތަ؟" ފާރިޝްއާއި އަނާމްގެ އެ ގުޅުމަށް އެންމެ ބޮޑު ހިތްހަމަނުޖެހުމެއް އަބަދުވެސް ފާޅުކުރަނީ ސަރާއެވެ. ކިތަންމެ ސިފަ ރީތިވިޔަސް ފާރިޝްއަކީ އިންސާނެއްގެ ސިފައިގައި ހުރި ފުރޭތައެކޭ އަބަދުވެސް ސަރާ ބުނެއުޅެއެވެ.\nއަނާމް ގޮވައިގެން ދިޔަ ފާރިޝް ސައިކަލް މަޑުކުރީ އަނާމް ހީކުރިހެން ފާރިޝްގެ ގޭދޮށަކަށް ނޫނެވެ. ސައިކަލް ގޮސް މަޑުކުރީ އާޓިފިޝަލް ބީޗް ސަރަޙައްދުން ބޭރު މަގަށެވެ. ވައިގަދަވެ ވާރޭ ބޯވެ، ސައިކަލް ކުރިޔަށް ނުދުއްވިގެން މަޑުކުރީޔޭވެސް އަނާމްގެ ހިތަށް އަރައެވެ. އެހާވެސް ވައިގަދައެވެ. ވާރޭ ވެހެނީވެސް ކުރިއަށްވުރެ ބޯކޮށެވެ.\nސައިކަލް ޕާކް ކުރެވުނުގޮތްވެސް ނޭނގެއެވެ. ބީޗްއާއި ވީދިމާލަށް، ގާފޮޅުން އެތެރެއަށް ވަންނަން ފާރިޝް ދިޔައީ އަނާމްގެ އަތުގައި ހިފައިގެން ދުވެފައެވެ. އަނާމްއަށްވެސް ފާރިޝްއާއެކު ޖެހުނީ ދުވާށެވެ. ދެމީހުންވެސް ތެމޭނެ އިތުރު ތެމުމެއް ނެތެވެ. އެކަމަކުވެސް ވާރެއިން ސަލާމަތްވާން ދުވާ ބައެއްފަދައިން ދުވެފައި ގޮސް ފާރިޝް މަޑުކޮށްލީ އާޓިފިޝަލް ބީޗްގެ އެންމެ ގަސްބޯ ހިސާބުން ގަހެއްގެ ދަށުގައެވެ. އެދިމާލުގައި ދެޖޯލީގެ ޖޯލިފައްޗެއްވެސް ހުއްޓެވެ. އެހެންނަމަވެސް އެތާގަ އިށީންނަ ޚިޔާލެއްވެސް ފާރިޝްގެ ނެތެވެ. މޫނުން ފެންތައް ފޮހެމުން ދިޔައިރުވެސް ހުރީ އަނާމްގެ އަތުގައި ހިފައިގެންނެވެ.\n"ކީއްވެގެންތަ މަންމަ ކައިރިއަށް ދާށޭ ބުނީމަ ނުދިޔައީ؟" ފާރިޝްގެ ރުޅީގެ އަސްލު ސަބަބަކީ އެއީކަން އަނާމްއަށް މާކުރިންވެސް އެނގެއެވެ.\n"އަހަރެން ބުނީމެއްނު ދާނަމޭ." އަނާމް މަޑުމަޑުން ބުނެލިއެވެ. އިނގިރޭސި ބަހުންނެވެ. އަދި އަނެއްފަރާތަށް މޫނު އަނބުރާލެވުނެވެ. އަނާމްގެ މި ޙަރަކާތުން ފާރިޝްގެ ރުޅި އިހަށްވުރެވެސް ގަދަވިއެވެ.\n"އެހެންތަ؟ ކޮން ދުވަހަކު؟" ކުއްލިއަކަށް އަނާމްގެ ކުރިމައްޗަށް އަރައި އަނާމްގެ ދެކޮލަށް ފިތާފައި އަނާމްގެ މޫނު އޭނައާއި ދިމާލަށް ފާރިޝް އަނބުރާލިއެވެ.\nވީތަދުންނާއި ސިހުނު ވަރުން އަނާމްއަކަށް ވާހަކައެއް ނުދެއްކުނެވެ. މަސައްކަތްކުރެވުނީ ފާރިޝްގެ އަތް އޭނަގެ މޫނުން ނެއްޓުވޭތޯއެވެ.\n"ކާކަށް ތުއިދެއްކެންތަ ތިއުޅެނީ؟ ކަލޭގެ ދޮންބެއެއް ނާންނާނެ މިތަނަކަށް ކަލޭ ސަލާމަތްކުރަން؟" ކުރިޔަށްވުރެ ބޮޑަށް އަނާމްގެ ދެކޮލަށް ފިތައި ދަތްތަކަށް ބާރުކޮށްލާފައި ފާރިޝް ބުނެލިއެވެ. އަދި ހަމަ ޖެހިގެން އައި ހިނދުކޮޅުގައި އަނާމްގެ މޫނުން ދޫވެސް ކޮށްލައިފިއެވެ.\n"ވަޓް އިޒް ރޯންގ ވިތު ޔޫ؟" އަނާމްއަށް ރުޅިއާދެވުނެވެ. ތަދުހިފާފައި ހުރި ދެކޮލުގައި އަތްއަޅާލެވުނެވެ. އަނާމްގެ ވައަތް އަދިވެސް އޮތީ ފާރިޝްގެ ގައިދުގައެވެ. ހިފެހެއްޓިފައެވެ.\n"ވަޓްސް ރޯންގ ވިތު މީ؟ މީ؟ ފުރަތަމަ ކަލެއަށް ކަންތައް ކުރެވޭގޮތާއި ދޭތެރޭ ވިސްނާލަބަލަ. ފޯން ނުނަގައޭ އަހަރެން ފުރައިގެން ދިޔައީއްސުރެން. ދަމުންވެސް ބުނިން މަންމަ ކައިރިއަށް ދާށޭ. ބުނިން އައިއްސަ މެރީކުރަން ޖެހެއޭ. ޑިޑިންޓް އައި؟ ހޫމް؟ ނުބުނަންތަ އަހަރެން؟ އެކަމަކު ދިޔައިންތަ؟ މަންމަ ކޮންމެ ދުވަހަކު އެ ވާހަކަ ދައްކާ. އެކަމަކު ކަލޭގެ ތި އަގުބޮޑު ފޯން ހިއްލާލެވިގެނެއްނު މަންމައަށް އެއްޗެއް ބުނެވޭނީވެސް. ކީއްވެ މަންމަގެ ކޯލްތަކަށް ޖަވާބު ނުދިނީ؟" ފާރިޝްގެ އަޑުގަދަވެ ހަޅޭކަކަށް ބަދަލުވެގެން ދިޔައެވެ.\nއަބަދުގެވެސް އާދައެވެ. އަބަދުވެސް ކަންތައް ވާގޮތެވެ. އަނާމްއަކަށް އެކަން އާ ކަަމަަކަށް ނުވިއެވެ. ބޯވާރެއާއި ވައިގެ ތެރޭގައި އެހިސާބު ކައިރިންވެސް މީހަކު ފެންނަން ނެތުމުން އަނާމް ގަސްތުކުރީ ފާރިޝްގެ އެއްވެސް ޙަރަކާތަކަށް މާބޮޑަށް އަޅާނުލުމަށެވެ. ހިތްފުރެންދެން ހަޅޭއްލަވަން ފާރިޝް ހުރިޔަދޭށެވެ. އަނާމް ހިތަށް އެރިއެވެ.\n"ކީއްވެހޭ؟ ކަލޭގެ ތި ރަން ސިކުނޑީގައި ހިނގާއެއްޗެއް އެނގިގެން ދޯ ހަދަންވީގޮތެއް އެނގޭނީ؟" ފާރިޝްގެ ބަސްމަގުގެ ހުރިގޮތުން އަނާމްއަށް އަނެއްކާވެސް އަނެއް ފަރާތަށް ބަލާލެވުނީ ފޫހިވެގެންނެވެ.\n"ކިތައްފަހަރު ބުނަން ޖެހެނީ؟ ޖަސްޓް ލީވް މީ އެލޯން." ކުއްލިއަކަށް ފާރިޝް އާއި ހަތަރުކަޅި ހަމަކޮށްފައި އަނާމް ބުނެލިއެވެ. ނަފްރަތާއި ހިތާމައިން ފުރިފައި ހުރި ދެލޮލަކުން ސާބިތުކަމާއެކުގައެވެ.\nހިނދުކޮޅަކަށްވިޔަސް ފާރިޝްގެ ބަސްހުސްވިއެވެ. ޙަރަކާތަށް ހުއްޓުމެއް އައެވެ. ފާރިޝްގެ އެ ހިމޭންކަމާއި ދޭތެރޭ ވިސްނަންވީ ކިހިނެއްކަންވެސް އަނާމްއަކަށް ނޭނގުނެވެ.\nކުއްލިއަކަށް އަނާމްގެ އަތުގައި ހިފައިގެން ފާރިޝް ހިނގައިގަތީ އެތަނަށް ވަދެގެން އައި ދިމާލަށެެވެ. ސައިކަލަށް އަރަން ދަނީކަން އަނާމްއަށް ވަގުތުން ވިސްނައިގަނެވުނެވެ.\n"ނޯ. ދޫކޮށްލާ. ނުދާނަން. ޖަސްޓް ލީވް މީ " އަނާމް ހަޅޭއްލަވައިގަތެވެ. ވާން އުޅެނީ ކިހިނެއްކަން އަނާމްއަށް އެނގިއްޖެއެވެ. މީގެ ކުރިންވެސް ފާރިޝް ހުރީ އެފަދަ ކޮންމެ ޙާލަތްތަކުގައި ގަދަކަމުން ފާރިޝްގެ ގެއަށް އަނާމް ގެންގޮސް ކޮޓަރީގައި އޭނަ ބަންދުކޮށްގެން އޭނައަށް އަނިޔާ ދީފައެވެ. އެކަމަކު ދެނެއް އެ ފުރުޞަތު ފާރިޝްއަކަށް އޭނަ ނުދޭނެއެވެ. މި ޢަޒުމަކީ އަނާމް މީގެ ދެތިން ދުވަސްކުރިން ކަނޑައެޅި ޢަޒުމެއް ކަމަށްވިޔަސް އޭނަ ސާބިތުވާނެއެވެ. ހިތާހިތާ އަނާމް ހިތްވަރު ގަދަވެލިއެވެ.\nފާރިޝްގެ އެންމެ އަތަކުންވެސް ފާރިޝްއަށް އަނާމް ކޮންޓްރޯލް ކުރެވެއެވެ. އަނާމްގެ ބާރުގަދައެއް ނުވިއެވެ. ދަމާފައި ކަހަލަ ގޮތަކަށް އާޓިފިޝަލް ބީޗް ސަރަޙައްދުން އަނާމް ގެންދިޔައެވެ. ބޮޑުމަގަށް އިންކަނޑާފައި ހުރި ހިސާބުން ވަށައިގެން ރާނާފައިހުރި ފާރުން ބޭރަށް ނުކުންނަން ފާރިޝް ހިނގައިގަތީ އެއްވެސް ވިސްނުމެއް ނެތިއެވެ. މަގުމައްޗަށް ނުކުމެވުމާއެކު ކުއްލިއަކަށް ހުއްޓެން ޖެހުނީ އަނާމްގެ ގައިގައި ސައިކަލަކުން ޖެހުމުންނެވެ. (ނުނިމޭ)\nލާމް ކުއްޖާ 1 week ago\nއަލްހަމްދުލިއްލާހި. ފައިނަލީ. ހާދަ އުފާވެއްޖެޔޭ ފަތިސްތަރީގެ އާ ވާހަކައެއް ކިޔާލަބް ލިބުނީމަ އުފާވެއްޖެ ވަރަށް ބޮޑަށް


Covid Nei Kamah Bune Eree Media Thakuge Kurimahchah, Dhen Feshee Kehsan! - Vaguthu\nތަންޒޭނިއާގައި ފިނޭންސް މިނިސްޓަރު ފިލިޕް މެންގޯ ނޫސްވެރިންނާ ބައްދަލު ކުރައްވައި ކޮވިޑް-19 ޖެހިފައި ނުވާ ކަން ހާމަ ކުރައްވަމުން ގެންދަވިތާ މާ ގިނަ އިރުތަކެއް ނުވެ، ކެއްސަން ފެށުމުން ގިނަ ބައެއްގެ ފާޑު ކިޔުން އަމާޒުވެއްޖެއެވެ.\nއެ ގައުމުގެ ފިނޭންސް މިނިސްޓަރު ނޫސްވެރިންގެ ބައްދަލުވުމުގައި ކެއްސީ ކޮވިޑް ނެތް ކަމަށް ދައުވާ ކުރަމުން ދަނިކޮށެވެ. މިނިސްޓަރު ނޫސްވެރިންނާ އެކު ބައްދަލުވުން ބޭއްވީ އޭނާ އެޑްމިޓް ކޮށްފައި އޮތް ހޮސްޕިޓަލުގެ ތެރޭގައިއެވެ. އަދި އޭނާ ކައިރީގައި ޑޮކްޓަރުންނާއި ނަރުހުން ވެސް ތިބިއެވެ.\nއޭނާ ނޫސްވެރިންނާ ބައްދަލު ކުރީ ކޮވިޑް ޖެހިގެން ވަރަށް ހާލު ދެރަ ކަމަށް ރިޕޯޓުތައް ބުނަން ފަށާފައި ވަނިކޮށެވެ.\nމިނިސްޓަރު ފިލިޕް މެންގޯ ހޮސްޕިޓަލުގައި އެޑްމިޓް ކުރި ސަބަބެއް ކަމަށް އަޑުފެތުރިފައި ވަނީ އޭނާ ކޮވިޑް ޖެހިގެން ކަމަށް ވާއިރު އޭނާ ނޫސްވެރިންގެ ބައްދަލުވުމުގައި މާސްކު ނާޅާ ހުރެ ކެއްސުމުން އެ ގައުމުގެ ނޫސްވެރިން ވަނީ ކަންބޮޑުވުން ފާޅުކޮށްފައެވެ.\nފިލިޕް މެންގޯ ކޮވިޑަށް ފައްސި ވެފައިވާ ކަމަށް އަޑު ފެތުރިފައި އޮންނަތާ ދުވަސްކޮޅެއް ކުރިން އެ ގައުމުގެ ރައީސް ޖޯން މަފުގުލީ ވެސް ވަނީ ހޮސްޕިޓަލުގައި އެޑްމިޓް ކޮށްފައެވެ. ތަންޒޭނިޔާގެ ސްޓޭޓްތަކުގައި ނިއުމޯނިޔާ އަދި ނޭވާލާން އުނދަގޫ ވެގެން ކަމަށް ބުނެ އެތައް ބަޔަކު މަރުވަމުންދާ މި ދަނޑިވަޅުގައި އެ ގައުމަށް ދަތުރުކުރުން ވެސް ބައެއް ގައުމުތަކުން ވަނީ މަނާކޮށްފައެވެ.\nތަންޒޭނިޔާގައި ހަލުވިކަމާ އެކީ ކޮވިޑް ފެތުރޭ ކަމަށް އަޑުފެތުރިފައިވާ މި ދަނޑިވަޅުގައި އެ ގައުމުގެ ސަރުކާރު ހަމަހިމޭންކޮށް އޮންނާތީ އެ ގައުމުގެ ރައްޔިތުން މިހާރު ތިބީ ނުރައްކަލެއްގެ ތެރޭގައި ކަމަށް މީޑިއާތައް ރިޕޯޓު ކުރެއެވެ.\nފެބުރުއަރީ 25, 2021 13:22\nއެޤައުމުގަ ނެއްތަ ނަންނުޖަހާ ގޮތައް ޝަރުތުކޮއް ވަގުތައް މައްލޫމާތު ފޯރު ކޮއްދޭނެ ފަރާތެއް.


Phone in kiyaidhin gothah park eh therey meehaku vihsaifi\nޑޮކްޓަރަކު ފޯނުން ކިޔައިދިން ގޮތަށް ޕާކެއް ތެރޭ މީހަކު ވިއްސައިފި\nއިންޑިޔާގެ ޕާކެއް ތެރެއަށް އަންހެނަކު ވަނީ ވިހާފައި\nމަލިކާ، 33، އަކީ އިންޑިޔާގެ މައިސޫރުގައި ދިރިއުޅޭ މީހެކެވެ. އޭނާ ދެ ދަރިން ގޮވައިގެން ޕާކަށް ގޮސް އުޅެނިކޮށް ކުއްލިއަކަށް ވިހަން ބަނޑުގައި ރިއްސަން ފެށި އެވެ. އެ ވަގުތު އެތަނުގައި ތިބި ބައެއް މީހުން މަލިކާއަށް އެހީތެރިވުމަށް އެތަނަށް ޖަމާވި އެވެ. މަލިކާ އާއި އޭނާ ވިހޭ ދަރިފުޅުގެ ފުރާނަ ސަލާމަތްވީ އެ ވަގުތު އެތަނަށް އޭނާއަށް އެހީތެރިވުމަށް އައި މީހުންގެ ވިސްނުން ރަނގަޅު ކަމުންނެވެ.\nޓައިމްސް އޮފް އިންޑިއާގައިވާ މި ރިޕޯޓުގައިވާ ގޮތުން މަލިކާ ޕާކުތެރޭގައި އޮވެ ވިހޭއިރު އޭނާ ވިހެއުމުގައި އެންމެ ބޮޑު އެހީތެރިކަމެއް ފޯރުކޮށް ދިނީ ޝޯބާ ނަމަކަށް ކިޔާ އަންހެނެކެވެ. ޝޯބާ އަކީ ހައި ސްކޫލް ޓީޗަރެކެވެ. އެތަނުގައި ހުރި ކާރްތިކް ނަމަކަށް ކިޔާ މީހަކު މުމްބައިގައި ހުރި އޭނާގެ އެކުވެރި ޑޮކްޓަރަކަށް ފޯނުން ގުޅައި އެ ޑޮކްޓަރުގެ އިރުޝާދުތައް ޝޯބާއަށް އަޑު އިވޭ ގޮތް ހަދައިދިނެވެ. މަލިކާ ވިއްސީ ޑޮކްޓަރު ކިޔައިދިން ގޮތަށް އަމަލުކޮށްގެން ޝޯބާ އެވެ.\nޝޯބާ ބުނި ގޮތުގައި ގިނަ އަދަދެއްގެ ބަޔަކު އެތަނަށް ޖަމާވި ނަމަވެސް މަލިކާ ވިއްސުމުގައި އެއްވެސް މީހަކު އޭނާއަށް އެހީތެރިކަމެއް ފޯރުކޮށެއް ނުދިނެވެ. މަލިކާ ވިއްސީ އޭނާ އެކަންޏެވެ.\nމަލިކާ އާއި އޭނާގެ ބަނޑުގައި އޮތް ދަރިފުޅުގެ ފުރާނަ އަށް ނުރައްކަލެއް ކުރިމަތިވެދާނެތީ ޝޯބާ ހުރީ ވަރަށް ބިރުން ކަމަށް އޭނާ ބުންޏެވެ. ނަމަވެސް އެ ވަގުތު އެ ނޫން ގޮތެއް ނެތީމަ ޑޮކްޓަރު ބުނި ގޮތްގޮތަށް އަމަލުކޮށްގެން މަލިކާ ވިއްސުނީ ކަމަށް އޭނާ ބުންޏެވެ.\nމަލިކާ އަކީ ގޯނީކައްޕަލް ކިޔާ ޓްރައިބަލް އެއްގެ މީހެކެވެ. އޭނާ ވިހަން ބަނޑުގައި ރިހެން ފެށީ ހަތަރު އަހަރުގެ ފިރިހެން ދަރިފުޅާއި ދެ އަހަރުގެ އަންހެން ދަރިފުޅު ގޮވައިގެން ޕާކުގައި އިންދަ އެވެ.\nޝޯބާ ބުނީ މަލިކާ ވިއްސާފައި ފޫޅިދަނޑި ކަނޑާލާނެ ގޮތެއް ނޭނގިގެން އުޅެނިކޮށް އެމްބިއުލެންސް އައިކަން އެއީ ނަސީބެއް ކަމަށެވެ. ކުއްޖާގެ ފޫޅުދަނޑި ބުރިކޮށްލީ އެމްބިއުލެންސްގައި ތިބި މެޑިކަލް ސްޓާފުންގެ އެހީތެރިކަމާ އެކު ކަމަށް ޝޯބާ ބުންޏެވެ.\nމަލިކާ ހޮސްޕިޓަލަށް ގެންދިއުމަށްފަހު އޭނާއަށް ޒިޔާރަތްކޮށް ޝޯބާ ވަނީ ފައިސާގެ އެހީތެރިކަން ވެސް މަލިކާ އަށް ފޯރުކޮށްދީފަ އެވެ.\nމި ރިޕޯޓުގައި ބުނެފައިވާ ގޮތުގައި މަލިކާ ދިރިއުޅެނީ ފިރިމީހާ އާއެކު އެހެން ރަށެއްގަ އެވެ. ދެ މީހުން އަރާރުންވެފައި ދަރިން ކޮޅު ގޮވައިގެން އަމިއްލަ ރަށަށް ދާން މަލިކާ ދަތުރު ފެށީ އެވެ. އޭނާ ވިހަން ބަނޑުގައި ރިހެން ފެށީ މި ދަތުރު މަތީގައި ޕާކުގައި ވަރުބަލި ފިލުވާލަން މަޑުކޮށްލި ތަނާ އެވެ. މަލިކާ އާއި އޭނާގެ ދަރިން ކައިބޮއި އަދި ބޭނުންވާ ޒަރޫރީ ބޭނުންތައް ފުއްދަނީ ހޮޓަލެއްގައި މަސައްކަތް ކޮށްދީގެން ކަމަށް އޭނާ ބުނެފައި ވެއެވެ.


މައި ކަޕް 2019: މަރުގެ ގްރޫޕުން އެންވީކޭ ކުއާޓަރއަށް — Ihavandhoo.com\nމައި ކަޕް 2019: މަރުގެ ގްރޫޕުން އެންވީކޭ ކުއާޓަރއަށް\n11 ޑިސެމްބަރު 2019 1 އިބްރާހިމް ނަޝީދު\nމިއަހަރުގެ މައި ކަޕް ފުޓްބޯޅަ މުބާރާތުގައި މަރުގެ ގްރޫޕް (ގްރޫޕް 2)ގެ އެއްވަނަ ޓީމުގެ ގޮތުގައި އެންވީކޭ ކުއާޓަރ ފައިނަލުން ޖާގަ ހޯދައިފިއެވެ.\nއެންވީކޭ ކުއާޓަރގެ ޖާގަ ކަށަވަރުކުރީ މިއަދު ހަވީރު 3-0 ން ޖޭއޭ މަނަފަރު ބަލިކޮށް، ކުޅުނު3މެޗުން9ޕޮއިންޓް ހޯދައިގެން ގްރޫޕްގެ 1 ވަނަ ޓީމުގެ ގޮތުގައެވެ.\nފުރަތަމަ ހާފު ނިމެންދަނިކޮށް އެންވީކޭގެ ފުރަތަމަ ގޯލް ޖަހައިދިނީ އެޓީމުގެ އިބްރާހީމް ހާމިދެވެ. ދެވަނަ ހާފުގައި އެޓީމުގެ އަނެއް ދެ ގޯލް ކާމިޔާބުކޮށްދިނީ މެޗުގެ މޮޅު ކުޅުންތެރިޔާއަށް ހޮވުނު ޢަލީ ޝިފާޒެވެ.\nއެންވީކޭގެ އިތުރުން ރަށުން ބޭރު ތިންޓީމު ކަމަށްވާ މާރަންދޫ ޔޫތު ސޮސައިޓީ، ޖޭއޭ މަނަފަރު އަދި ދިއްދޫގެ ހީވެސް ނުވޭ ސްޕޯޓްސް ކުލަބު ހިމެނޭ މި ގްރޫޕްގެ ދެވަނައިގައި މިވަގުތު އޮތީ މިއަދުގެ މެޗުން ބަލިވި ޖޭއޭ މަނަފަރު ޓީމެވެ. އެޓީމަށް ލިބިފައިވަނީ ކުޅުނު ތިންމެޗުން2ޕޮއިންޓާއި ގެއްލުން3ގޯލެވެ.\nމި ގްރޫޕްގެ ފަހު މެޗުގައި ހީވެސް ނުވޭ ސްޕޯޓްސް ކުލަބާއި މާރަންދޫ ޔޫތު ސޮސައިޓީ މާދަމާ ހަވީރު ބައްދަލުކުރާނެއެވެ. ފަހު މެޗަށް ނިކުންނައިރު ހީވެސް ނުވޭ ސްޕޯޓްސް ކުލަބު އޮތީ 1 ޕޮއިންޓާއި ގެއްލުން 1 ގޯލާއެކު ގްރޫޕްގެ ތިންވަނައިގަ އެވެ. 1 ޕޮއިންޓާއި ގެއްލުން3ގޯލާއެކު މާރަންދޫ ޔޫތު ސޮސައިޓީ އޮތީ ގްރޫޕްގެ ފުލުގައެވެ. އެހެންކަމުން މާދަމާގެ މެޗު އެއްވަރު ވެއްޖެނަމަ ގްރޫޕްގެ ދެވަނަ ޓީމުގެ ގޮތުގައި ހީވެސް ނުވޭ ސްޕޯޓްސް ކުލަބަށް ކުއާޓަރ ފައިނަލުން ޖާގައެއް ޔަޤީން ކުރެވޭނެއެވެ. ކުއާޓަރގެ ޖާގައެއް ކަށަވަރު ކުރުމަށް މާދަމާގެ މެޗު މާރަންދޫ ޔޫތު ސޮސައިޓީ ކާމިޔާބުކުރަންޖެހެއެވެ.\nމައި ކަޕް ފުޓްބޯޅަ މުބާރާތުގެ ކާމިޔާބު ކޯޗު ހަމްޒާ އިބްރާހީމްގެ އިރުޝާދުގެ ދަށުން ކުޅެމުން އަންނަ އެންވީކޭއާ ދެކޮޅަށް ޑިސެމްބަރ 14 ވަނަ ދުވަހުގެ ރޭ ކުޅުމަށް ހަމަޖެހިފައިވާ ކުއާޓަރ ފައިނަލްގައި ބައްދަލުކުރަން ޖެހޭނީ ގްރޫޕް 1 ނުވަތަ 3ގެ ތިންވަނަ ހޯދާ ޓީމެވެ.\nމައިކަޕް ފުޓުބޯޅަ މުބާރާތުގެ ގުރޫޕް ސްޓޭޖުގެ މެޗުތަށް މިމަހުގެ 12 ވަނަ ދުވަހާއި ހަމައަށް ކުރިއަށްދާއިރު ކުއަރޓަރ ފައިނަލްގެ މެޗުތައް ފެށުމަށް ހަމަޖެހިފައިވަނީ މިމަހުގެ 14 ވަނަ ދުވަހުއެވެ. ސެމީ ފައިނަލްގެ ދެމެޗް މިމަހުގެ 17 ވަނަ ދުވަހު ކުޅުމަށް ހަމަޖެހިފައިވާއިރު މިމުބާރާތުގެ ފައިނަލް އޮންނާނީ މިމަހުގެ 19 ވާ ބުރާސްފަތި ދުވަހުއެވެ.\nރައްޔިތުންގެ މަޖިލީހުގެ އިހަވަންދޫ ދާއިރާގެ ކުރީގެ މެމްބަރު މުޙައްމަދު ޢަބްދުﷲ (މުޙައްމާ) ގެ ވާދައިގެ ތައްޓަށް ކުޅޭ މިމުބާރާތް މެދުނުކެނޑި ކުރިއަށް ގެންދާތާ މިއީ 13 ވަނަ އަހަރެވެ. މި އަހަރުގެ މުބާރާތުގަވެސް ޗެމްޕިއަން ޓީމަށް 75000 ރުފިޔާ އަދި ރަނަރަޕް ޓީމަށް 25000 ރުފިޔާގެ ފައިސާގެ އިނާމެއް ދިނުމަށް ވަނީ ހަމަޖެހިފައިއެވެ.\nMuhanma FAKE cup\n– 11 ޑިސެމްބަރު 201901


MI Aharu 626.9 Million Ruffiyaa Loan Thakah Dhahkaifi މި އަހަރު 626.9 މިލިއަން ރުފިޔާ ލޯނުތަކަށް ދަށްކައިފި – Huvadhoo News MI Aharu 626.9 Million Ruffiyaa Loan Thakah Dhahkaifi Huvadhoo News\nމި އަހަރު 626.9 މިލިއަން ރުފިޔާ ލޯނުތަކަށް ދަށްކައިފި\nފޮޓޯ؛ ފޮރިން މިނިސްޓްރީ\nމި އަހަރުގެ މިހާތަނަށް 626.9 މިލިއަން ރުފިޔާ ރާއްޖެ އިން ނަގާފައިވާ ލޯނުތަކަށް ދައްކާފައިވާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން އާއްމުކުރި ހަފުތާގެ މާލީ ރިޕޯޓް ދައްކާ ގޮތުގައި މިދިޔަ މަހުގެ ނިޔަލަށް 626.9 މިލިއަން ރުފިޔާ ލޯނު ދައްކަން ހަރަދު ކުރިއިރު މިދިޔަ އަހަރުގެ މި މުއްދަތާ ހަމައަށް ލޯނު ދައްކަން ވަނީ 628.0 މިލިއަން ރުފިޔާ ވަނީ ހޭދަކޮށްފަ އެވެ.\nތަފާސް ހިސާބުތައް ދައްކާ ގޮތުން މި އަހަރުނު ދައްކަން ބަޖެޓުކޮށްފައިވަނީ 1,469.9 ބިލިއަން ރުފިޔާ އެވެ.\nރާއްޖޭގެ ދަރަނީގެ ތަފާސް ހިސާބުތައް ދައްކާ ގޮތުގައި ރާއްޖޭގެ ޖުމްލަ ދަރަނި ވަނީ 79.8 ބިލިއަން ރުފިޔާ އަށް އަރާފައިވާއިރު، ބޭރުގެ ދަރަނީގެ ނިސްބަތަކީ 38 ބިލިއަން ރުފިޔާ އެވެ. އަދި އެތެރޭގެ ދަރަނި އުޅެނީ 41 ބިލިއަން ރުފިޔާގަ އެވެ.\nރާއްޖެއިން އެންމެ ގިނަ ލޯނު ނަގާފައިވަނީ އިންޑިއާއިންނެވެ. އަދި ދެވަނައަށް އެންމެ ގިނަ ދަރަންޏެއް އޮތީ ޗައިނާ އެވެ. ނަމަވެސް ކޮވިޑް-19 އާއި ގުޅިގެން ޗައިނާ ދަރަނީގެ ބޮޑުބައެއް ވަނީ ރާއްޖެއަށް ފަސްކޮށްދީފަ އެވެ.\nމި އަހަރު ނިމޭއިރު ރާއްޖޭގެ ދަރަނީގެ އަދަަދު 82.8 ބިލިއަން ރުފިޔާ އަށް އަރާނެ ކަމަށް ވަނީ ލަފާ ކޮށްފައެވެ،